**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 27 Απριλίου 2018, ημέρα Παρασκευή και ώρα 12.15΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου αυτής, κυρίας Μαρίας Θελερίτη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Μεταναστευτικής Πολιτικής «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις»» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Μεταναστευτικής Πολιτικής, κ. Δημήτριος Βίτσας, ο Υφυπουργός Μεταναστευτικής Πολιτικής, κ. Ιωάννης Μπαλάφας, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Αγγελική Λαϊνιώτη, Πρόεδρος του Δ.Σ. της Ένωσης Διοικητικών Δικαστών, Καλλιόπη Στεφανάκη, Υπεύθυνη Τομέα Προστασίας του Γραφείου της Ύπατης Αρμοστείας του ΟΗΕ για τους Πρόσφυγες στην Ελλάδα, Gianluca Rocco, Επικεφαλής Διεθνούς Οργανισμού Μετανάστευσης Ελλάδας (ΔΟΜ), Ιωάννα Κολτσίδα, Δικηγόρος, συνεργάτης του Οργανισμού Μετανάστευσης Ελλάδας (ΔΟΜ), Σπύρος Απέργης, μέλος της Εθνικής Επιτροπής για τα Δικαιώματα του Ανθρώπου (ΕΕΔΑ) και Προεδρεύων του Τμήματος εφαρμογής των δικαιωμάτων του ανθρώπου στους αλλοδαπούς, Δήμητρα Σπαθαρίδου, Συντονίστρια Δράσης του ελληνικού τμήματος Διεθνούς Αμνηστίας, Χριστιάνα Καλογήρου, Περιφερειάρχης Βορείου Αιγαίου και εκπρόσωπος της Ένωσης Περιφερειών Ελλάδας (ΕΝΠΕ), Μιχάλης Αγγελόπουλος, Δήμαρχος Σάμου και εκπρόσωπος της Κεντρικής Ένωσης Δήμων Ελλάδας, Βασίλης Μαυρίδης, Δήμαρχος Ορεστιάδας, Γρηγόρης Αλεξόπουλος, Αντιπεριφερειάρχης Αχαΐας, Yonous Muhammadi, Πρόεδρος του Ελληνικού Φόρουμ Προσφύγων, Σαμ Ιντρίσου, μέλος του Δ.Σ. του Ελληνικού Φόρουμ Μεταναστών, Κωνσταντίνος Μαυροειδής, Δικηγόρος, Πρόεδρος του Δ.Σ. του Ελληνικού Συμβουλίου για τους Πρόσφυγες, Αλέξανδρος Αρβανιτίδης, μέλος του Πανελλήνιου Συλλόγου Υπηρεσίας Υποδοχής και Ταυτοποίησης Υπηκόων Τρίτων Χωρών, Ειρήνη Ζάννη, μέλος του Δ.Σ. του Σωματείου Εργαζομένων Συμβασιούχων Υπηρεσίας Ασύλου του Υπουργείου Μεταναστευτικής Πολιτικής, Γαβριήλ Ιωαννίδης, Πρόεδρος του Δ.Σ. της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας (ΟΣΕΑΔΕ), Fatos Malaj, Πρόεδρος της Οργάνωσης Μεταναστών «Αρωγή», Εμίρα Ζαΐμη, Αντιπρόεδρος της Οργάνωσης Μεταναστών «Αρωγή».

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βάκη Φωτεινή, Μπαλτάς Αριστείδης, Θελερίτη Μαρία, Κοζομπόλη Παναγιώτα, Εμμανουηλίδης Δημήτρης, Μορφίδης Κωνσταντίνος, Πάλλης Γεώργιος, Παπαηλιού Γεώργιος, Παπαδόπουλος Γεώργιος, Παρασκευόπουλος Νικόλαος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Ακριώτης Γεώργιος, Ρίζος Δημήτριος, Τσόγκας Γεώργιος, Χριστοδουλοπούλου Αναστασία, Κυρίτσης Γεώργιος, Βαρβιτσιώτης Μιλτιάδης, Βούλτεψη Σοφία, Δαβάκης Αθανάσιος, Κυριαζίδης Δημήτριος, Αθανασίου Χαράλαμπος, Καρράς Γεώργιος – Δημήτριος, Παπαθεοδώρου Θεόδωρος, Γερμενής Γεώργιος, Μανωλάκου Διαμάντω, Κατσίκης Κωνσταντίνος, Καβαδέλλας Δημήτριος και Μαυρωτάς Γεώργιος.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Κυρίες και κύριοι συνάδελφοι, καλημέρα σας. Σήμερα είναι η 2η συνεδρίαση της Επιτροπής με την ακρόαση εξωκοινοβουλευτικών προσώπων.

Πριν δώσω τον λόγο στους φορείς που παρίστανται, θα ήθελα να αναφέρω ότι δεν παρίσταται ο κ. Μάρκος Καραβίας, Διευθυντής της Υπηρεσίας Ασύλου του Υπουργείου Μεταναστευτικής Πολιτικής, αλλά έχει στείλει επιστολή και θα ήθελα να την διαβάσω. «Προς τη Γραμματεία της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, λόγω ανειλημμένων υποχρεώσεων του Διευθυντή της Υπηρεσίας Ασύλου, κ. Μάρκου Καραβία, και συγκεκριμένα της ανάγκης συμμετοχής του την Παρασκευή 27 Απριλίου στις προγραμματισμένες συνεδριάσεις της Ευρωπαϊκής Επιτροπής που αφορά οικονομικό σχεδιασμό του 2018, δεν είναι δυνατή η παρουσίασή του στη συνεδρίαση Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης».

Επίσης, δεν παρίσταται ο Δήμαρχος Χίου, ο κ. Μανώλης Βουρνούς, ο οποίος έστειλε επιστολή και την αναγνώσκω: «Σε απάντηση της πρόσκλησή σας της 24ης Απριλίου του 2018 και δεδομένου του πιεσμένου προγράμματος των ημερών, σας ενημερώνω, ότι θα με εκπροσωπήσει ο Δήμαρχος Σάμου, ο κ. Μιχάλης Αγγελόπουλος. Συμπληρωματικά σας αποστέλλω και απόφαση του Δημοτικού Συμβουλίου της Χίου, σχετικά με το θέμα του γεωγραφικού περιορισμού.». Έχει προωθηθεί και στα mail των μελών της Επιτροπής και νομίζω ότι τώρα μπορούμε να συνεχίσουμε και να έρθουμε στο κυρίως μέρος της σημερινής συνεδρίασης, δηλαδή, στην ακρόαση των φορέων.

Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Σας ευχαριστώ πολύ, κυρία Πρόεδρε, που μου δίνετε τον λόγο. Δεν θα ήθελα να πω κάτι ιδιαίτερο, άλλωστε το γνωρίζετε ότι σήμερα έχουμε έρθει για να σας ακούσουμε και να κρατήσουμε λεπτομερή πρακτικά με τις απόψεις σας, άλλωστε πολλές φορές βρεθήκαμε και από την πλευρά τη δική σας - με την έννοια - σε πάρα πολλές τέτοιες διαδικασίες.

Θα ήθελα να σας καλωσορίσω και απλά να πω ότι επειδή κάποια στιγμή υπάρχει η πιθανότητα, να έχω ένα ραντεβού με τον Υπουργό Υγείας, για τέτοια ζητήματα, αλλά θα είναι βεβαίως, ο κ. Υφυπουργός, ο κ. Μπαλάφας και σας το λέω απλά, για να μην προσβληθεί εκείνη την ώρα αυτός που τοποθετείται και θα ήθελα να γνωρίζετε ότι δεν το θεωρώ δευτερεύον.

Σας ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Σας ευχαριστούμε πολύ για τη διευκρίνιση, κ. Υπουργέ.

Θα θέλαμε να σας καλωσορίσουμε και εμείς και να σας αναφέρω ότι θα ήθελα να προηγηθεί η κυρία Αγγελική Λαϊνιώτη, Πρόεδρος του Δ.Σ. της Ένωσης Διοικητικών Δικαστών λόγω ανειλημμένων υποχρεώσεων και θα ήθελα να της επιτρέψουμε να πάρει πρώτη τον λόγο. Σας ευχαριστώ.

Τον λόγο έχει η κυρία Λαϊνιώτη.

ΑΓΓΕΛΙΚΗ ΛΑΪΝΙΩΤΗ (Πρόεδρος του Δ.Σ. της Ένωσης Διοικητικών Δικαστών): Ευχαριστώ κυρία Πρόεδρε.

Κύριε Υπουργέ, θα ευχηθώ από τη θέση αυτή και ως Πρόεδρος της Ένωσης Διοικητικών Δικαστών, αλλά και ως Πρόεδρος της πρώτης Ανεξάρτητης Επιτροπής της Αρχής Προσφυγών, καλή επιτυχία στο έργο σας και δυνάμεις και αντοχές, γιατί έχετε αναλάβει ένα δύσκολο έργο.

Ξεκινώντας, πρέπει να πω, ότι η Ένωση Διοικητικών Δικαστών σημειώνει, ότι το παρόν σχέδιο νόμου κινείται προς την σωστή κατεύθυνση της ορθής ενσωμάτωσης των διατάξεων της Οδηγίας και κατά τούτο, το χαιρετίζει. Υπάρχουν βέβαια και κάποιες άλλες ρυθμίσεις που, ενδεχομένως, θα έπρεπε να γίνουν, αλλά ας μην μεμψιμοιρούμε.

Θα σημειώσω πάρα πολύ επιγραμματικά, en boulets θα έλεγα, τα θέματα με τα οποία ασχολήθηκε το Δ.Σ.. Το άρθρο 7 για την διαμονή και την ελεύθερη κυκλοφορία των αιτούντων, προβλέπεται και πολύ ορθώς, ότι θα διακόπτεται η παροχή των υλικών συνθηκών υποδοχής σε περίπτωση παραβίασης όρων γεωγραφικού περιορισμού, ή άλλων όρων. Εδώ σημειώνουμε και το προβλέπει το άρθρο 29. Ίσως όμως, σημειώνει ή Ένωση, πρέπει να γίνει μια λεπτομερέστερη ρύθμιση, ότι, ζητήματα που άπτονται της ανθρώπινης αξιοπρέπειας και της αξίας του ανθρώπου, δεν θα πρέπει να συζητάμε για αυτά, για διακοπές παροχών.

Στο άρθρο 23, για τα θύματα βασανιστηρίων και βίας. Ξεκινάμε από το άρθρο 20, για τα ευάλωτα πρόσωπα, που πράγματι, είναι ένα ευαίσθητο κομμάτι του νόμου και πάμε στο άρθρο 23. Εκεί προβλέπεται, ότι τα θύματα βιασμού, βίας, βασανιστηρίων κ.λπ., πιστοποιούνται με βεβαίωση κρατικού νοσοκομείου, μετά από εξέταση. Πολύ ορθό. Βεβαίως, δεν απαγορεύεται να υπάρχουν και γνωμοδοτήσεις σχετικές, ψυχολόγων ή γιατρών συναφών ειδικοτήτων από ΜΚΟ ή άλλους οργανισμούς, όμως, την τελική πιστοποίηση πρέπει να την κάνει δημόσιο νοσοκομείο. Η Ένωση εδώ σημειώνει, ότι όλες οι ευαλωτότητες, που έχουν σχέση με θέματα υγείας, ας πούμε, οι μονογονεϊκές οικογένειες δεν χρειάζονται εξέταση ιατρική, όλες αυτές οι ευαλωτότητες πρέπει να εξετάζονται και να πιστοποιούνται από γιατρό δημόσιου νοσοκομείου. Τι γίνεται όμως στις περιπτώσεις του γεωγραφικού περιορισμού; Τα νοσοκομεία των νησιών, το βλέπουμε στην πράξη στην Αρχή Προσφυγών, ότι τα νοσοκομεία των νησιών, στερούνται μαγνητικών τομογράφων, στερούνται ειδικοτήτων, σοβαρών ειδικοτήτων. Για παράδειγμα, η Σάμος που δεν έχει οφθαλμίατρο στο νοσοκομείο. Τι γίνεται σε αυτές τις περιπτώσεις; Σε αυτές τις περιπτώσεις λοιπόν και πολύ ορθώς, τα ΠΓΑ, τα αρμόδια γραφεία ασύλου των νησιών κάνουν άρση του γεωγραφικού περιορισμού και στέλνουν τους πρόσφατα ενδιαφερόμενους αιτούντες που θέλουν να εξεταστούν, στην Αθήνα ή στη Θεσσαλονίκη, προκειμένου να υποβληθούν στις κατάλληλες εξετάσεις. Και μετά τους λένε, ότι υποχρεούστε, όταν τελειώσετε, να γυρίσετε πίσω. Αυτό λοιπόν, νομίζω ότι πρέπει να θεσμοθετηθεί, ότι, εάν ανακύπτει τέτοιο θέμα είναι υποχρεωτικό, όχι δυνητικό, υποχρεωτικό για το αρμόδιο ΠΓΑ να στέλνει τον ασθενή, τον επικαλούμενο ασθένεια αιτούντα, σε νοσοκομείο, που να μπορεί ο άνθρωπος να δει τι έχει και να πιστοποιηθεί τι έχει, αρμοδίως.

Κύριε Υπουργέ, σημειώστε το αυτό, πρέπει οι Επιτροπές Προσφυγών να θεσμοθετηθεί και αυτό, εμείς το κάνουμε στη δική μου Επιτροπή, αλλά χωρίς διάταξη. Ίσως πρέπει να περάσει μια διάταξη που να προβλέπει τη δυνατότητα των Επιτροπών, για να μην πω και την υποχρέωση των Επιτροπών, όταν προσκομίζονται, ενώπιον τους, κάποιες βεβαιώσεις, κάποια έγγραφα, από τα οποία προκύπτει ευαλωτότητα, να αναβάλουν την έκδοση οριστικής απόφασης και να στέλνουν τον προσφεύγοντα για ιατρικές εξετάσεις.

Πάμε στο άρθρο 24, που προβλέπει προσφυγή και πολύ ορθώς, κατά τη διακοπή και του περιορισμού της παροχής υλικών συνθηκών, δεν διευκρινίζει ο νόμος για ποιες προσφυγές μιλάμε, δεν λέει για προθεσμίες τίποτα και δεν μιλάει για το αρμόδιο Δικαστήριο, κατά τόπων και καθ΄ ύλην, κατά τόπων δεν θα υπάρχει πρόβλημα ενδεχομένως, θα είναι το Δικαστήριο της περιφέρειας όπου εδρεύει το ΠΓΑ,, αλλά το καθ΄ ύλην, τι προσφυγή είναι αυτή; Είναι προσφυγή ουσίας, είναι ακυρωτική; Πάει στο Πρωτοδικείο, πάει στο Εφετείο; Εκεί θέλει μια συμπλήρωση η διάταξη.

Πάμε στο άρθρο 28, που είναι και το βασικότερο όπου τροποποιούνται οι διατάξεις του ν .4375 και ξεκινώ από την παράγραφο 3 του άρθρου για την αντικατάσταση Δικαστών σε περιπτώσεις αδικαιολόγητων καθυστερήσεων. Η Ένωση Διοικητικών Δικαστών θεωρεί ορθή την διάταξη, διότι η φύση των διαφόρων είναι τέτοια, ο όγκος των υποθέσεων είναι τέτοιος, που δεν δικαιολογείται βραδύτητα ή αμέλεια ή εν πάση περιπτώσει μια καθυστέρηση, πλην αν, αποδεικνύεται ότι η καθυστέρηση είναι αιτιολογημένη σε μια σοβαρή νόσο του Δικαστή.

Πάμε στην παράγραφο 5, εδώ θα ήθελα να σημειώσω και προσωπικά, αλλά κυρίως ως άποψη της Ένωσης ό,τι αυτή η διάταξη που μιλάει για την τελεσιδικία, πότε έχουμε τελεσιδικία και εισάγει τη ρύθμιση, η οποία είναι νομολογία του Συμβουλίου της Επικρατείας και των Διοικητικών Δικαστηρίων από το 1982 ακόμη, τη ρύθμιση του διοικητικού δεδικασμένου στις περιπτώσεις που κρίνεται σε δύο βαθμούς στη Διοίκηση το θέμα της υπόθεσης του ενδιαφερομένου, διοικουμένου κατά την ουσία και το νόμο.

Αυτό είναι το σημαντικό, ο έλεγχος της υπόθεσης κατά την ουσία και το νόμο, κατά το νόμο και την ουσία, σε αυτήν την περίπτωση η διάταξη πολύ ορθώς, πάρα πολύ ορθώς σημειώνω, θεωρεί τελεσίδικη την απόφαση των Επιτροπών, διότι εκεί υλοποιείται με την απόφαση των Επιτροπών, το απαιτούμενο από την Οδηγία, δηλαδή, η έκδοση απόφασης επί πραγματικής προσφυγής. Όταν λέει πραγματική Οδηγία, εννοεί προσφυγή με την οποία ελέγχεται κατά φαινομένων και την ουσίαν.

Πάμε στην παράγραφο 6, για την μεταγενέστερη αίτηση, πολύ ορθές ρυθμίσεις - θα είμαι πολύ σύντομη - και αναγκαίες. Στην παράγραφο 7, για το ελληνόγλωσσο προσωπικό, η διάταξη έρχεται να λύσει ενστάσεις που προβάλλονται με υπομνήματα από τους αιτούντες, γιατί την συνέντευξη την πήρε ξενόγλωσσο προσωπικό του EASO, παρότι θα έλεγα, από την προσωπική μου εμπειρία, οι συνεντεύξεις που συντάσσονται από το προσωπικό αυτό, ήταν εξαιρετικές και στο τέλος είχε και μια γνωμάτευση επί των όσων προέκυψαν από τη συνέντευξη, θεωρώ ότι το ελληνόγλωσσο προσωπικό είναι μια πάρα πολύ σωστή ρύθμιση.

Ενδεχομένως να επιτρέπεται η χρησιμοποίηση ξενόγλωσσου, εάν δεν υπάρχει δυνατότητα ελληνόγλωσσου. Η παράγραφος αυτό είναι, η συνέχιση της διαδικασίας μετά από την διακοπή, είναι πάρα πολύ ορθή διάταξη, ενόψει και της μεγάλης προθεσμίας των εννέα μηνών που δίνεται, μέχρι σήμερα είναι αναιτιώδεις, η Ένωση Διοικητικών Δικαστών επισημαίνει ότι κάθε παραίτηση από αίτημα ή δικαίωμα και στον Αστικό Κώδικα κ.λπ., συνήθως είναι ανέκκλητη και ο ενδιαφερόμενος δεν μπορεί να επανέλθει.

Εδώ που δίνουμε τη δυνατότητα να επανέλθει, όχι όμως αναιτιωδώς, πρέπει να επικαλεσθεί και να αποδείξει είτε ότι δεν είχε συνείδηση των πραττομένων όταν έκανε παραίτηση από το αίτημα, λόγω μέθης, νόσου κ.τ.λ., ή ότι εμφιλοχώρησε πλάνη περί το νόμο και τα πράγματα που τον οδήγησε στην δήλωση της βούλησης ή όταν παραιτήθηκε, ότι παραιτήθηκε ή δεν πήγε να ανανεώσει το δελτίο του, διότι συνέτρεχε λόγος ανωτέρας βίας.

Πάμε στην παράγραφο 9, θέτει προθεσμία για περαίωση της εξέτασης των αιτήσεων εξάμηνο ή 30 ημέρες όταν είναι ταχύρρυθμη, εντάξει, είναι ορθή διάταξη, πρέπει να τελειώνει η υπόθεση, όμως πρέπει να φροντίσετε κ. Υπουργέ, να υπάρχει το κατάλληλο προσωπικό, κατάλληλος και απαιτούμενος αριθμός και βέβαια, να πληρώνονται κανονικά στο χρόνο τους οι άνθρωποι, γιατί οι συνθήκες που απασχολούνται είναι πάρα πολύ δύσκολες.

Στην παράγραφο 11, στη σύντομη προθεσμία του πενθημέρου. Πολύ ορθή διάταξη. Προσέξτε όμως το εξής, προκειμένου στον προκαταρκτικό έλεγχο στο προκαταρκτικό στάδιο ο υπάλληλος της υπηρεσίας ασύλου πρέπει εκτός των άλλων να δει αν έχει περαιωθεί η πρώτη αίτηση, αν έχει ασκηθεί αίτηση ακύρωσης ή παρήλθε η προθεσμία χωρίς να ασκηθεί. Αυτό απαιτεί βεβαιώσεις από το αρμόδιο Εφετείο. Φροντίστε λοιπόν, παραλλήλως για να μπορέσει να είναι ρεαλιστική η ρύθμιση, να υπάρχει ένας υπάλληλος στο κάθε Εφετείο, που να μπορεί με ένα τηλεφώνημα από τον υπάλληλο του αρμόδιου ΠΓΑ, να του στέλνει αμέσως τη βεβαίωση, αλλιώς είναι ανεφάρμοστη.

Τα νέα ουσιώδη στοιχεία. Πολύ ορθή η διάταξη ότι πρέπει να επικαλεστεί και να αποδείξει ότι δεν υπήρχε υπαιτιότητα του στο ότι δεν τα επικαλέστηκε. Δεν μπορεί στην πρώτη αίτηση να μην επικαλείται βασανισμό ή κάποια άλλη βίαιη πράξη, η οποία, προϋπήρχε πέντε χρόνια πριν από την πρώτη και να το επικαλείται με τη δεύτερη, χωρίς να αιτιολογεί γιατί. Βεβαίως, όταν τα στοιχεία είναι οψιγενή ή οψιφανή, δηλαδή, υπήρχαν, αλλά τα διαπίστωσε μετά, πρέπει να είναι παραδεκτή η αίτηση.

Για τη σύντομη απόρριψη των εκπρόθεσμων προσφυγών, πολύ ορθό, αλλά δεκαήμερο που βάζετε στην παράγραφο 18, το βρίσκω μη ρεαλιστικό. Ίσως να βάλετε τριάντα μέρες. Οι εναλλακτικές μορφές επίδοσης είναι πολύ καλές, ήταν πολύ αναγκαίες, γιατί ψάχνουν να τους βρουν και δεν τους βρίσκουν. Όμως, θέλει προσοχή στη δεύτερη περίπτωση, δηλαδή, στην επίδοση στον Διοικητή του ΚΥΤ. Δεν μπορώ να καταλάβω τι έννοια έχει αυτή η επίδοση, βέβαια, αντλεί την έμπνευσή από την επίδοση στο Δήμαρχο ή στο Διοικητή Φυλακών κ.λπ.. Το θέμα είναι, αν ο αιτών άσυλο είναι μέσα στο ΚΥΤ, γιατί να μην το επιδώσουν σε αυτόν; Αν δεν είναι και έχει φύγει – «το έχει σκάσει» επιτρέψτε μου να πω - τότε τι έννοια έχει η επίδοση; Δεν θα το μάθει ποτέ ο άνθρωπος.

Όσον αφορά την παράγραφο 21, για την αναπομπή, πολύ ορθή ρύθμιση. Οι Επιτροπές πρέπει να τα λύνουν όλα οι ίδιες και να μην αναπέμπουν, γιατί οι υπηρεσίες του πρώτου βαθμού έχουν πολλή δουλειά.

Θα ήθελα να κάνω μία πρόταση της Ένωσης Διοικητικών Δικαστών για μια προσθήκη διάταξης. Αυτή η περίπτωση προέκυψε από την πείρα μας. Συμβαίνει λοιπόν, το εξής: Απορρίπτεται το αίτημα σε πρώτο και σε δεύτερο βαθμό και κάνουν αίτηση ακύρωσης. Όμως, ακολούθως, κυρίως οι Σύριοι, παίρνουν πιστοποιητικό περί ευαλωτότητας. Οι άνθρωποι με αυτό μπορούν να κάνουν δεύτερη αίτηση και να γίνει δεκτή, γιατί έρχονται από χώρα με πόλεμο και στο 90% των περιπτώσεων γίνονται δεκτές αυτές. Όμως, τι έχει πάθει; Έχει ασκήσει αίτηση ακύρωσης κατά της πρώτης. Θέλουν λοιπόν, να παραιτηθούν, όμως το Π.Δ. 18/1989, που είναι η δικονομία του Συμβουλίου Επικρατείας και των Ακυρωτικών Εφετείων, απαιτεί συμβολαιογραφικό πληρεξούσιο. Πού να βρει τα λεφτά να το κάνει; Πού να βρουν οι ΜΚΟ, οι δικηγόροι; Δεν φτάνει που τους δίνουν νομική βοήθεια, θα δίνουν και πληρεξούσια;

Οπότε, εισηγούμαι να μπορεί ο αλλοδαπός όταν θέλει να παραιτηθεί από την αίτηση ακύρωσης, να πηγαίνει στο ΠΓΑ που βρίσκεται ή στην Αστυνομία του τόπου και να υποβάλει μια υπεύθυνη δήλωση ότι παραιτείται από την αίτηση ακύρωσης και να τελειώνει η ιστορία αδάπανα και για αυτόν και χωρίς κόπο και προβλήματα. Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Στεφανάκη.

ΚΑΛΛΙΟΠΗ ΣΤΕΦΑΝΑΚΗ (Υπεύθυνη Τομέα Προστασίας του Γραφείου της Ύπατης Αρμοστείας του ΟΗΕ για τους πρόσφυγες στην Ελλάδα): Ευχαριστώ πολύ, κυρία Πρόεδρε, κύριοι Βουλευτές, αγαπητοί συνεργάτες, για την πρόσκληση να είμαστε εδώ σήμερα και για την ευκαιρία που δίνεται στον Οργανισμό να τοποθετηθεί, επί ενός σημαντικού για τα ζητήματα ασύλου και προστασίας των αιτούντων άσυλο και προσφύγων στην Ελλάδα σχεδίου νόμου.

Καταρχήν, επιθυμούμε και από αυτό το βήμα να εκφράσουμε την ικανοποίησή μας για τη διαβούλευση που το Υπουργείο Μεταναστευτικής Πολιτικής έχει κάνει με τον Οργανισμό μας μέχρι τώρα, επί πολλών προηγούμενων σχεδίων, αυτού του σχεδίου νόμου και να προτρέψει βλέποντας τα καλά αποτελέσματα αυτών των διαβουλεύσεων, ακόμα και σε ευρύτερη διαβούλευση και με περισσότερους φορείς με πιο συστηματική ίσως χρήση της δημόσιας διαβούλευσης .

Χαιρετίζουμε με μεγάλη ικανοποίηση θετικές ρυθμίσεις που συμπεριλαμβάνονται στο σχέδιο νόμου, πολλές από τις οποίες ήταν για πολύ μεγάλο διάστημα εκκρεμείς και τις αναμέναμε και για την υιοθέτηση των οποίων συνέβαλε πιστεύουμε και ο Οργανισμός με τις παρεμβάσεις του και τη συνεργασία του με τα αρμόδια Υπουργεία και τα σχόλιά του που έχει καταθέσει μέχρι τώρα.

Η δική μας τοποθέτηση αφορά δύο μέρη του σχεδίου νόμου, την ενσωμάτωση της Οδηγίας για τις συνθήκες υποδοχής και τις τροποποιήσεις που αφορούν τα ζητήματα διαδικασιών ασύλου. Στο πλαίσιο της ενσωμάτωσης της Οδηγίας για την υποδοχή των αιτούντων άσυλο, θέλουμε να χαιρετίσουμε τον καθορισμό υπεύθυνων αρχών για την υποδοχή των αιτούντων άσυλο, καθώς και της υπεύθυνης αρχής για τα ασυνόδευτα και χωρισμένα από τις οικογένειές τους παιδιά. Επίσης, είναι πολύ θετικό βήμα η υιοθέτηση κανόνων προστασίας για όλα τα ασυνόδευτα και χωρισμένα από τις οικογένειές τους παιδιά, ανεξάρτητα από το καθεστώς τους, το οποίο είναι μια καινοτομία και για την Ελλάδα και για τις χώρες της Ε.Ε. ως προς την ευρύτητα της ρύθμισης.

Τέλος σ' αυτό το πλαίσιο, πολύ θετικό βήμα, είναι η πρόβλεψη για εναλλακτικούς τρόπους μέριμνας για τα ασυνόδευτα παιδιά, συμπεριλαμβανομένης της αναδοχής και της ημιαυτόνομης διαβίωσης – διαμονής. Όσον αφορά το άσυλο είμαστε πολύ ικανοποιημένοι για τον καθορισμό της διαδικασίας επιλογής του διευθυντή της αρχής προσφύγων, που θεωρούμε ότι εξασφαλίζει ακόμα περαιτέρω τα χέρια της ανεξαρτησίας της Αρχής και επίσης, πολύ θετική εξέλιξη είναι η πρόβλεψη των αρμόδιων επιτροπών, οι οποίες θα αναλάβουν την εκκαθάριση των συσσωρευμένων προσφυγών, μια αρμοδιότητα και μια ύλη, η οποία είχε μείνει χωρίς αρμόδια υπάρχοντα όργανα, να τη φέρουν σε πέρας.

Τα ζητήματα στα οποία οι προτεινόμενες ρυθμίσεις θεωρούμε ότι πρέπει να επανεξεταστούν, θα τα αναφέρω εδώ επιγραμματικά και πιο αναλυτικά τα περιγράφω στο υπόμνημα που καταθέσαμε σήμερα ενώπιον της Επιτροπής.

Σε ό,τι αφορά τις ρυθμίσεις στο πλαίσιο της Οδηγίας για την υποδοχή, ενώ γίνεται αναφορά στην υποχρέωση σεβασμού του βέλτιστου συμφέροντος του παιδιού στις διαδικασίες που το αφορούν, ελλείπει κατά την εκτίμησή μας το πλαίσιο, μια εξουσιοδοτική διάταξη π.χ. για τη θέσπιση μιας διαδικασίας για το πώς θα διαπιστώνεται αυτό το βέλτιστο συμφέρον του παιδιού ως έννομη τάξη και ως θεσμικό πλαίσιο ελλείπει στην ελληνική έννομη τάξη μια διαδικασία διαπίστωσης του βέλτιστου συμφέροντος του παιδιού.

Ένα δεύτερο σημείο είναι ότι ενώ είναι πάρα πολύ θετική η εξέλιξη, ότι ορίζεται υπεύθυνη αρχή για την υποδοχή, το γεγονός ότι ορίζονται δύο υπεύθυνες αρχές για την υποδοχή στο ελληνικό πλαίσιο, δημιουργεί την ανάγκη για πέντε περαιτέρω διευκρίνιση των αρμοδιοτήτων τους, ιδίως σε άρθρα, τα οποία έχουν οριζόντιες αρμοδιότητες της υποδοχής. Γεννιέται, δηλαδή, η απορία, διαβάζοντας το άρθρο, επειδή η Οδηγία έχει γραφτεί με την προοπτική μιας αρχής υπεύθυνης υποδοχής, αν για αρμοδιότητες οριζόντιες, ποια από τις δύο υπεύθυνες αρχές για την υποδοχή εν τέλει, θα έχει αρμοδιότητα στη συγκεκριμένη περίπτωση, όπως αναφέρεται για παράδειγμα, στο άρθρο 17 για τις υλικές συνθήκες υποδοχής. Ποιος της ορίζει, η μία υπεύθυνη αρχή, η πρώτη η δεύτερη; αυτό είναι ένα ερώτημα.

Ένα τρίτο σημείο, εδώ θα αποκλίνουμε λίγο από την άποψη των δικαστών, εμείς θεωρούμε ότι η αποκλειστική αρμοδιότητα των δημόσιων νοσοκομείων να πιστοποιούν θύματα βασανιστηρίων, ουσιαστικά θα οδηγήσει σε αδυναμία πιστοποίησης των θυμάτων, γιατί δεν υπάρχει αυτή η αντίστοιχη ειδικότητα στα νοσοκομεία. Μας έχει τύχει να υπάρχει άρνηση γιατρών να υπογράψουν, ότι ένα πρόσωπο είναι θύμα βασανιστηρίων ακριβώς γιατί δεν έχουν τη δυνατότητα να το πιστοποιήσουν.

Θεωρούμε ότι συμπληρωματικά με τα δημόσια νοσοκομεία θα πρέπει να δίνεται η δυνατότητα και σε ιδιώτες ιατρούς και φορείς που έχουν την αντίστοιχη εξειδίκευση. Για παράδειγμα, δεν αναφέρεται καθόλου η υπηρεσία υποδοχής και ταυτοποίησης, η οποία κατ’ αρχήν έχει ιατρικό κλιμάκιο, το οποίο μπορεί να πιστοποιεί. Γίνεται αναφορά μόνο σε δημόσιο νοσοκομείο. Άρα, και η υπηρεσία Υποδοχής και Ταυτοποίησης μένει κατ’ αρχήν εκτός. Αυτό νομίζω ότι είναι μια αβλεψία που θα μπορέσει να συμπληρωθεί, όσον αφορά στους ιδιώτες γιατρούς και φορείς, είναι μια ευρύτερη εκτίμηση.

Δύο τελικά σημεία που θεωρούμε ότι πρέπει να επανεξεταστούν ως προς την ορθότητά τους σε σχέση με την ενσωμάτωση της Οδηγίας είναι η πρόσβαση στα κέντρα φιλοξενίας των μελών οικογένειας, αστυνομικών συμβούλων, στελεχών της Ύπατης και ΜΚΟ. Εκεί θεωρούμε ότι υπάρχει ένα πρόβλημα με την ενσωμάτωση της Οδηγίας, γιατί ενώνονται δύο εδάφια που το ένα αφορά την επικοινωνία, το άλλο αφορά την πρόσβαση και αντιμετωπίζονται και τα δύο ως ένα, το οποίο δημιουργεί ένα πρόβλημα.

Το δεύτερο σημείο είναι ότι θεωρούμε ότι δεν ενσωματώνεται το άρθρο, το οποίο προβλέπει την εγκαθίδρυση μηχανισμών παρακολούθησης και ελέγχου των συνθηκών υποδοχής. Θεωρούμε ότι είναι κρίσιμο να επανεξεταστεί και η ενσωμάτωση αυτού του άρθρου στο μέτρο που πλέον υπάρχουν και υπεύθυνες αρχές για την υποδοχή.

Σε ότι αφορά τις διαδικασίες του ασύλου, ένα γενικό σχόλιο στο πλαίσιο των διαδικασιών υποδοχής. Η βασική αρχή του Οργανισμού της Ύπατης Αρμοστείας είναι ότι μια διαδικασία ασύλου πρέπει να είναι δίκαιη και αποτελεσματική. Δεν μπορεί να είναι αποτελεσματική καμία διαδικασία, η οποία δεν είναι ταχεία. Άρα, η στόχευση των ταχειών διαδικασιών ασύλου είναι για εμάς πρωταρχικό, στο μέτρο που εξασφαλίζει την αποτελεσματικότητα της διαδικασίας, όμως η στάθμιση κάθε φορά, με την τήρηση των διαδικαστικών εγγυήσεων, για να προστατεύονται τα δικαιώματα των αιτούντων, είναι το δύσκολο μέρος. Σε αυτή την περίπτωση και στην ομάδα αυτών των διατάξεων βλέπουμε ότι το πιο σημαντικό δικαίωμα που φαίνεται να θίγεται και ίσως πρέπει να επανεξεταστεί είναι το δικαίωμα στη δικαστική προστασία, δηλαδή βλέπουμε κάποιες εκπτώσεις, οι οποίες μπορούν να θίξουν το δικαίωμα στη δικαστική προστασία. Ως βασική διάταξη σε αυτό είναι η διάταξη για τις επιδόσεις των δευτεροβάθμιων αποφάσεων στις διαδικασίες του ασύλου.

Εδώ προβλέπονται τρεις δυνατότητες επίδοσης, οι οποίες δεν προβλέπονται ως τελικός τρόπος επίδοσης εάν δεν ευοδώσουν οι τρόποι επίδοσης που προβλέπονται για τις αποφάσεις του πρώτου βαθμού και που γενικότερα προβλέπονται στο διοικητικό μας δίκαιο και στο δίκαιο διοικητικής διαδικασίας. Είναι τρεις εναλλακτικοί τρόποι επίδοσης, οι οποίοι, κατά την εκτίμηση τη δική μας, δεν παρέχουν καμία ασφάλεια για να επιτευχθεί η γνώση του ανθρώπου για την απόφαση που τον αφορά με αποτέλεσμα να μην μπορούν να ασκήσουν το δικαίωμα δικαστικής προστασίας. Η ανάρτηση στο ίντερνετ αναρωτιόμαστε πως αυτό μπορεί να γίνει κατ’ αρχήν για ανθρώπους που πρέπει να υπάρχει πολύ σοβαρή προστασία των προσωπικών τους δεδομένων και απέναντι σε πρεσβείες, αρχές και από χώρες καταγωγής. Δεν ξέρουμε κατά πόσο υλοποιήσιμη είναι. Ποια είναι η πρόσβαση στο ίντερνετ ακριβώς και ποια η εφαρμογή; Σε ότι αφορά την επίδοση σε δικηγόρο, αυτό που ξέρουμε από το ελληνικό δίκαιο είναι ότι η επίδοση γίνεται σε αντίκλητο, όχι σε οποιοδήποτε δικηγόρο που μπορεί να εκπροσώπησε τον άνθρωπο στην οποιαδήποτε φάση της διαδικασίας. Ιδίως για τους αιτούντες στα νησιά οι δικηγόροι αλλάζουν, γιατί φεύγουν από το νησί και έχουν άλλο δικηγόρο. Αυτό είναι πάλι ανασφαλές μέσω επίδοσης.

Σε ότι αφορά τέλος στην επίδοση του διοικητή του κέντρου υποδοχής και ταυτοποίησης για εμάς είναι ο πιο ανασφαλής τρόπος επίδοσης, με την έννοια ότι τα κέντρα υποδοχής και ταυτοποίησης δεν είναι κλειστά κέντρα. Θα θέλαμε πάρα πολύ να υπάρχει έλεγχος του πληθυσμού και πιστοποίηση και ταυτοποίηση για το ποιοι διαμένουν, υπό την δικαιοδοσία του κέντρου υποδοχής και ταυτοποίησης, αλλά ξέρουμε ότι αυτό δεν υπάρχει. Οπότε μια επίδοση στον διοικητή για κάποιον αιτούντα, ο οποίος αυτή την στιγμή βρίσκεται γενικά στο νησί, θεωρούμε ότι δεν έχει τις προϋποθέσεις εκείνες που θα εξασφαλίζουν. Άρα, η πρότασή μας είναι να ισχύουν αυτοί οι τρόποι επίδοσης, αλλά ως τελική δυνατότητα, αφού όμως εξαντληθούν τα άλλα μέσα επίδοσης.

Δηλαδή, η προσπάθεια ανεύρεσης του ανθρώπου και ό, τι ισχύει σήμερα και ό,τι εφαρμόζεται σήμερα. Έχει το δικαίωμα να γίνει επίδοση ως αγνώστου διαμονής. Προβλέπονται, δηλαδή, τρόποι που θα εξασφαλιστεί η οικονομία των εργασιών και της διοικητικής δράσης. Δεν μπορεί μια υπόθεση να μένει ανοικτή για πάντα. Προφανώς πρέπει να κλείσει, αλλά το πώς θα κλείσει έχει μια σημασία.

Τέλος, θα θέλαμε, πάλι σε σχέση με τη συμφωνία με την Οδηγία να επανεξεταστούν λίγο οι διατάξεις για τη μεταγενέστερη αίτηση. Εκεί θεωρούμε ότι έχουμε ένα πρόβλημα ενσωμάτωσης με την Οδηγία και το έχουμε αναλύσει λίγο στο υπόμνημα και σε σχόλια που υποβάλαμε και στο Υπουργείο.

Σας ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Κολτσίδα.

ΙΩΑΝΝΑ ΚΟΛΤΣΙΔΑ (Συνεργάτης του Διεθνούς Οργανισμού Μετανάστευσης Ελλάδας (ΔΟΜ)): Καλησπέρα. Ο κ. Rocco χαιρετίζει τη συνάντηση. Θα κάνω κάποια σχόλια εγώ, γιατί ο κ. Rocco δεν μιλάει ελληνικά.

Χαιρετίζουμε τη συνάντηση και θεωρούμε πολύ θετική τη συζήτηση και προς τη σωστή κατεύθυνση. Στα πλαίσια του πεδίου δράσης του οργανισμού μας, έχουμε προχωρήσει στη διατύπωση κάποιων παρατηρήσεων και κάποιων σχολίων που θα επέτρεπαν την εστίαση της προσοχής στις διαφορετικές ανάγκες των μεταναστών, με ιδιαίτερη αναφορά στις ευάλωτες ομάδες που είτε δεν είναι καθόλου είτε δεν είναι μόνον αιτούντες άσυλο.

Το πρώτο σχόλιο σε σχέση με τον άμεσο μηχανισμό ανταπόκρισης στα σημεία εισόδου, όπως στην Υπηρεσία Υποδοχής και Ταυτοποίησης, θεωρούμε σημαντική την τοποθέτηση του εκπαιδευμένου προσωπικού που θα αναγνωρίζει στις περιπτώσεις των σύνθετων μεταναστευτικών ροών σε ένα πολύ πρώιμο στάδιο τις ευαλωτότητες και θα παραπέμπονται σε εναλλακτικές μορφές προστασίας.

Ένα δεύτερο σχόλιο σε σχέση με την υποστήριξη του εθνικού δικτύου περίθαλψης και την ενίσχυση του με εκπαιδευμένο προσωπικό που θα μπορεί να αναγνωρίζει τα θύματα βίας κυρίως και τα ψυχολογικά και ψυχιατρικά περιστατικά, τη δημιουργία ενός συντονιστικού συστήματος που θα περιλαμβάνει το Υπουργείο Μεταναστευτικής Πολιτικής, τις τοπικές και περιφερειακές αρχές, ούτως ώστε, να υπάρχει πιο γρήγορος μηχανισμός, σε εθνικό επίπεδο, που να σχετίζεται με την τοποθέτηση των αιτούντων άσυλο και, σε αυτό το σημείο να σχολιάσουμε ότι ο αντίστοιχος μηχανισμός που υιοθετήθηκε στην Ιταλία κατά τη διαδικασία υιοθέτησης αυτής της Οδηγίας, ίσως θα μπορούσε να αποτελέσει ένα πλαίσιο αναφοράς και εν τέλει, την προώθηση και την ενίσχυση του πλάνου ενσωμάτωσης, το οποίο έχει υιοθετηθεί και θα μπορούσε να διευκολύνει τη διαδικασία ενσωμάτωσης, στα πλαίσια και της αποσυμφόρησης της κατάστασης, που επικρατεί αυτή τη στιγμή στα κέντρα υποδοχής και στα κέντρα φιλοξενίας.

Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Απέργης.

ΣΠΥΡΟΣ ΑΠΕΡΓΗΣ (Μέλος της Εθνικής Επιτροπής για τα Δικαιώματα του Ανθρώπου (Ε.Ε.Δ.Α.) και Προεδρεύων του Τμήματος εφαρμογής των δικαιωμάτων του ανθρώπου στους αλλοδαπούς): Καλημέρα σας. Καταρχάς, θα ήθελα, να ευχαριστήσω για την πρόσκληση εκ μέρους της Εθνικής Επιτροπής.

Όπως γνωρίζετε, η Εθνική Επιτροπή είναι ένα εξαίρετο συμβουλευτικό όργανο της Πολιτείας σε ζητήματα ανθρωπίνων δικαιωμάτων και αποτελείται από φορείς, που προέρχονται απ’ το συνδικαλιστικό χώρο, απ’ το χώρο των Μη Κυβερνητικών Οργανώσεων, από Πανεπιστήμια, από Κόμματα κι από άλλους φορείς όπως π.χ. η ΕΣΑμεΑ και οι απόψεις που θα εκφράσουμε, είναι η συνισταμένη των απόψεων αυτών των φορέων για τα ζητήματα του νομοσχεδίου.

Καταρχάς, ξεκινώντας, να σας πούμε ότι η Εθνική Επιτροπή παρακολουθεί συστηματικά τα ζητήματα, που άπτονται του προσφυγικού γενικότερα και της μετανάστευσης. Έχουμε εκδώσει αρκετές εκθέσεις και δηλώσεις. Θα θέλαμε επί της αρχής, επί δύο βασικών ζητημάτων, όπως είναι ο γεωγραφικός περιορισμός και η κοινή δήλωση Ε.Ε.-Τουρκίας, να γνωρίσουμε και στην Επιτροπή τις θέσεις, που έχουμε βγάλει γι’ αυτά τα ζητήματα.

Ξεκινώντας από την κοινή δήλωση Ε.Ε.-Τουρκίας, η Εθνική Επιτροπή εκτιμά ότι η δήλωση αυτή, θα πρέπει ν’ αντικατασταθεί από μια ολοκληρωμένη συμφωνία της Ε.Ε. με την Ελλάδα και τις άλλες χώρες υποδοχής, με σκοπό την αναλογική κατανομή των προσφύγων σε όλη την Ε.Ε., γιατί, δυστυχώς, η κατάσταση - όπως γνωρίζουμε - είναι ότι το μεγαλύτερο βάρος των προσφυγικών και μεταναστευτικών ροών το έχουν η Ιταλία και η Ελλάδα.

Για το ζήτημα του γεωγραφικού περιορισμού δεν αμφισβητούμε τη δυνατότητα της Πολιτείας, να θέσει ένα τέτοιο περιορισμό, όπως προβλέπεται κι από το Κοινοτικό Δίκαιο, ωστόσο εμείς, ζητούμε τον τερματισμό του εγκλωβισμού των αιτούντων διεθνή προστασία και των παράτυπων αλλοδαπών στα νησιά, λόγω του ότι οι συνθήκες υποδοχής το προηγούμενο διάστημα είναι από προβληματικές έως πολύ κακές, ανάλογα με την περίοδο για την οποία μιλάμε. Θα μπορούσε, να υπάρξει γεωγραφικός περιορισμός π.χ. στις περιοχές της Ελλάδας, οι οποίες αποτελούν πύλες εξόδου της Ελλάδας προς το εξωτερικό. Δεν είναι απαραίτητο, να είναι ο περιορισμός μόνο στα νησιά του Ανατολικού Αιγαίου, που φέρουν ένα πολύ μεγάλο βάρος.

Τώρα, περνώντας στις διατάξεις του νομοσχεδίου, θα θέλαμε, καταρχάς, να επισημάνουμε ότι στο άρθρο 1 ο ορισμός του αιτούντος διεθνής προστασία θα πρέπει, να είναι εξομοιωμένος με τον ορισμό, που υπάρχει ήδη στο νόμο 4375, γιατί υπάρχει μια κακή διατύπωση, όπου αναφέρεται ότι «ο αιτών θεωρείται αυτός, ο οποίος είχε κάνει αίτηση μέχρι την έκδοση οριστικής απόφασης». Η έννοια «οριστική απόφαση» δεν υπάρχει στη νομοθεσία. Υπάρχει «τελεσίδικη απόφαση», δηλαδή ο δεύτερος βαθμός, οπότε είναι καλό, να μην υπάρχει σύγχυση στον ορισμό του αιτούντος διεθνή προστασία.

Για τα ζητήματα της κράτησης ευάλωτων ατόμων, όπως ορίζεται από το νόμο, η άποψη της Επιτροπής είναι ότι θα πρέπει, ν’ απαγορεύεται η κράτηση ευάλωτων. Δηλαδή, υπάρχει μια διαδικασία στα κέντρα υποδοχής, όπου υπάρχει ένας περιορισμός για λίγες μέρες, όπου γίνεται η ταυτοποίηση κ.λπ., αυτό είναι ανεκτό, αλλά από εκεί και πέρα δεν είναι ανεκτό, να υπάρχει κράτηση ευάλωτων ατόμων, ακριβώς, και λόγω των συνθηκών που γνωρίζουμε ότι δεν είναι καλές για τους κρατούμενους στα νησιά.

Επίσης, ένα άλλο ζήτημα είναι ότι, τα δικαιώματα τα οποία δίνονται στους αιτούντες διεθνή προστασία για τα ζητήματα υποδοχής, θα πρέπει να αρχίζουν όχι από την πλήρη καταγραφή του αιτούντος διεθνή προστασία, αλλά και σε περιπτώσεις που η υπηρεσία ασύλου επιλέγει, λόγω μαζικής εισροής, να κάνει την λεγόμενη προ-καταγραφή που προβλέπεται από τον ν.4375, ώστε από το στάδιο της προ-καταγραφής να υπάρχουν όλα τα δικαιώματα που έχουν οι αιτούντες διεθνή προστασία, με βάση τον ν.4375 και την Οδηγία που ενσωματώνεται.

Για τα ζητήματα των ασυνόδευτων ανηλίκων, θεωρούμε πολύ θετικό ότι επιτέλους ορίζεται η κρατική υπηρεσία που είναι υπεύθυνη από το Υπουργείο Εργασίας, ωστόσο θεωρούμε ότι, όπως είπαμε και για τους ευάλωτους, δεν θα πρέπει να κρατούνται. Όπως γνωρίζουμε έχει τεθεί σε διαβούλευση ένα νομοσχέδιο από το Υπουργείο Δικαιοσύνης για την ειδική επιτροπεία, που προβλέπονται αναλυτικές διατάξεις για τα ζητήματα των ασυνόδευτων ανηλίκων. Προτείνουμε στο Υπουργείο να λάβει υπόψη του, τις καλές διατάξεις που έχει αυτό το νομοσχέδιο, το οποίο δεν έχει γίνει νόμος ακόμα, ώστε, για τα ζητήματα των ασυνόδευτων ανηλίκων, να εξομοιωθούν οι διατάξεις με το νομοσχέδιο για την ειδική επιτροπεία.

Για τα θύματα βασανιστηρίων, θεωρούμε ότι, η πρόταση είναι αλυσιτελής για πιστοποίηση από Δημόσιο νοσοκομείο με δεδομένο ότι, δεν υπάρχουν ειδικότητες στα νοσοκομεία για να τους πιστοποιήσουν. Εμείς, προτείνουμε την πιστοποίηση από ανεξάρτητους φορείς, όπως ήταν παλαιότερα το Ιατρικό Κέντρο Αποκατάστασης Θυμάτων Βασανιστηρίων που εφάρμοζε τα ειδικά πρωτόκολλα της Κωνσταντινούπολης για το ζήτημα. Να υπάρχουν, λοιπόν, ειδικοί πιστοποιημένοι φορείς, οι οποίοι θα κάνουν την πιστοποίηση των θυμάτων βασανιστηρίων.

Στα ζητήματα των προθεσμιών, θα πρέπει να πούμε ότι, γίνεται μια προσπάθεια συντόμευσης. Η Εθνική Επιτροπή θεωρεί ότι, είναι αλυσιτελής η προσπάθεια για συντόμευση των προθεσμιών, με την έννοια ότι, το πρόβλημα δεν είναι οι προθεσμίες στην καθυστέρηση των διαδικασιών, αλλά η λειτουργία των υπηρεσιών και η υποστήριξη αυτών από το Υπουργείο.

Ειδικότερα, ως προς τον πρώτο βαθμό γνωρίζουμε ότι, υπάρχει στα νησιά ένας μέσος όρος διαδικασίας που διαρκεί, περίπου, δυόμιση με τρεις μήνες. Ωστόσο, στο δεύτερο βαθμό, ο χρόνος που απαιτείται είναι πολύ μεγαλύτερος. Επομένως, η άποψη της Επιτροπής είναι ότι, στο δεύτερο βαθμό τα μέλη των επιτροπών να είναι μέλη αποκλειστικής απασχόλησης για να μπορούν να βγάζουν τις αποφάσεις ταχύτερα, με δεδομένο ότι, τα δύο μέλη των επιτροπών είναι Διοικητικοί Δικαστές, οι οποίοι έχουν πλήρη φόρτο εργασίας, όπως γνωρίζετε, στα δικαστήρια.

Εμείς, λοιπόν, προτείνουμε να επανέλθει η προϊσχύουσα διάταξη του ν.4375, που ψηφίστηκε τον Απρίλιο του 2016, πριν τροποποιηθεί το Ιούνιο με τους Δικαστές, όπου προβλεπόταν διαγωνισμός από ανεξάρτητη επιτροπή, που αποτελείται από τον βοηθό Συνήγορο του Πολίτη, ως πρόεδρο, έναν σύμβουλο του ΑΣΕΠ και ένα μέλος του διδακτικού επιστημονικού προσωπικού ΑΕΙ, υποδεικνυόμενο από την Ύπατη Αρμοστεία, που θα επιλεγεί ανεξάρτητα πρόσωπα κύρους σε αυτές τις επιτροπές. Προφανώς, εάν επιλεγεί να αλλάξει αυτό το άρθρο, στο μεσοδιάστημα θα μπορούν να παραμείνουν οι παρούσες επιτροπές, μέχρι να γίνει όλη αυτή η διαδικασία.

Επίσης, στο ζήτημα της επίδοσης των δευτεροβάθμιων αποφάσεων, έχουμε και εμείς ανησυχίες για τους τρόπους πλασματικής επίδοσης. Θεωρούμε ότι, αυτοί οι τρόποι δεν δίνουν το δικαίωμα στους αιτούντες διεθνή προστασία να μάθουν τις αποφάσεις και να προσφύγουν στα δικαστήρια, εάν έχουν λόγους και το επιλέξουν. Η πρότασή μας, λοιπόν, είναι να απαλειφθούν αυτοί οι τρόποι πλασματικής επίδοσης και να ισχύσει ο εξής τρόπος.

Με τη λήξη της κάρτας αιτούντος διεθνή προστασία, όταν ο αιτών θα πηγαίνει για την ανανεώσει - γιατί έχει συμφέρον να το κάνει αυτό, δηλαδή, αντλεί δικαιώματα από την κάρτα - θα του επιδίδεται για απόφαση, θα του αφαιρείται η κάρτα και θα μπορεί να έχει γνώση. Επειδή, πολλές φορές οι κάρτες αυτές από την Υπηρεσία έχουν διάρκεια πολλών μηνών, οπότε εκεί μπορεί να προβλεφθεί η αντίρρηση ότι μπορεί να περάσουν κάποιοι μήνες και να εκκρεμεί ακόμα η υπόθεση ενώ έχει βγει η απόφαση, υπάρχουν οι δυνατότητες από τον Διευθυντή της Υπηρεσίας Ασύλου περιορισμού του χρονικού διαστήματος των καρτών αυτών.

Μία μόνο παρατήρηση, για το άρθρο 31, και κλείνω. Θεωρούμε σε θετική κατεύθυνση αυτή είναι η τροποποίηση με την επταετία, ωστόσο, θεωρούμε ότι υπάρχουν κάποιες κατηγορίες αιτούντων αλλοδαπών, όπως αυτοί οι οποίοι έχουν έρθει με βίζα και πρέπει να έχουν συμπληρώσει τριετία, οι οποίοι μπορεί να βρεθούν σε δυσμενέστερη θέση. Σε αυτή την περίπτωση, εμείς θεωρούμε ότι τουλάχιστον αυτή η κατηγορία αλλοδαπών θα πρέπει να παραμείνει στο άρθρο.

Και τέλος στο άρθρο 37, μια σύντομη αναφορά. Δεν έχουμε καμία αντίρρηση να αποζημιώνονται οι ιδιοκτήτες των περιουσιών τους που έχουν υποστεί ζημιές από τυχόν αιτούντες άσυλο, αλλά θεωρούμε, ότι πρέπει να υπάρχει ένα ειδικό κονδύλι στον προϋπολογισμό και όχι να επιβαρύνονται τα παράβολα του Υπουργείου Μεταναστευτικής Πολιτικής που είναι όπως ξέρετε, για ζητήματα κοινωνικής ένταξης, η οποία βρίσκεται πολύ πίσω και δημιουργεί και συνειρμούς αυτή η σύνδεση, ότι γενικά οι αλλοδαποί είναι συλλογικά υπεύθυνοι για τις ζημιές που προκαλούνται στους ιδιοκτήτες των περιουσιών τους.

Ευχαριστώ πολύ, θα καταθέσουμε υπόμνημα εντός του χρόνου που θα μας ορίσετε.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Σπαθαρίδου.

ΔΗΜΗΤΡΑ ΣΠΑΘΑΡΙΔΟΥ (Συντονίστρια Δράσης του ελληνικού τμήματος Διεθνούς Αμνηστίας): Καλησπέρα σας. Ευχαριστούμε θερμά για την πρόσκληση και εμείς. Καταρχάς, και εμείς θέλουμε να αναγνωρίσουμε ότι στο νομοσχέδιο εισάγονται κάποια πολύ θετικά στοιχεία στην ελληνική νομοθεσία, ειδικά για την πρόσβαση των ανηλίκων στην εκπαίδευση αλλά και την έμφυλη βία, παρόλα αυτά, θα θέλαμε να εκφράσουμε και εμείς τους προβληματισμούς μας και τις επιφυλάξεις μας σε μια σειρά από ζητήματα.

Θα ξεκινήσω τον σχολιασμό μας, από το τέλος, από το άρθρο 28. Έχει αναφερθεί για την παράγραφο 7, για το Ελληνόγλωσσο προσωπικό που διατίθεται από την Ευρωπαϊκή Υπηρεσία Υποστήριξης για το Άσυλο, ωστόσο, το νομοσχέδιο δεν προβλέπει μια διάταξη που θα διασφαλίζει ότι το διορισμένο προσωπικό από την EASO, θα έχει τα επαρκή προσόντα που απαιτούνται για την εκτέλεση των καθηκόντων που θα τους ανατεθούν και θα θέλαμε να παρασχεθεί αυτή η διευκρίνιση, ώστε να αναγνωρίζεται ότι χρειάζονται επαρκή προσόντα για τη διενέργεια των καταγραφών και κάθε άλλη διοικητική ενέργεια.

Επίσης, και εμείς θεωρούμε πολύ προβληματικές τις διατάξεις για τις επιδόσεις των Δευτεροβάθμιων Αποφάσεων, δεν θα αναφερθώ περαιτέρω, έχει αναφερθεί η Ύπατη Αρμοστεία και για τη συντόμευση των προθεσμιών, όπως αναφέρθηκε η Εθνική Ένωση για τα Δικαιώματα του Ανθρώπου. Θα θέλαμε και εμείς να επαναλάβουμε τα ίδια ακριβώς αιτήματα, όπως και με τα θύματα βασανιστηρίων. Δεν θεωρούμε επαρκή τα δημόσια νοσοκομεία, αυτή τη στιγμή, επαρκώς στελεχωμένα να στηρίξουν αυτή την αναγνώριση, τις ιατρικές γνωματεύσεις. Επαναλαμβάνουμε, και εμείς τα ίδια αιτήματα, για συντομία χρόνου, δεν θα αναφερθώ περαιτέρω.

Θα μιλήσω, όμως, για τον γεωγραφικό περιορισμό, για το άρθρο 7, και για τις επιπτώσεις του στα ανθρώπινα δικαιώματα. Καταρχάς, το προτεινόμενο άρθρο στερείται της μέγιστης διάρκειας για την οποία μπορεί να εφαρμοστεί ο γεωγραφικός περιορισμός και δεν προβλέπει ούτε περιοδική επανεξέταση της αναγκαιότητας και της αναλογικότητας του μέτρου, ούτε προσφυγή κατά της απόφασης που περιορίζει την ελεύθερη κυκλοφορία.

Η απόφαση του ΣτΕ στις 17 Απριλίου, επιβεβαίωσε αυτό το οποίο λέγαμε εξαρχής οι οργανώσεις, κινήματα ανθρωπίνων δικαιωμάτων και οι ανθρωπιστικές οργανώσεις. Η αναγκαστική παραμονή των αιτούντων άσυλο στα νησιά, συχνά σε άθλιες συνθήκες, είναι άδικη. Το σημερινό νομοσχέδιο προλειαίνει το έδαφος για την επαναφορά της εν λόγω πολιτικής στο Ελληνικό Δίκαιο και η ελληνική Κυβέρνηση, προφανώς πιστεύει, ότι η νομοθεσία θα της δώσει ισχυρότερο νομικό έρεισμα και την διατήρηση της πολιτικής περιορισμού.

Εμείς διαφωνούμε με αυτή την εξέλιξη και ζητούμε από τους κύριους βουλευτές και τις κυρίες βουλεύτριες, να πάρουν θέση και να αντιταχθούν στην πολιτική περιορισμού στα ελληνικά νησιά.

Σύμφωνα με τα πιο πρόσφατα στοιχεία, περισσότερα από 15.400 άτομα βρίσκονται αυτή τη στιγμή στα ελληνικά νησιά. Πολλοί άνθρωποι ζουν σε άθλιες συνθήκες συνωστισμού και πολλοί πέρασαν το χειμώνα σε σκηνές στην ύπαιθρο. Έχουμε επισκεφθεί τα νησιά πολλές φορές τους τελευταίους μήνες και έχουμε τεκμηριώσει τις σοβαρές επιπτώσεις που έχει η συμφωνία Ε.Ε. - Τουρκίας στα ανθρώπινα δικαιώματα. Είδαμε εκατοντάδες ανθρώπους να κοιμούνται σε αυτοσχέδιες σκηνές εκτεθειμένους σε δυνατούς αέρηδες και σε βροχή, ενώ ειδικά στη Σάμο, διαμένοντες σε καταυλισμό, μας κατήγγειλαν πως η περιοχή είναι γεμάτη αρουραίους. Είδαμε ασυνόδευτα ανήλικα να μένουν απροστάτευτα στη Σάμο, σε χώρους αφύλακτους, λόγω της παντελούς έλλειψης κατάλληλων μηχανισμών ασφαλείας. Είδαμε δεκάδες άνδρες, με γνωματεύσεις στα χέρια τους με αγχώδεις διαταραχές, κατάθλιψη, αυτοκτονικές τάσεις και άλλα ψυχολογικά προβλήματα και εξαιτίας του γεωγραφικού αποκλεισμού. Είδαμε γυναίκες απεγνωσμένες, τρομοκρατημένες, που ξέφυγαν από σκληρές καταστάσεις, να κινδυνεύουν από σεξουαλική και έμφυλη βία, σε μια ευρωπαϊκή χώρα, που υποτίθεται ότι θα πρέπει να τους παρέχει ασφάλεια. Κάθε μέρα γυναίκες υφίστανται σεξουαλική παρενόχληση και ακόμη χειρότερες καταστάσεις μας κατήγγειλαν εκπρόσωποι οργανώσεων στους καταυλισμούς της Λέσβου και της Σάμου. Είδαμε ντόπιους από τα νησιά που έχουν δώσει τον εαυτό τους για να σώσουν ζωές, για να προστατεύσουν ανθρώπους, σε πλήρη αντίθεση με τις ευρωπαϊκές πολιτικές, ανθρώπους, που έχουν δείξει την ανθρωπιά που απαιτείται, να υποφέρουν που τα νησιά τους έχουν μετατραπεί από σύμβολα αλληλεγγύης, σε ανοικτές φυλακές, εξαιτίας του γεωγραφικού περιορισμού.

Αυτή η κατάσταση προκαλεί δυστυχία, παραβιάζει τα δικαιώματα των ανθρώπων και προσβάλλει την αξιοπρέπεια κάποιων από τους πιο ευάλωτους ανθρώπους παγκοσμίως. Οι συνθήκες διαμονής στα ελληνικά νησιά των αιτούντων άσυλο αποτελούν ανοικτή πληγή για την Ελλάδα και την Ευρώπη και τα ανθρώπινα δικαιώματα.

Ζητάμε, ως Διεθνής Αμνηστία, από την ελληνική Κυβέρνηση και από τις κυρίες και τους κυρίους βουλευτές, να αρθεί ο γεωγραφικός περιορισμός των ανθρώπων αυτών στα νησιά, να μεταφερθούν άμεσα στην ηπειρωτική Ελλάδα, ώστε να καταγραφούν, να τους εξασφαλιστεί κατάλληλη υποδοχή και διαμονή και να εξεταστούν οι αιτήσεις ασύλου τους με ασφάλεια και αξιοπρέπεια.

Κλείνω, λέγοντας ότι θέλω να σας καλέσω, αν διαφωνείτε με όσα λέγονται, αν ο πόνος και τα βάσανα των ανθρώπων αυτών σας ακούγονται πολύ μακρινά, υπάρχει ένα κάλεσμα που σας απευθύνει η Αμάλ, μια γυναίκα μόνη από τη Συρία, που ζει εδώ και μήνες στη Μόρια. Αν θέλετε να μάθετε τι εστί φόβος, πείνα και κρύο μην πάτε στη Συρία, ελάτε να μείνετε εδώ στον καταυλισμό της Μόριας για ένα μήνα.

Ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Χριστιάνα Καλογήρου, Περιφερειάρχης Βορείου Αιγαίου και Εκπρόσωπος της Ένωσης Περιφερειών Ελλάδας.

ΧΡΙΣΤΙΑΝΑ ΚΑΛΟΓΗΡΟΥ (Περιφερειάρχης Βορείου Αιγαίου και εκπρόσωπος της Ένωσης Περιφερειών Ελλάδας, ΕΝΠΕ): Κυρίες και κύριοι βουλευτές, θα ξεκινήσω προσπαθώντας να κάνω μια αποτύπωση της κατάστασης, όπως αυτή σήμερα είναι στα νησιά του Βορείου Αιγαίου.

Στα νησιά του Βορείου Αιγαίου σήμερα βρίσκονται 13.600 μετανάστες και πρόσφυγες, σε δομές φιλοξενίας. Να θυμίσουμε ότι οι δομές φιλοξενίας έχουν μια δυναμικότητα που δεν ξεπερνάει τις 5.500. Τις τελευταίες 25 μέρες, δηλαδή από την 1η Απριλίου μέχρι και σήμερα, έχουν έρθει στο σύνολο στα νησιά του Βορείου Αιγαίου 2.536 μετανάστες και πρόσφυγες, όταν ο αντίστοιχος αριθμός του 2017 ήταν μόλις 610. Η Λέσβος έχει αυτή τη στιγμή 8.895 μετανάστες και πρόσφυγες και ο αντίστοιχος αριθμός πέρυσι τέτοια μέρα ήταν 3.050. Όλο το Βόρειο Αιγαίο πέρυσι τέτοια μέρα, δηλαδή στις 26 Απριλίου, είχε συνολικά 6.000 μετανάστες, πρόσφυγες και φέτος έχουμε 13.500.

Καταλαβαίνετε, λοιπόν. μόνο από αυτή την αποτύπωση, πόσο δύσκολη είναι η κατάσταση και είναι δύσκολη κατάσταση, έχοντας δύο παραμέτρους, τις οποίες δεν πρέπει ποτέ να ξεχνάμε. Ποτέ δεν πρέπει να ξεχνάμε την ανθρωπιστική διάσταση του θέματος. Εμείς στα νησιά του Βορείου Αιγαίου συνεχίζουμε να υπηρετούμε και θα υπηρετούμε ανθρώπινες αρχές και αξίες, όμως δεν πρέπει ποτέ να ξεχνάμε και την οικονομική και κοινωνική επιβάρυνση που έχουν δεχθεί τα νησιά, σε ένα δυσανάλογα μεγάλο βάρος σε σχέση με αυτό που μπορούν να σηκώσουν.

Χαιρετίζουμε το άρθρο 37, για την αποζημίωση των ανθρώπων που έχουν υποστεί αυτές τις ζημιές. Θα λέγαμε ότι θα ήταν χρήσιμο, εφόσον υπάρχει μια νομοθετική πρωτοβουλία να έχει μια γενικότερη προσέγγιση ώστε να υπάρχει δυνατότητα, όποτε συμβαίνει κάτι ανάλογο να μπορεί να κινείται αυτομάτως ένας μηχανισμός, για να μην χρειάζεται μια ειδική διάταξη και μια ειδική νομοθετική ρύθμιση.

Έρχομαι τώρα στο θέμα του ασύλου. Πάγια θέση όλων μας ήταν η ανάγκη ενίσχυσης των υπηρεσιών ασύλου, για να μπορούν να λειτουργούν με μια δυναμικότητα και δυνατότητα ανάλογη με τον πολύ μεγάλο όγκο και τον πολύ μεγάλο αριθμό των αιτήσεων ασύλου.

Ποια είναι η κατάσταση τώρα; Θα φέρω ένα παράδειγμα μόνο, τη Λέσβο. Στη Λέσβο λοιπόν, υπηρετούν σήμερα 45 άνθρωποι, που απασχολούνται συνολικά στην υπηρεσία ασύλου. Από αυτούς αμιγώς εξετάζουν αιτήσεις ασύλου σε πρώτο βαθμό οι 18. Από αυτούς τους 18, οι συμβάσεις των 9 λήγουν στις επόμενες 5 – 6 μέρες, αρχές Μαΐου. Αυτοί λοιπόν, οι άνθρωποι, οι οποίοι υπηρετούν στην υπηρεσία ασύλου της Λέσβου, έχουν δυνατότητα να εξετάζουν 12 αιτήσεις ανά ημέρα.

Πόσοι ήρθαν σήμερα στη Λέσβο; Εκατόν τριάντα επτά και όλοι καταθέτουν αίτηση ασύλου. Άρα, χρειάζονται 10 εργάσιμες ημέρες, 2 εβδομάδες, δηλαδή, μισό μήνα, για να εξεταστούν μόνο οι αιτήσεις αυτών που ήρθαν σήμερα. Πόσες είναι αυτές οι αιτήσεις ασύλου που εκκρεμούν; Ξέρουμε όλοι ότι είναι χιλιάδες. Το επίσημο στοιχείο είναι ότι το 2018, κατά το πρώτο τρίμηνο, έχουν κατατεθεί στη Λέσβο μόνο 4.400 αιτήσεις ασύλου.

Με μόνη λοιπόν, μία διαίρεση και μία αναγωγή στο πόσες αιτήσεις ασύλου εξετάζονται ανά μήνα, δεν ξεπερνούν τις 250 στη Λέσβο, χρειάζονται περίπου 35 μήνες για να εξεταστούν όσες εκκρεμούν τώρα και για την κάθε μέρα που περνά με τις αυξανόμενες ροές, οι οποίες υπάρχουν, χρειάζονται πάρα πολλές μέρες, πολλές φορές και μισός μήνας, όπως σας ανέφερα το τυχαίο παράδειγμα της σημερινής ημέρας. Αυτή είναι η εικόνα ενός δισεπίλυτου ζητήματος.

Επιτρέψτε μου να πω, κυρίες και κύριοι Βουλευτές, ότι είναι η εικόνα ενός σχεδόν άλυτου ζητήματος. Όσα νομοθετήματα και αν γίνουν, όσες καλές νομοθετικές προθέσεις και αν υπάρχουν, θα μείνουν κενά νόμου και καλές προθέσεις μόνο, νομοθετικές και θεσμικές, όταν δεν συνοδευτούν με την ανάλογη ενίσχυση των υπηρεσιών που εξετάζουν το άσυλο, τόσο σε πρώτο όσο και σε δεύτερο βαθμό. Αυτό κατά την άποψή μας, είναι το σοβαρότερο ζήτημα, η ενίσχυση των υπηρεσιών ασύλου.

Από κει και πέρα, για το προσφυγικό και μεταναστευτικό ζήτημα, που δεν θα κουραστούμε ποτέ να επαναλαμβάνουμε ότι είναι ένα ζήτημα ακραίας συνθετότητας, είναι άμεση η ανάγκη και νομίζω απορρέει και από όλη την εικόνα την οποία προσπάθησα να σας μεταφέρω, της αποσυμφόρησης των νησιών. Βεβαίως, είναι πολύ διαφορετικό κανείς να ακούει και να περιγράφει μια εικόνα και πολύ διαφορετικό να τη ζει είτε είναι μετανάστης και πρόσφυγας μέσα στις δομές φιλοξενίας είτε είναι κάτοικος του νησιού. Η κατάσταση είναι δύσκολη και για να μπορέσει να αντιμετωπιστεί, βεβαίως και είναι βασικό θέμα το να μπορούν να εξετάζονται γρήγορα οι αιτήσεις ασύλου.

Επίσης, είναι ένα πολύ μεγάλο θέμα το γεγονός ότι συνεχίζουν να υπάρχουν συνεχώς αυξανόμενες ροές. Η Συμφωνία Ε.Ε. – Τουρκίας λειτούργησε και ήταν στη σωστή κατεύθυνση, γιατί ο χρόνος για εμάς στα νησιά που ζούμε 3 χρόνια τώρα τα μεταναστευτικό και προσφυγικό ζήτημα, χωρίζεται σε δύο περιόδους. Στη πρώτη περίοδο μέχρι τη Συνθήκη Ε.Ε. – Τουρκίας και στη δεύτερη περίοδο από το Μάρτιο του 2016 μετά τη Συμφωνία Ε.Ε. – Τουρκίας. Τι γινόταν πριν; Χιλιάδες άνθρωποι έφθαναν κάθε μέρα στις ακτές των νησιών μας. Τι γίνεται μετά; Σαφώς και είναι πολύ λιγότερες οι ροές. Όμως, για να μπορέσει να αντιμετωπιστεί το ζήτημα από τη στιγμή που, μετά το Μάρτιο του 2016, όλοι υποβάλλουν αίτηση ασύλου, κομβικό θέμα είναι το άσυλο.

Το Περιφερειακό Συμβούλιο της Περιφέρειας Βορείου Αιγαίου, χθες το βράδυ στις 23.00, κατά τη διάρκεια της συνεδρίασης, έβγαλε ένα ψήφισμα. Αποτελείται από πέντε σημεία:

 -Το ένα σημείο, είναι η ενίσχυση των υπηρεσιών ασύλου,

-το δεύτερο, είναι η αποσυμφόρηση των νησιών,

-το τρίτο, είναι η ανάγκη της φύλαξης των θαλάσσιων συνόρων,

-το τέταρτο, είναι ότι η δυνατότητα της προσωρινής φιλοξενίας μεταναστών και προσφύγων εξαντλείται στη δυναμικότητα των hot spots και

-το πέμπτο και τελευταίο, είναι η ανάγκη του ελέγχου και του συντονισμού της λειτουργίας των ΜΚΟ, που εδώ, οφείλουμε να πούμε ότι γίνονται προσπάθειες και η κατάσταση έχει σίγουρα βελτιωθεί, σε σχέση με το προηγούμενο χρονικό διάστημα.

Για την οικονομία του χρόνου, θα το καταθέσουμε για να το έχετε και στα πρακτικά.

Κατά τα λοιπά, θα ήθελα να κλείσω λέγοντας το ζήτημα είναι σύνθετο, η κατάσταση είναι δύσκολη, είναι δυσεπίλυτο και γι' αυτό το λόγο χρειάζεται μια πολύπλευρη αντιμετώπιση, που δεν εξαντλείται μέσα σε μια νομοθετική προσπάθεια, όπως είναι αυτός ο νόμος. Χρειάζονται πολύ περισσότερα να γίνουν. Περιμένουμε όλοι πολύ περισσότερα να γίνουν, για να μπορέσουμε να συνεχίσουμε να υπηρετούμε πανανθρώπινες αρχές και αξίες και να μπορέσει η ακριτική περιοχή του βόρειου Αιγαίου να σταματήσει να δέχεται αυτή την πολύ μεγάλη οικονομική, αλλά και κοινωνική επιβάρυνση.

Σας ευχαριστώ πάρα πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κύριος Αγγελόπουλος, Δήμαρχος Σάμου και ο οποίος εκπροσωπεί και την ΚΕΔΚΕ.

ΜΙΧΑΛΗΣ ΑΓΓΕΛΟΠΟΥΛΟΣ (Δήμαρχος Σάμου και εκπρόσωπος της Κεντρικής Ένωσης Δήμων και Κοινοτήτων Ελλάδας): Κύριε Υπουργέ, κύριοι και κυρίες βουλευτές, καλημέρα από την ακριτική Σάμο.

Δύο ερωτήματα διατρέχουν το σύνολο των κατοίκων και των επισκεπτών διαμενόντων:

-Το πρώτο ερώτημα είναι «πότε». Είναι το απλό ερώτημα για το «πότε θα ολοκληρωθούν οι διαδικασίες ασύλου», «πότε θα φύγουμε από τα νησιά» για τις οικογένειες που δικαιούνται ασύλου, οικογένειες που τηρούν τους νόμους και που είναι πράγματι προερχόμενοι από εμπόλεμες ζώνες.

- Το δεύτερο ερώτημα, στο παράλληλο οριζόντιο επίπεδο, είναι « δεν έχουμε δυνάμεις, δεν έχουμε κόσμο», ερώτημα ίσως και ρητορικό, που προέρχεται από την Ελληνική Αστυνομία. «Δεν έχουμε δυνάμεις, δεν έχουμε βάρδιες, δεν μπορούμε να ανταποκριθούμε, δεν μπορούμε, δεν μπορούμε», παρά τις υπέρ το δέον φιλότιμες προσπάθειες που γίνονται και που πράγματι αποδεικνύουν και την ανθρωπιστική εκδοχή της παρουσίας όλων των φορέων στα νησιά του ανατολικού Αιγαίου.

Όπως αναφέρει η απόφαση του Συμβουλίου της Επικρατείας, ο περιορισμός στην κυκλοφορία των αιτούντων διεθνή προστασία στα έξι νησιά του Αιγαίου έχει ως συνέπεια τον άνισο επιμερισμό των προσώπων αυτών στην ελληνική επικράτεια, την υπερσυγκέντρωση τους σε ορισμένες μόνο περιφέρειες, οι οποίες, εν μέσω και της σοβαρής δημοσιονομικής κρίσης που διέρχεται η χώρα, επιβαρύνονται σημαντικά και υποβαθμίζονται σε σχέση με τις υπόλοιπες περιοχές της Ελλάδας.

Εδώ, να πω ότι έχει κατατεθεί στην προηγούμενη ηγεσία του Υπουργείου, στον κύριο Μουζάλα δηλαδή, μια πρόταση από δήμους της βόρειας Ελλάδας, για φιλοξενία 2000 οικογενειών από τα νησιά, για την οποία δεν έχει δοθεί απάντηση.

Επίσης, υφίσταται σοβαρός κίνδυνος προκλήσεων κοινωνικών εντάσεων, με επιπτώσεις στη δημόσια τάξη και την οικονομική ζωή των επίμαχων περιφερειών, οι οποίες αποτελούν και τουριστικούς προορισμούς. Αυτό το κομμάτι είναι το απόσπασμα από την απόφαση του Συμβουλίου της Επικρατείας, που επιπρόσθετα περιλαμβάνει ότι από πουθενά δεν προκύπτουν οι νόμιμοι λόγοι που υπαγορεύουν την επιβολή του περιοριστικού μέτρου της κυκλοφορίας, αλλά ούτε προκύπτουν σοβαροί και επιτακτικοί λόγοι δημοσίου συμφέροντος και μεταναστευτικής πολιτικής, οι οποίοι θα μπορούσαν να δικαιολογήσουν την επιβολή του περιορισμού κυκλοφορίας των αιτούντων διεθνή προστασία, που εισέρχονται στην ελληνική επικράτεια, μετά την 20η Μαρτίου του 2016.

Τρεις ημέρες μετά την απόφαση του ΣτΕ, όπως όλοι γνωρίζουμε, εξεδόθη η απόφαση που δημοσιεύθηκε την Παρασκευή 20 Απριλίου 2018, με την οποία επιβάλλεται ο γεωγραφικός περιορισμός, εκ νέου, όσων φτάνουν στα νησιά προκειμένου να μη μετακινηθούν ελεύθερα στην ενδοχώρα. Για την έκδοση, μάλιστα, της απόφασης, επικαλείται το υπ΄αριθμ. 1924/19.04.2018 έγγραφο του Υπουργού Μεταναστευτικής Πολιτικής προς τον Διευθυντή της Υπηρεσίας Ασύλου.

 Σύμφωνα, λοιπόν, με την υπ΄αριθμ. 7001/937 απόφαση στους αιτούντες διεθνή προστασία, οι οποίοι εισέρχονται στην ελληνική επικράτεια μέσω των νησιών Λέσβου, Ρόδου, Σάμου, Κω, Λέρου και Χίου, επιβάλλεται, για λόγους δημοσίου συμφέροντος και ιδίως, για την υλοποίηση της απόφασης - κοινής δήλωσης που δεν είναι διεθνής συνθήκη, πολύ σημαντικής, όμως, στη διαδρομή αυτή των προσφυγικών ρευμάτων, περιορισμός κυκλοφορίας στα νησιά Λέσβος, Ρόδος, Σάμος, Κως, Λέρος και Χίος, αντίστοιχα, καθώς και για την ταχύτερη και αποτελεσματικότερη διαχείριση των αιτημάτων δια της προστασίας.

 Πηγαίνοντας σε άλλη γεωγραφική πλευρά, η Δήμαρχος Λαμπεντούζα δηλώνει στο Συμβούλιο της Ευρώπης, στο Κογκρέσο Τοπικών και Περιφερειακών Αρχών, ότι «κλείσαμε το νησί. Δεν έχουμε τη δυνατότητα να υπηρετήσουμε κάτι άλλο. Δεν μπορούμε. Καταστράφηκε η οικονομία. Αποσυντονίστηκε και αποδομήθηκε η κοινωνική συνοχή». Υπάρχει και το παράδειγμα του Βεντοτένε, που προσκαλεί πρόσφυγες για να ενδυναμώσει τον κοινωνικό ιστό.

 Αυτή, λοιπόν, είναι η Ευρώπη της Μεσογείου, η Ευρώπη του σήμερα, με τα δύο αυτά ακραία παραδείγματα, το ένα θετικό, το άλλο αρνητικό - ακραία από την έννοια της ποσόστωσης - και αυτό πρέπει, παράκληση, να ληφθεί υπόψη.

Με την απόφαση αυτή, λοιπόν, καθίσταται ανεφάρμοστη η απόφαση του ΣτΕ, ενώ είναι σίγουρο ότι θα ανοίξει ένας νέος κύκλος προσφυγών από το Ελληνικό Συμβούλιο για τους πρόσφυγες και τους δικηγορικούς συλλόγους των νησιών, προς το Ανώτατο Ακυρωτικό Δικαστήριο εναντίον της απόφασης αυτής του γεωγραφικού περιορισμού.

Ωστόσο, η σημερινή κατάσταση στα νησιά του Αιγαίου είναι ένα καζάνι που βράζει και δεν υπάρχουν, κατά τη γνώμη μας, άλλα περιθώρια για αινιγματικές ερμηνείες ή τεχνικές δυσκολίες.

Το άρθρο 7 της Ευρωπαϊκής Οδηγίας 2013/33 σχετικά με διαμονή και την ελεύθερη κυκλοφορία των αιτούντων άσυλο, αναφέρει στην παράγραφο 1 ότι οι αιτούντες μπορούν να κυκλοφορούν ελεύθερα στο έδαφος του κράτους - μέλους υποδοχής ή στην περιοχή την οποία τους ορίζει αυτό το κράτος μέλος. Η οριζόμενη περιοχή δεν θίγει την αναπαλλοτρίωτη σφαίρα της δυτικής ζωής και αφήνει αρκετά περιθώρια για την εξασφάλιση της πρόσβασης σε όλα τα πλεονεκτήματα στο πλαίσιο της παρούσας Οδηγίας.

Κατ’ αντιστοιχία η παράγραφος 1 του άρθρου 7 του νέου νομοσχεδίου μπορεί να θεωρηθεί ότι παραφράζει την παράγραφο της Οδηγίας. Οι εκφράσεις «περιορισμός της ελεύθερης κυκλοφορίας» αντί του «οριζόμενη περιοχή» και «δεν εμποδίζει την άσκηση των δικαιωμάτων» αντί του «εξασφάλιση της πρόσβασης σε όλα τα πλεονεκτήματα», επιτείνουν την συμφόρεση των νησιών.

Με παλιά απόφαση του Ευρωπαϊκού Δικαστηρίου του 1993, εάν θυμάμαι καλά, υπάρχει υποχρέωση στα κράτη - μέλη να ανακοινώνουν τον τρόπο ενσωμάτωσης των Ευρωπαϊκών Οδηγιών στο ευρωπαϊκό κεκτημένο κι εδώ πολλές φορές γίνονται τέτοιες συγκρίσεις υποχρεωτικές για τη σωστή απόδοση που διευκολύνει, τελικά, το κράτος - μέλος που ενσωματώνει και δεν κάνει μόνο μία τυπολατρική ερμηνεία.

Τέλος, θα ήθελα να τονίσουμε όλοι μαζί, από τα νησιά που έχω την τιμή να εκπροσωπώ, ότι ο περιορισμός της ελευθερίας της κυκλοφορίας από μόνος του δεν επιφέρει καμιά βελτίωση στην επεξεργασία και την αποτελεσματική παρακολούθηση των αιτημάτων επί του ασύλου και της παροχής διεθνούς προστασίας, η οποία, εδώ και πάρα πολύ καιρό, είναι ιδιαίτερα χρονοβόρα και προβληματική, καθώς σ’ αυτήν εμπλέκονται όχι μόνο οι δικές μας χρονοβόρες και γραφειοκρατικές διαδικασίες, αλλά κι εκείνες των υπόλοιπων ευρωπαϊκών χωρών υποδοχής των αιτούντων που, πολλές φορές, μέσω της δικής μας ολιγωρίας, δίνουν την ευκαιρία κυβερνήσεις, κράτη και ένα κομμάτι των κοινωνιών, να κρύβονται πίσω από βασικές και θεμελιώδεις ευρωπαϊκές αξίες πάνω στις οποίες οικοδομήθηκε το εγχείρημα ειρήνης.

Την κατάσταση στη Μυτιλήνη, την οποία είμαι υποχρεωμένος να μεταφέρω, τα είπε σωστά η Περιφερειάρχης Β. Αιγαίου, είναι σχεδόν στο απροχώρητο. Οι 9.500 – 10.000 άνθρωποι, αυτή τη στιγμή, συνολικά, δημιουργούν μια κατάσταση πραγμάτων που δεν ανταποκρίνεται στο ευρωπαϊκό κεκτημένο. Δεν μπορεί να υπάρχουν πλέον σκηνές, δεν μπορεί άνθρωποι να κινδυνεύουν, δεν μπορεί να υπάρχει φόβος κι εχθές το βράδυ, μια ομάδα ανθρώπων ηλικιωμένων να ρωτούν πώς θα περάσουμε απέναντι, δεν υπήρχε φόβος, είναι η ενστάλαξη της αίσθησης του φόβου και σας το διαβεβαιώ αυτό ότι δεν υπάρχει φόβος, αλλά αυτό ακούστηκε, ήμουν παρών και το λέω ήταν έξω από την κεντρική εκκλησία, από το Δημαρχείο της Σάμου, τον Αγ. Σπυρίδωνα και το ιστορικό μας ηγεμονικό κτήριο που είναι και το παλιό βουλευτήριο των Σαμίων, όπου ο Θεμιστοκλής Σοφούλης ένωσε τη Σάμο με την Ελλάδα τον Νοέμβριο του 2012.

Η κατάσταση στη Χίο, τη Λέρο και την Κω, νομίζω ότι την γνωρίζετε καλά, δεν μπορεί η κατάσταση να προχωρήσει έτσι. Υπάρχει μία προφανής πραγματικότητα και το λέω καθ' υπέρβαση του λόγου, ο νόμος - το νομοσχέδιο, που για να λειτουργήσει, προϋποθέτει την οργάνωση της πολιτείας, τη λήξη των τεχνικών δυσκολιών και την διεργασία που πρέπει να υπάρξει για την μείωση των τοξικοτήτων.

Τα νησιά δεν μπορούν να έχουν αυτή τη στιγμή 14.000 πρόσφυγες - μετανάστες. Τα ασυνόδευτα παιδιά στη Σάμο αυτή τη στιγμή είναι 58 και οι σημερινοί αριθμοί το βεβαιώνουν. Πρέπει να μεταφερθούν στην ενδοχώρα, επειδή δεν μπορούν τα νησιά να προσφέρουν αυτές τις υπηρεσίες. Το ίδιο και βάλτε ως ομάδες, το ίδιο και οι άνθρωποι που διεκδικούν ένα καλύτερο μέλλον, αλλά και το σύστημα αυτό που ο νόμος εισάγει ουσιαστικά ενσωματώνοντας με καθυστέρηση αρκετή και με μήνες επεξεργασία την κοινοτική νομοθεσία. Επίσης προϋποθέτει ως συνεκβανών, τις επαναπροωθήσεις στην Τουρκία, τη λειτουργία του συστήματος και το fast truck με σεβασμό στο νόμο και τα ανθρώπινα δικαιώματα, ανθρώπων που προέρχονται από μη εμπόλεμες ζώνες και που δεν υπάρχει περίπτωση να τους χορηγηθεί το δικαίωμα επί του ασύλου.

Αυτή είναι η κατάσταση πραγμάτων και σας λέω ότι πραγματικά με τεράστιο κόπο στεκόμαστε όρθιοι και επιτρέψτε μου να σας διαβάσω και θα σας το καταθέσω και σε υπόμνημα, τα επίσημα στοιχεία που έχουμε από την πλευρά των χρηματοδοτήσεων. «Η Ελλάδα έχει πιστοποιήσει στις αρμόδιες υπηρεσίες της Επιτροπής μέχρι το τέλος του 2017, 147 εκατ. €. Η Επιτροπή έχει πληρώσει στη χώρα 97 εκατ. € από τα 540 που προβλέπονται ως το 2020. Σήμερα έχουμε υπερβεί τα 100. Η Ελλάδα έχει απορροφήσει από τις έκτακτες ανάγκες χρηματοδότησης το 80%, 414 εκατ. ευρώ από τα 564 εκατ. ευρώ».

«Από τα 414 εκατ. ευρώ έκτακτη χρηματοδότηση, έχουν διατεθεί σωστά στις ελληνικές αρχές 162 εκατ. €. Από τα 414 εκατ. € έκτακτη χρηματοδότηση, διατέθηκαν σε διεθνείς οργανισμούς αλλά και σε οργανισμούς ένωσης στην Ελλάδα, 174 εκατ. €. Αποκλειστικά χρήματα στις ανθρωπιστικές οργανώσεις και Μ.Κ.Ο. εκταμιεύτηκαν 144 εκατ. ευρώ, επίσης.»

Οι δήμοι και παρόλο που έχουμε διαφορετικές γραμμές χρηματοδότησης, η Γενική Διεύθυνση ECO και η Γενική Διεύθυνση HOME, έχουν εισπράξει - γιατί οι δήμοι δεν θέλουν χρήματα, θέλουν υποδομές και έργα - όλα κι όλα 5,5 εκατομμύρια ευρώ, σύμφωνα με τα στοιχεία μας». Αυτό καταλαβαίνετε τι δυσανεξία, δυσχέρεια και διχοστασία δημιουργεί στον τοπικό πληθυσμό, όταν ακούγονται και όπως ακούγονται, όταν μαθαίνονται και όπως μαθαίνονται και γι' αυτό και η Κ.Ε.Δ.Ε. έχει ζητήσει με τη μελέτη της, την τροποποίηση του Ευρωπαϊκού Κανονισμού 369 του 2016, ούτως ώστε να μπορούν να περιληφθούν και οι δήμοι στην κατάταξη των χρηματοδοτήσεων, με έναν τρόπο, όχι για να κάνουμε κουμάντο, αλλά με διαφάνεια και με πραγματική δυνατότητα υποστήριξης.

Τελειώνοντας, λέω, ότι τα υλικά συσκευασίας από πλευράς διαχείρισης απορριμμάτων στο Δήμο Σάμου έχουν αυξηθεί 210%, «Vox Vocatis in deserto».

Σας ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής); Τον λόγο έχει ο κ. Μαυρίδης.

ΒΑΣΙΛΕΙΟΣ ΜΑΥΡΙΔΗΣ (Δήμαρχος Ορεστιάδας): Καλησπέρα σε όλους σας και σας ευχαριστώ πολύ για την πρόσκληση, γιατί ίσως είναι η πρώτη ευχέρεια που μας δίνεται, μέσα από μια θεσμική διαδικασία, να μπορέσουμε να καταθέσουμε κάποιες.

Καταρχήν, θα μου επιτρέψετε και θα με συγχωρέσετε, γιατί δεν έχω καταθέσει γραπτό υπόμνημα. Το θεώρησα ασέβεια προς τα μέλη της Επιτροπής, μέσα σε είκοσι τέσσερις ώρες επί του συγκεκριμένου νομοσχεδίου, να μπορέσουμε να επιχειρηματολογήσουμε.

Επίσης, όπως θα ήταν ασέβεια, να μπω σε κάποιες κουβέντες επί ρυθμίσεων ή διορθώσεων, όταν πριν από εμένα έχει μιλήσει ή Πρόεδρος των Διοικητικών Δικαστηρίων και άνθρωποι που έχουν τη νομική υπόσταση, έτσι ώστε να σας βοηθήσουν ή να σας διευρύνουν τους ορίζοντες, για την καλύτερη νομική κατοχύρωση του συγκεκριμένου νομοσχεδίου.

Θα ήταν πάρα πολύ καλό ένα τέτοιο νομοσχέδιο, αν μιλούσαμε ό,τι το πρόβλημα του προσφυγικού, της μετανάστευσης και της παράνομης μετανάστευσης, ξεκινούσε σήμερα.

Έχει αρκετά και δεν θέλω ποτέ να είμαι ούτε μηδενιστής, αλλά ούτε και υπερβολικά αισιόδοξος, έτσι ώστε να χαρακτηριστώ αιθεροβάμον. Θα πούμε ότι σε πάρα πολλά σημεία, ιδίως εκεί που κατοχυρώνει κάποιες καλύτερες συμπεριφορές οποιουδήποτε ευνομούμενου κράτους, ιδίως σε περισσότερο ευπαθείς ομάδες απ’ ότι είναι ευάλωτες, είναι οι ίδιοι πρόσφυγες, όπως είναι τα ανήλικα τέκνα, κανένας νομίζω ότι δεν μπορούσε να αρνηθεί ό,τι κάποιες από τις διατάξεις είναι στην πάρα πολύ σωστή κατεύθυνση.

Θα είμαι πάρα πολύ σύντομος, γιατί οι περισσότεροι, ίσως γνωρίζετε, έστω και μέσα από τα ΜΜΕ, την κατάσταση που επικρατεί, κυρίως στα νησιά, τα οποία σας απασχόλησαν το περισσότερο χρονικό διάστημα και δικαιολογημένα, γιατί αυτή ήταν η έξαρση των τελευταίων ετών, αλλά, χωρίς να γίνομαι μάντης κακών προβλέψεων, τα δεδομένα που εμείς, όχι μόνο μέσα από το θεσμικό μας ρόλο, αλλά και μέσα από προσωπικά βιωματικές καταστάσεις, θεωρούμε, ότι το επόμενο χρονικό διάστημα και ο καθένας θα δώσει τη διάσταση που αρμόζει, σύμφωνα με τα δικά του κριτήρια, το πρόβλημα θα γίνει πολύ έντονο στον Έβρο. Θα γίνει πάρα πολύ έντονο και φαίνεται, ήδη. Αυτές τις τελευταίες εβδομάδες φαίνεται ο τρόπος κατεύθυνσης από την γείτονα χώρα και θα αντιμετωπίσουμε, πολύ φοβάμαι, μια κατάσταση ανεξέλεγκτη, που θα ξεπερνάει κατά πολύ, σε ημερήσια βάση, τα 340 άτομα την ημέρα που θεωρείτε, κύριε Υπουργέ. Αυτή την ενημέρωση έχετε, αλλά επιτρέψτε μου να καταθέσω, με ταπεινότητα, ότι είναι πολύ περισσότεροι.

Επειδή τυγχάνει και εγώ και οι συνεργάτες μου να γυρνάμε στους δρόμους και να κάνουμε άτυπη καταμέτρηση, ήταν αρκετά περισσότεροι, διότι κάποιοι, αν ήξεραν της διαδικασίας από τους πρόσφυγες ή τους μετανάστες, θα επιθυμούσαν να καταγραφούν. Απλώς, ίσως δεν είναι μέσα σε αυτούς που απευθύνονται τα κυκλώματα, γιατί πρέπει να λέμε και αλήθειες, που να δώσουν μια σωστή κατεύθυνση, ποιες διαδικασίες μπορούν να κάνουν, έτσι ώστε να κατοχυρώσουν όσο το δυνατόν περισσότερα δικαιώματα υπέρ τους. Δεν είναι όμως το θέμα μας να μπούμε σε μια αντιπαράθεση για το αν είναι 300 την ημέρα ή 500. Για παράδειγμα και από αυτό μπορείτε να βγάλετε συμπεράσματα, χτες δεν είχαμε καμία είσοδο. Ξαφνικά τι έγινε; Με καλύτερο καιρό, με καλύτερες καιρικές συνθήκες; Άρα η ροή προσφύγων-μεταναστών, δεν καθορίζεται μόνο από τη θέληση των ίδιων των ανθρώπων που βρίσκονται στη γείτονα χώρα. Καθορίζεται από άλλους παράγοντες. Εκείνο που μπορούμε να κάνουμε, γιατί δεν μπορούμε να καθορίσουμε εμείς το τι θα πράξει η κυβέρνηση της γείτονος χώρας, ή αυτοί που εμπλέκονται σε αυτήν την διαδικασία διευκόλυνσης εισόδου στη χώρα από τα χερσαία σύνορα του Έβρου, εμείς τι μπορούμε να κάνουμε; Όσο το δυνατόν περισσότερο, με ενίσχυση και του προσωπικού, αλλά και με έκκληση ξανά στην FRONTEX, η οποία τον τελευταίο καιρό είναι απούσα, όσον αφορά στη φύλαξη και έχει περιοριστεί μόνο στη γραφειοκρατική διεκπεραίωση, να ενισχύσουμε τα σύνορα. Θα είναι λύση αυτή; Όχι.

Όταν ο κόσμος περιμένει και εγώ, αν ήμουν πρόσφυγας και ένα μήνα παραπάνω να περιμένω και ένα χρόνο, θα περιμένω στα σύνορα, γιατί ξέρω ότι η δίοδος μου είναι εκεί. Απλώς, θα δοθεί ο χρόνος, έτσι ώστε να ενισχύσετε και θα συμφωνήσω και με τον φίλο Δήμαρχο και με την κυρία Περιφερειάρχη Βορείου Αιγαίου, ότι πρέπει να ενισχυθούν, πάση θυσία, σαν προτεραιότητα, όπως έχετε στην υγεία και στην παιδεία, οι υπηρεσίες ασύλου, να διεκπεραιώνουν όσο το δυνατό γρηγορότερα. Δεν θα μιλήσω για συμφωνίες μεταξύ Ε.Ε. και Τουρκίας. Εξάλλου, από αυτήν τη συμφωνία, δυστυχώς, εξαιρείται ο Έβρος και αυτό θα το βρούμε μπροστά μας, μέσα στο καλοκαίρι. Δεν θα το αναλύσω περισσότερο. Το μέλημα το δικό σας είναι να στελεχώσετε αυτές τις υπηρεσίες, έτσι ώστε να πετύχετε την ταχύτατη διεκπεραίωση των εξετάσεων των αιτημάτων για το άσυλο.

Και κάτι ακόμα και χαίρομαι που είστε εδώ και οι δύο Υπουργοί. Ποτέ δεν ήμουν μεμψίμοιρος στη ζωή μου, ούτε η κλάψα που θα πω ότι, βγάλτε μου και 50.000 € ή 100.000 € για να στηρίξω, αλλά πρέπει να πούμε τις πραγματικές διαστάσεις ενός προβλήματος που έχει άμεση επίπτωση στην τοπική κοινωνία. Εγώ δεν έχω ανοικτή δομή φιλοξενίας. Έχουμε ένα Κέντρο Κράτησης και ένα Κέντρο Πρώτης Υποδοχής-Ταυτοποίησης, που είναι κλειστές δομές, το καθένα από τα δύο ανήκει στα δύο Υπουργεία. Τι γίνεται όμως; Δεν μπορεί αυτό το Κράτος να επιβαρύνει μια τοπική κοινωνία. Θα σας πω δύο παραδείγματα μόνο.

Με τη μεταφορά των απορριμμάτων, τα οποία δικαιολογημένα και φυσιολογικά άνθρωποι - σαν και μας είναι όλοι - που βγάζουν, να μεταφέρω εγώ 380 χιλιόμετρα τα σκουπίδια μου στην Κομοτηνή, πήγαινε και άλλα κι αυτό το κράτος να μην συμπαραστέκεται και εγώ να αναγκάζομαι τα δημοτικά μου τέλη να τα αυξάνω, για να καλύψω και αυτές τις ανάγκες. Δεν μπορεί να μην έχετε βγάλει ένα διαγωνισμό ή να καθυστερεί 4 μήνες, για τα βοθρολύματα και να προσπαθεί κατά το ένα τρίτο ο Στρατός να εξυπηρετήσει και να έρχεται πάλι ο Δήμος για να τα μεταφέρει άλλα 50 χλμ. σε βιολογικό καθαρισμό και δεν είναι θέμα μόνο γραφειοκρατικής διαδικασίας, είναι και θέμα προτεραιοτήτων.

Δεν θέλω να σας κουράσω, ούτε να δραματοποιήσω, απλώς να μεταφέρω και να καταθέσω ότι αυτή τη στιγμή υπάρχει πλήρης υπέρβαση της πληρότητας που προβλέπεται σε αυτά τα δύο κέντρα που σας έχω αναφέρει, δεν ξέρω οποιαδήποτε επέκταση εάν υπάρχει στο σκεπτικό σας, αλλά δεν θα λύσει το πρόβλημα, σας διευκολύνω και να μην μπείτε σε αυτή τη δοκιμασία να σκεφτείτε για επεκτάσεις, δεν είναι λύση που θα διευκολύνει να ζουν οι άνθρωποι αυτοί σε καλύτερες και ανθρώπινες συνθήκες, αλλά και το προσωπικό που υπηρετεί σε αυτούς τους χώρους, να ζει σε ανθρώπινες καλύτερες συνθήκες.

Ταχύτατες διαδικασίες υπηρεσίας ασύλου, μόνο με στελέχωση των υπηρεσιών, καλύτερη φύλαξη των συνόρων, έτσι ώστε, σε αυτή τη χρονική στιγμή, να μπορέσουν να διεκπεραιωθούν οι υποθέσεις και στο θέμα των χρηματοδοτήσεων, νομίζω ότι έχετε καλύτερη γνώση και καλύτερη εμπειρία από εμένα, για να βρείτε τον τρόπο, έτσι ώστε αυτά τα συναισθήματα της στοργής και της συμπαράστασης των δημοτών, οποιασδήποτε περιοχής, να παραμείνουν αγνά και να μην θεωρηθούν, γιατί το προσπαθούν πολλοί αυτό να το επιβάλλουν, να χτυπήσουν την τοπική κοινωνία, έτσι ώστε να την διαβάλουν και να χαλάσουν αυτόν τον όμορφο συναισθηματικό κόσμο που έχει, ότι επιβαρύνεται επιπλέον λόγω αυτών των ανθρώπων. Σας ευχαριστώ πάρα πολύ για το χρόνο και την κατανόησή σας.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Ευχαριστούμε τον Δήμαρχο Ορεστιάδας και τελειώνουμε με τον τελευταίο από τους αιρετούς εκπροσώπους της Αυτοδιοίκησης με τον κ. κ. Αλεξόπουλο Γρηγόριο, Αντιπεριφερειάρχη Αχαΐας. Παρακαλώ έχετε τον λόγο.

ΓΡΗΓΟΡΙΟΣ ΑΛΕΞΟΠΟΥΛΟΣ (Αντιπεριφερειάρχης Αχαΐας): Κυρία Πρόεδρε, κύριε Υπουργέ, αγαπητές κυρίες και κύριοι, θέλω να παρουσιάσω σε αυτό το πολύ σύντομο χρόνο το τι συμβαίνει στην τρίτη πόλη της Ελλάδας, την Πάτρα. Στην Πάτρα που έχει προβλήματα σε σχέση με τη διαχείριση όλου του μεταναστευτικού ζητήματος, όχι τώρα, 20 χρόνια τώρα, από τότε που δημιουργήθηκε και ξεκίνησε στην Ελλάδα. Και αυτό γιατί; Γιατί η Πάτρα είναι η πύλη εξόδου προς τη δύση, είναι η πύλη εξόδου παραδοσιακά προς τον παράδεισο που κάποιοι τάζουν σε αυτούς τους δύστυχους ανθρώπους, οι οποίοι φεύγουν από τις περιοχές τους, για ένα καλύτερο μέλλον, στους διακινητές.

Αυτοί λοιπόν, οι άνθρωποι, χρόνια τώρα, μεταφέρουν παρανόμως στην περιοχή της Πάτρας τους μετανάστες, οι οποίοι εναλλάσσονται σε σχέση με την εθνικότητα και σε σχέση με το εάν είναι πρόσφυγες ή εάν είναι μετανάστες, σήμερα, για παράδειγμα δεν υπάρχει Σύριος στην Πάτρα, υπάρχουν Αφγανοί, υπάρχουν Πακιστανοί και άνθρωποι από τη βόρεια Αφρική. Βέβαια, αυτοί οι άνθρωποι εκμεταλλεύονται κατά κόρον από τους διακινητές και παραμένουν και «διαβιούν», το διαβιούν σε εισαγωγικά, σε παλαιά εργοστάσια, επικινδύνως ετοιμόρροπα κτίρια και προσπαθούν κάθε μέρα όταν αποπλέει πλοίο προς την Ιταλία, να πηδούν -επιτρέψτε μου την έκφραση - τα κάγκελα, όπου πρώτα τα σπάγανε, μπήκε νέα περίφραξη στο λιμάνι, πηδάνε τώρα τα κάγκελα, παίζουν κυνηγητό με τους Αστυνομικούς και με τους Λιμενικούς και προσπαθούν να εισχωρήσουν παράνομα είτε σε φορτηγά με διαπληκτισμούς και επεισόδια με τους οδηγούς φορτηγών είτε απευθείας στα πλοία.

Μια κατάσταση, δηλαδή, έχω φωτογραφικό υλικό, αλλά δεν έχει νόημα, απαράδεκτη σε όλα της τα επίπεδα. Ανθρωπιστικά απαράδεκτη για τους ανθρώπους οι οποίοι ανεχόμαστε και εμείς οι ίδιοι να τους βλέπουμε να μένουν σε παραπήγματα, που ούτε τα οικιακά μας ζώα δεν θα αφήναμε εκεί να μένουν και βέβαια απαράδεκτοι, για μια κατάσταση στην τρίτη πόλη της Ελλάδας, φανταστείτε τον Πειραιά στα σημεία πύλης, των πυλών απόπλου των καραβιών, απέναντι από το δρόμο να είναι τα παραπήγματα, να είναι τα παλαιά εργοστάσια και να τρέχουν μπουλούκια των 50 και 70 ανθρώπων και να προσπαθούν να εισχωρήσουν σε πλοία.

Δεν είναι μια κατάσταση που μας τιμά και χρήζει αντιμετώπισης άμεσης. Έχουμε θρηνήσει ήδη, δύο θύματα και οι δύο είναι μετανάστες. Ένα από κατάρρευση υποστέγου και ένα από ατύχημα στο δρόμο, αφού αυτοί οι άνθρωποι κινούνται σε ένα δρόμο ταχείας κυκλοφορίας και προσπαθούν να φτάσουν στα πλοία.

Παλαιότερα είχαμε έκρυθμες καταστάσεις με τη δολοφονία από μετανάστη ενός Έλληνα που οδήγησε σε μια άγρια εκμετάλλευση από ακροδεξιούς κύκλους και οργανώσεις, οι οποίοι, περιμένουν πως θα εκμεταλλευτούν την οποιαδήποτε κοινωνική αναστάτωση και θα μπορέσουν να εισχωρήσουν και να απλώσουν τη μαυρίλα τους. Δεν πρέπει να τους επιτρέψουμε να βρουν εύφορο έδαφος σε μια δημοκρατική κοινωνία, όπως η Πάτρα για μια ακόμη φορά.

Γι' αυτό και πρέπει να προλάβουμε και γι' αυτό η επιστολή μου προς εσάς, κύριε Υπουργέ ήταν μια κατάθεση ψυχικών συναισθημάτων, για να αντιληφθείτε πόσο σημαντικό είναι σήμερα όλοι μαζί να δούμε πώς θα αντιμετωπίσουμε το πρόβλημα.

Η Πάτρα δεν μπορεί να αποτελεί ένα χώρο για τη φιλοξενία μεταναστών, όχι γιατί είμαστε καλύτεροι. Άλλωστε, διαβιώνουμε μαζί με τους μετανάστες χρόνια τώρα και τους υποβοηθούμε στην καθημερινότητά τους. Απλά, γιατί δεν πρέπει να ενθαρρυνθεί σε καμία περίπτωση αυτή η κατάσταση, δηλαδή, να υπάρχει χώρος, στον οποίο, θα φιλοξενούνται μέχρι την ώρα που θα θέλουν να προχωρήσουν, να πάνε στο λιμάνι και να περάσουν στην Ιταλία.

Έχει γίνει μια τεράστια προσπάθεια στην περιοχή που έχει μείνει χρόνια πίσω, να εκμεταλλευτεί και τον αυτοκινητόδρομο Πατρών - Αθηνών που τώρα κατασκευάστηκε και την Ιόνια Οδό που τώρα κατασκευάστηκε και την Πατρών - Πύργου που θέλουμε να κατασκευαστεί και το τρένο, που θέλουμε να φτάσει στο λιμάνι της Πάτρας, γιατί παραδοσιακά το λιμάνι της Πάτρας ήταν ο κινητήριος μοχλός ανάπτυξης της οικονομίας της περιοχής.

Αντιλαμβάνεστε ότι το επιβατικό έργο που μειώνεται καθημερινά, δεν λέω ότι έχει αποκλειστική υπευθυνότητα αυτή η κατάσταση, όμως συμβάλλει σε αυτό, γιατί πολύ εύκολα κάποιοι, προκειμένου να αντιμετωπίσουν τέτοια προβλήματα, θα πάνε σε άλλους προορισμούς και σε άλλα λιμάνια και αυτό το αποδεικνύει η καθημερινότητα και η στατιστική.

Πέρα από το αίτημα σε σχέση με τη νομοθετική ρύθμιση περί γεωγραφικού περιορισμού μετακίνησης των προσφύγων, που πρέπει να αποκλείει τους νομούς εξόδου προς τη δύση για ευνόητους λόγους, θα ήθελα να καταθέσω και το αίτημα που υπάρχει και για αύξηση της αστυνομικής δύναμης, καθώς και της λιμενικής δύναμης, τουλάχιστον όσο διαρκεί το πρόβλημα. Δεν είναι θεμιτό, σε καμία περίπτωση, ένας Αστυνομικός ή ένας Λιμενικός, να προσπαθεί να κάνει μια υπηρεσία έναντι εκατοντάδων ανθρώπων και να φυλάει περιουσίες, γιατί στο λιμάνι της Πάτρας δραστηριοποιούνται και επιχειρηματίες και όλοι αυτοί που έχουν την επιβατική κίνηση ως υπευθυνότητα.

Η τοπική κοινωνία έχει αρχίσει και βράζει και δεν ένα καλό αυτό να το αφήσουμε. Ας ελπίσουμε το σχέδιο νόμου, το οποίο και σε χθεσινή σύσκεψη που κάναμε με τους παραγωγικούς φορείς της πόλης το επιδοκιμάζουμε, δηλαδή, να μεταφερθούν αυτοί οι άνθρωποι χωρίς βία σε νόμιμους χώρους φιλοξενίας, να γίνει η πράξη γρήγορα, έτσι ώστε, να αποσυμφορηθεί η κατάσταση και να έχουμε μια εικόνα που όλοι επιθυμούμε για την τρίτη πόλη της Ελλάδας. Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Μουχαμεντί.

ΓΙΟΝΟΥΣ ΜΟΥΧΑΜΕΝΤΙ (Πρόεδρος του Ελληνικού Φόρουμ Προσφύγων): Κυρία Πρόεδρε, ευχαριστούμε για την πρόσκληση. Εκπροσωπώ τις κοινότητες προσφύγων από διάφορες χώρες, Αφγανιστάν, Συρία, Σομαλία, Σουδάν και αφρικανικές χώρες. Παρόλο που δεν μας εστάλη το νομοσχέδιο, το βρήκαμε χτες και μαζί με την πρόσκληση που είχαμε από τη Βουλή, προσπαθούσαμε να αναλύσουμε τι υπάρχει μέσα σε αυτό. Περισσότερο θα μιλήσω για τα σημεία που μας δημιουργούν ανησυχία.

Αυτό που μας ανησυχεί ιδιαίτερα στα νησιά είναι ότι δίνεται πιο πολύ έμφαση στην ταχύτητα της εξέτασης της διαδικασίας ασύλου χωρίς να ενισχυθεί η υπηρεσία ασύλου και χωρίς την προβλεπόμενη διαδικασία που πρέπει να γίνει η εξέταση των αιτημάτων ασύλου και πιστεύουμε ότι θα οδηγήσει πράγματι στη μη δίκαιη απόφαση για τους πρόσφυγες.

Επίσης, για τις συνθήκες ανέφεραν πάρα πολύ καλά πως είναι οι καταστάσεις. Επειδή το Φεβρουάριο και εγώ έμεινα τρεις νύχτες μέσα στην Μόρια μόνος μου, νομίζω ότι και να πούμε είναι λίγο. Είναι πράγματι απάνθρωπες και πολύ δύσκολες οι καταστάσεις, ιδιαίτερα στις υπηρεσίες υγείας, στην κοινωνική στήριξη. Για παράδειγμα, άνθρωπος που έπαιρνε φάρμακα με πολύ βαριά ψυχολογικά προβλήματα είχε ραντεβού μετά από 3 μήνες για να πάει να εξεταστεί και να πάρει φάρμακα. Επίσης υπάρχουν και πολλά άλλα παραδείγματα.

Στο νομοσχέδιο, δεν θυμάμαι σε ποιο άρθρο, που μιλάει για την ενημέρωση. Πιστεύω ότι είναι πολύ σημαντικό σημείο. Η έγκαιρη και πολύ σωστή ενημέρωση των προσφύγων από τη στιγμή που μπαίνουν ακόμα και γνωρίζουν τα δικαιώματά τους και τις υποχρεώσεις τους. Αυτό είναι το μεγαλύτερο πρόβλημα από τη στιγμή που μπαίνουν οι πρόσφυγες και οι μετανάστες στη χώρα, μέχρι ακόμα και που αναγνωρίζονται, δεν γνωρίζουν καθόλου για την πραγματικότητα και τις νομοθεσίες για τα δικαιώματα και τις υποχρεώσεις τους.

Επίσης, ένα άλλο που βρήκαμε είναι οι αποφάσεις που συνήθως εκδίδονται στους πρόσφυγες από τους υπαλλήλους της υπηρεσίας ασύλου. Όμως οι συνεντεύξεις γίνονται από άλλους ανθρώπους, από τις υπηρεσίες EASO και ιδιαίτερα αυτό επιβαρύνει τις ευάλωτες ομάδες. Ενώ οι ελληνικές αρχές, οι υπάλληλοι της υπηρεσίας ασύλου δίνουν τελική απόφαση χωρίς να εξετάσει αυτοπροσώπως τον άνθρωπο. Έχουν κάνει άλλοι άνθρωποι, που είναι αμφίβολα αν είναι εξειδικευμένοι ή γνωρίζουν και πως εξετάζουν τις συνεντεύξεις.

Το άλλο είναι ο γεωγραφικός περιορισμός, όπου μίλησαν όλοι για αυτό το πράγμα. Εμείς πιστεύουμε ότι δεν είναι λύση ο περιορισμός των ανθρώπων εκεί στα νησιά. Όπως έχει αναφέρει και η Ύπατη Αρμοστεία και το ΣτΕ στην τελευταία απόφαση ότι είναι παραβίαση των ανθρώπινων δικαιωμάτων. Επίσης πρέπει να αναφέρω ότι η εικόνα όπου εμείς έχουμε από τις χώρες προέλευσης των ανθρώπων, η κατάσταση επιδεινώνεται μέρα με τη μέρα, άνθρωποι περισσότεροι αναγκάζονται να φύγουν από αυτές τις χώρες είτε είναι η Συρία είτε είναι το Αφγανιστάν είτε είναι το Ιράκ είτε τώρα τελευταία έρχονται πολλοί από την Υεμένη. Όμως να ξέρουμε ότι οι άνθρωποι δεν ξεκινούν να έρθουν προς την Ευρώπη. Προς την Ευρώπη έρχονται από το 3%. Το μεγαλύτερο μέρος αυτών των ανθρώπων μένουν σε γειτονικές χώρες αυτών των χωρών και είναι κάπου στα 3% που έρχονται προς την Ευρώπη. Όμως επιβεβαιώνουμε ότι αυτός ο αριθμός που δίνεται για τα σύνορα, ιδιαίτερα στον Έβρο, 300.000 και εμείς καταλαβαίνουμε ότι είναι πολύ λιγότερο από την πραγματικότητα. Όμως τα νησιά υπάρχει η έλλειψη ασφάλειας. Είδαμε με τα μάτια μας ακόμα και διακινητές να μένουν στα hot spot και από εκεί κάνουν τις δουλειές τους. Όχι μόνο αυτά, αλλά και άλλα διάφορα πράγματα που ακούστηκαν και πράγματι συμβαίνουν μέσα στα κέντρα.

Η αξιολόγηση της ευαλωτότητας που μας ανησυχεί πράγματι, όπου την κατηγοριοποιεί σε δύο βαθμούς όπου βάζει την μέτρια ευαλωτότητα και την υψηλή. Τους περισσότερους τους βάζει να κρατούνται εκεί και αυτό είναι πραγματικά απαράδεκτο. Έχουν δώσει για παράδειγμα σε κάποιον οι γιατροί χαρτιά ότι πρέπει να φύγει λόγω ευαλωτότητας, αλλά μένει εδώ και μήνες μέσα στο hot spot.

Να αναφέρω για ασυνόδευτα ανήλικα, όπως είπε ο κ. Απέργης πολύ καλύτερα.

Η πιστοποίηση των θυμάτων βασανιστηρίων, είναι ένα ζήτημα, το οποίο μας ανησυχεί πράγματι. Πράγματι, πρέπει να γίνεται από δημόσιους φορείς και αυτό είναι σωστό, αλλά δεν σημαίνει ότι ο καθένας που είναι γιατρός είναι εξειδικευμένος στο θέμα των βασανιστηρίων. Πρέπει να υπάρχει μια εξειδίκευση, ένα τμήμα ξεχωριστό για θύματα βασανιστηρίων, όπως γίνεται στις άλλες ευρωπαϊκές χώρες.

Το άλλο που βλέπουμε είναι η πολύ δύσκολη πρόσβαση στην Υπηρεσία Ασύλου. Αυτή τη στιγμή και εδώ στην ενδοχώρα υπάρχουν άνθρωποι που περιμένουν ακόμη και 9 μήνες, έχουν κλείσει ραντεβού, για να ζητήσουν άσυλο στην Ελλάδα. Οι 5 μήνες ή οι 3 μήνες είναι πάρα πολύ και το βασικό δικαίωμα του αιτούντα άσυλο είναι να έχει δικαίωμα πρόσβασης στην Υπηρεσία Ασύλου και δεν έχει κανένας. Πρέπει να είναι μέσω Skype που ξεκίνησε ως ένα μέτρο έκτακτο και έγινε μόνιμο και έτσι αυτή τη στιγμή γίνεται μόνιμα η διαδικασία ασύλου μέσω κλήσης Skype, που οι άνθρωποι περιμένουν μήνες γι' αυτό.

Επίσης, διαβάσαμε για την ένταξη. Πραγματικά έχουν γίνει πολύ σημαντικά βήματα και είναι πολύ θετικά αυτά που είδαμε στο νομοσχέδιο. Ιδιαίτερα θετικά βήματα ήδη έχουν γίνει στην άδεια εργασίας, ΑΜΚΑ, ΑΦΜ, λογαριασμό στην τράπεζα, εγγραφή στα σχολεία και λοιπά. Αυτά είναι τα πολύ θετικά βήματα που περιμέναμε χρόνια, που πράγματι έχει διευκολύνει πάρα πολύ τη διαδικασία ένταξης.

Όμως, προβλήματα εντοπίζουμε, π.χ. στην ανώτατη εκπαίδευση. Ξέρουμε ότι οι πρόσφυγες όταν έρχονται, όπως εγώ, που ήμουν στα τελευταία χρόνια της ιατρικής σχολής και ποτέ δεν μπόρεσα να βρω μια πρόσβαση στην εκπαίδευση για να τελειώσω τις σπουδές μου και έτσι υπάρχουν πάρα πολλοί. Ξέρουμε από τη Συρία οι άνθρωποι άφησαν τα πανεπιστήμια και δεν έχουν πρόσβαση στην ανώτατη εκπαίδευση.

Το άλλο είναι η οικογενειακή επανένωση και όχι μόνο μέσα στην Ευρώπη. Αυτή τη στιγμή εκατοντάδες περιμένουν. Έχουν εγκριθεί τα αιτήματά τους να φύγουν από την Ελλάδα, να πάνε στις άλλες χώρες και κωλύεται η διαδικασία με κάποιο τρόπο. Ή η σύμβαση της Υπηρεσίας Ασύλου με ένα ταξιδιωτικό έγγραφο χαλάει ή κάτι άλλο γίνεται και ενώ πρέπει να φύγουν οι άνθρωποι, δεν γίνεται.

Το δεύτερο είναι η οικογενειακή επανένωση των ανθρώπων που είναι χρόνια εδώ. Σαν παράδειγμα να σας πω ότι εγώ από την ημέρα που έχω έρθει τρεις μέρες έχω μείνει άνεργος και έχω δουλέψει μέχρι σήμερα 17 χρόνια που είμαι εδώ στην Ελλάδα. Αναγκάστηκα να φέρω τη γυναίκα μου, δίνοντας 8000 € στους διακινητές και ποτέ δεν μπόρεσα να φέρω τη γυναίκα μου και έτσι είναι πολλοί άνθρωποι που δεν μπορούν, επίσης. Οι διαδικασίες είναι δύσκολες, ζητείται από τον πρόσφυγα ένα χαρτί που ποτέ δεν μπορεί να πάει στο Αφγανιστάν να φέρει ένα χαρτί-πιστοποίηση και έτσι περιμένουν πάρα πολλοί άνθρωποι και μετανάστες και πρόσφυγες.

Επίσης, οι υπηρεσίες υγείας, ιδιαίτερα το θέμα της διαμεσολάβησης και το θέμα των διερμηνέων και μεταφραστών είναι πολύ μεγάλο ζήτημα. Ξέρουμε ότι δεν υπάρχουν διερμηνείς στα νοσοκομεία. Δεν υπάρχουν διαμεσολαβητές. Δεν σημαίνει ότι αν ξέρεις αφγανικά ή να ξέρεις αραβικά μπορείς να κάνεις διαμεσολάβηση μεταξύ του πρόσφυγα και του γιατρού, αν δεν γνωρίζεις τον πολιτισμό, κατ’ αρχήν. Ξέρουμε τι επικρατεί σε αυτές στις χώρες, πολλές φορές, ιδιαίτερα σε θέματα ψυχοκοινωνικής στήριξης. Στα νοσοκομεία πιστεύω πρέπει να θεσπιστεί με νόμο, ιδιαίτερα οι ψυχιατρικές κλινικές, να έχουν διαμεσολαβητές. Εμείς μέσω τηλεφώνου το κάνουμε. Έχουμε βάλει άτομα από τις κοινότητες που κάνουν τηλεφωνικά μετάφραση-διαμεσολάβηση μεταξύ του ασθενή και του γιατρού, που είναι έγκλημα πολλές φορές, διότι δεν γίνεται η διάγνωση με τέτοιον τρόπο.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Κύριε Μουχαμαντί, λυπάμαι, αλλά πρέπει να ολοκληρώσετε.

ΓΙΟΝΟΥΣ ΜΟΥΧΑΜΑΝΤΙ (Πρόεδρος του Ελληνικού Φόρουμ Προσφύγων): Ναι, ναι, τελείωσα. Επίσης, θέλω να σας ενημερώσω ότι πρόσφατα εμείς οι κοινότητες είχαμε μια συνάντηση με τον κ. Υπουργό και είχαμε γράψει ένα έγγραφο, στο οποίο αναφέρονται τα προβλήματα των κοινοτήτων και επίσης, προτείνονται και λύσεις, το οποίο θα το καταθέσω. Επίσης, θέλω να σας ενημερώσω ότι εμείς ως κοινότητες είμαστε έτοιμοι πράγματι να συμβάλουμε σε αυτό το φαινόμενο και το πρόβλημα που υπάρχει.

*(Στο σημείο αυτό ο κ. Μουχαμαντί κατέθεσε το παραπάνω έγγραφο, το οποίο επισυνάπτεται στο παρόν πρακτικό)*

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Ινστρίσου.

ΣΑΜ ΙΝΣΤΡΙΣΟΥ (Μέλος του Δ.Σ. του Ελληνικού Φόρουμ Μεταναστών): Και εγώ την σειρά μου θα ήθελα να σας ευχαριστήσω για αυτήν την πρόσκληση και θα προσπαθήσω να είμαι όσο σύντομος γίνεται.

Η ένταξη των μεταναστών στην ελληνική κοινωνία αποτελεί θεμελιώδη σκοπό και αποστολή του Ελληνικού Φόρουμ Μεταναστών τα τελευταία δεκαπέντε χρόνια.

Πιστεύουμε, πως η ένταξη επιτυγχάνεται αν οι ίδιοι οι μετανάστες αισθανθούν ότι αποτελούν αναπόσπαστο, αδιαίρετο και ενεργό μέλος της κοινωνίας στη χώρα υποδοχής.

Ένταξη για μας σημαίνει πρόσβαση στους βασικούς θεσμούς της κοινωνίας, σημαίνει δικαίωμα στην αξιοπρέπεια, την ισότητα και στην ισονομία όλων των πολιτών μιας δημοκρατικής κοινωνίας.

Ένταξη, σημαίνει συμμετοχή και δικαίωμα στην αγορά εργασίας, στην υγεία, στην εκπαίδευση, στον πολιτισμό, στα θρησκευτικά δικαιώματα, στο πολιτικό σύστημα και στα κοινά.

Θεωρούμε, πως η μεταναστευτική πολιτική της χώρας, θα μπορούσε κάλλιστα να παρομοιαστεί με «μια καυτή πατάτα» που πετιέται από την εκάστοτε κυβέρνηση στην επόμενη, εδώ και πολλά χρόνια, φτάνοντας έτσι στο σημείο, η ένταξη των μεταναστών στην ελληνική κοινωνία να γίνεται από τους ίδιους τους μετανάστες και μερίδα Ελλήνων που ασχολούνται με τα ανθρώπινα δικαιώματα.

Σε αυτό το πλαίσιο καλωσορίζουμε κάθε προσπάθεια για χάραξη Εθνικής Στρατηγικής επί του μεταναστευτικού και προσφυγικού ζητήματος, όπως και στο παρελθόν, αλλά ελπίζουμε αυτή η προσπάθεια, να συνοδεύεται με την πλήρη συνεργασία και διαλλακτικότητα μεταξύ όλων των εμπλεκόμενων φορέων, με την εις βάθος επίγνωσή, αλλά και την ισχυρή βούληση που απαιτείται για την επίλυση των προβλημάτων που αντιμετωπίζουν οι μετανάστες και πρόσφυγες στην Ελλάδα.

Έχουμε, ήδη καταθέσει στη 18 Ιανουαρίου 2018, στο Υπουργείο Μεταναστευτικής Πολιτικής, υπόμνημα με τις προτάσεις μας που είναι δημοσιευμένες και στην ιστοσελίδα του φορέα μας. Για το Εθνικό σχέδιο στρατηγικής αναμένουμε την υποβολή του για δημόσια διαβούλευση, ώστε να κάνουμε τις τοποθετήσεις μας.

Σε ό,τι αφορά το σχετικό σχέδιο νόμου, για το οποίο διεξάγεται αυτή η συνεδρίαση, συμφωνούμε τις παρατηρήσεις που έχουν κάνει οι προηγούμενοι φορείς, όπως το Ελληνικό Συμβούλιο για τους Πρόσφυγες και το ελληνικό φόρουμ προσφύγων.

Επί των διατάξεων του τέταρτου μέρους του νομοσχεδίου και συγκεκριμένα, στο άρθρο 31, τροποποίηση του ν. 4225/2014, ως προς την παράγραφο 1: Καταρχήν, είμαστε θετικοί με τις διατάξεις που επικαιροποιούν την υφιστάμενη νομοθεσία μετά την εξαγωγή του θεσμού του συμφώνου συμβίωσης. Παρόλα αυτά παρατηρούμε πως υπάρχει άνιση μεταχείριση των μεταναστών, που είναι ασφαλισμένοι σε οργανισμούς κοινωνικής ασφάλισης, ως προς την κάλυψη ιατροφαρμακευτικής περίθαλψης των μελών της οικογένειάς τους, σε σχέση με τους Έλληνες πολίτες. Προτείνουμε είτε την κατάργηση της παραγράφου 5 του άρθρου 22 του ν. 4529/2018, είτε την τροποποίησή της, ώστε να ισχύει η ίδια μεταχείριση με τους Έλληνες πολίτες.

Ως προς την παράγραφο 4, η προτεινόμενη τροποποίηση του άρθρου 19 του ν.4251/2014 στην άδεια διαμονής για εξαιρετικούς λόγους, θα αποκλείσει έναν τεράστιο αριθμό μεταναστών, οι οποίοι διατηρούν ισχυρούς δεσμούς με τη χώρα και οι οποίοι, θα έπρεπε να λάβουν άδεια διαμονής. Αυτό γίνεται περιλαμβάνοντας τη λέξη «άπαξ» για τη χορήγηση άδειας διαμονής, αλλά και απαλείφοντας τις περιπτώσεις που δικαιολογούσαν την μέχρι τώρα χορήγηση ετήσιας άδειας διαμονής, όπως, η είσοδος στη χώρα με βίζα τουλάχιστον τριετή πριν την υποβολή της αίτησης και ιδίως, η κατοχή προηγούμενης άδειας διαμονής της οποίας η ισχύς έχει λήξει κατά την τελευταία δεκαετία πριν την υποβολή της αίτησης.

Με την προτεινόμενη διάταξη εισάγεται ως μόνο στοιχείο απόδειξης ισχυρών δεσμών με τη χώρα το γεγονός της επταετούς συνεχόμενης διαμονής. Ένα τέτοιο μεγάλο χρονικό διάστημα συνεχούς διαμονής στερεί τη δυνατότητα επαναφοράς στη νομιμότητα προσώπων που έχουν αναπτύξει ισχυρούς δεσμούς με τη χώρα και για προσωρινό χρονικό διάστημα μετέβησαν στο εξωτερικό χωρίς πρόθεση οριστικής μετεγκατάστασης από την Ελλάδα.

Ένα άλλο τέτοιο παράδειγμα είναι η δεύτερη γενιά μεταναστών που αναγκάστηκε να επιστρέψει στη χώρα προέλευσης των γονιών του, αν τυχόν επιλέξει να επιστρέψει στην Ελλάδα, γιατί εδώ έχει ισχυρότερους δεσμούς, δεν μπορεί να κάνει αίτηση για τη συγκεκριμένη άδεια διαμονής του. Επιπλέον, η προσθήκη της λέξης «άπαξ» για τη χορήγηση της σχετικής άδειας διαμονής, στερεί τη δυνατότητα λειτουργίας της διάταξης ως πάγιου συστήματος επαναφοράς στη νομιμότητα.

Τέλος, η απαίτηση της απόδειξης της επταετούς συνεχούς νόμιμης διαμονής με δημόσια έγγραφα βέβαιης χρονολογίας έρχεται σε αντίθεση με τον ίδιο τον νόμο ( άρθρο 26 του ν.4251/2014) που απαγορεύει τη συναλλαγή με τη δημόσια διοίκηση μεταναστών που δεν έχουν νομιμοποιητικά έγγραφα.

Προτείνεται η απαλοιφή από την παράγραφο 1 της λέξης «άπαξ», η προσθήκη στο τέλος της παραγράφου 1 της φράσης «ή κατείχε προηγούμενα οριστικό τίτλο διαμονής, ανεξάρτητα από την αρχή της εκδόσεως του, του οποίου η ισχύς έχει λήξει κατά την τελευταία δεκαετία προ της υποβολής της αίτησης», να δοθεί η δυνατότητα να αιτηθούν για τη συγκεκριμένη άδεια τα παιδιά που έχουν γεννηθεί και φοιτήσει σε σχολείο στην Ελλάδα και για κάποιο λόγο γύρισαν στη χώρα καταγωγής των γονιών τους προσωρινά.

Τέλος, επί του άρθρου 36 του σχεδίου νόμου, επισημαίνουμε το υπέρογκο ύψος των παραβόλων για έκδοση άδειας διαμονής, που δεν είμαστε σίγουροι αν τελικά χρησιμοποιούνται για σκοπούς προς όφελος και συμφέρον των μεταναστών. Για το λόγο αυτό και με αφορμή την ως άνω διάταξη προτείνουμε τη δραστική μείωση των παραβόλων.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βάκη Φωτεινή, Μπαλτάς Αριστείδης, Θελερίτη Μαρία, Κοζομπόλη Παναγιώτα, Εμμανουηλίδης Δημήτρης, Μορφίδης Κωνσταντίνος, Πάλλης Γεώργιος, Παπαηλιού Γεώργιος, Παπαδόπουλος Γεώργιος, Παρασκευόπουλος Νικόλαος, Ριζούλης Ανδρέας, Σαρακιώτης Ιωάννης, Σταματάκη Ελένη, Σταμπουλή Αφροδίτη, Ακριώτης Γεώργιος, Ρίζος Δημήτριος, Τσόγκας Γεώργιος, Χριστοδουλοπούλου Αναστασία, Κυρίτσης Γεώργιος, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Δαβάκης Αθανάσιος, Κυριαζίδης Δημήτριος, Αθανασίου Χαράλαμπος, Καρράς Γεώργιος – Δημήτριος, Παπαθεοδώρου Θεόδωρος, Γερμενής Γεώργιος, Μανωλάκου Διαμάντω, Κατσίκης Κωνσταντίνος, Καβαδέλλας Δημήτριος και Μαυρωτάς Γεώργιος.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Μαυροειδής.

ΚΩΝΣΤΑΝΤΙΝΟΣ ΜΑΥΡΟΕΙΔΗΣ (Δικηγόρος – Πρόεδρος του Δ.Σ. του Ελληνικού Συμβουλίου για τους Πρόσφυγες) : Ευχαριστώ πολύ, κυρία Πρόεδρε και τα μέλη της Επιτροπής και τον κ. Υπουργό και τον απολειπόμενο για υπηρεσιακούς λόγους, τον κ. Βίτσα, για την ευκαιρία που μας δίνετε να εκφράσουμε τις απόψεις μας. Θα είμαι πάρα πολύ σύντομος, θα αναφερθώ σε συγκεκριμένα σημεία επιγραμματικά, δέκα συγκεκριμένα, τα οποία μας έχουν δημιουργήσει έναν προβληματισμό, σε σχέση με το υπό συζήτηση νομοσχέδιο. Θα σας παραδώσουμε βέβαια και γραπτό κείμενο τόσο δικό μας όσο και άλλο κείμενο συνεργαζόμενων φορέων.

Στο συζητούμενο νομοσχέδιο εισάγεται εκ νέου η δυνατότητα επιβολής μέτρου περιορισμού της κυκλοφορίας των αιτούντων ασύλου, όμως, ταυτόχρονα, δεν προβλέπονται οι αναγκαίες δικαιοκρατικές εγγυήσεις, όπως μεταξύ άλλων, η επιβολή μεν του μέτρου, αλλά κατόπιν ατομικής αξιολόγησης κάθε περίπτωσης, αιτιολογημένης διοικητικής πράξης ελέγχου του στοιχείου της αναλογικότητας και πρόβλεψης μεγίστου χρόνου περιορισμού του δικαιώματος μετακίνησης, το οποίο βέβαια δικαίωμα, περικόπτεται με τη σχετική απόφαση. Νομίζω, ότι η πρόσφατη Απόφαση 805/2018 του Σ.τ.Ε., η οποία εξεδόθη κατόπιν αιτήσεως του φορέα μας, είναι πολύ διαφωτιστική στο ζήτημα αυτό.

Δεύτερο σημείο, το νομοσχέδιο ατυχώς δεν καταργεί ρητά τη δυνατότητα διοικητικής κράτησης προσώπων που ανήκουν σε ευάλωτες ομάδες, ιδιαίτερα για τα ανήλικα παιδιά. Είναι αδιανόητο να κρατούνται ανήλικα παιδιά, τα οποία σύμφωνα με την ελληνική νομοθεσία και αυτό το ξεχνάμε, όταν δεν υπάρχει Εισαγγελέας Ανηλίκων στο Πρωτοδικείο όπου κρατούνται, υπεύθυνος είναι ο τοπικός Εισαγγελέας Πρωτοδικών. Άρα, λοιπόν, κράτηση σε ανηλίκους και γενικά σε ευάλωτους, δεν θα πρέπει να προβλέπεται.

Τρίτο σημείο, δεν προβλέπεται η πρόσβαση στην εργασία των αιτούντων άσυλο κατά το χρονικό διάστημα που μεσολαβεί από την προ καταγραφή του αιτήματος ασύλου μέχρι της πλήρους καταγραφής, παρά το γεγονός ότι παρατηρούνται σοβαρές καθυστερήσεις. Αυτά είναι στο άρθρο 15.

Τέταρτο σημείο, δεν αντιμετωπίζονται τα ζητήματα αποτελεσματικής προστασίας των ασυνόδευτων ανηλίκων, παρά την επίλυση των ζητημάτων αρμοδιότητας και ιδίως δεν αναμορφώνεται με το καινούργιο υπό συζήτηση νομοσχέδιο το σύστημα επιτροπείας ασυνόδευτων ανηλίκων, το οποίο στην πράξη έχει αποδειχθεί αναποτελεσματικό.

Πέμπτο σημείο, εισάγεται με το άρθρο 23, μη προβλεπόμενος από την Οδηγία Υποδοχής περιορισμός σε ό,τι αφορά τη διαδικασία πιστοποίησης των θεμάτων βασανιστηρίων, αναφέρθηκαν και οι προλαλήσαντες και οι προλαλήσασες εμού, διότι δεν είναι αρκετή μόνο η πιστοποίηση από γιατρούς δημοσίου νοσοκομείου, διότι δεν υπάρχουν τέτοιοι γιατροί στα δημόσια νοσοκομεία. Θα πρέπει λοιπόν να αναζητηθούν άλλοι αξιόπιστοι φορείς, διότι είναι κρίσιμο το ζήτημα αυτό και απαιτεί ιδιαίτερα εκπαιδευμένο προσωπικό και επιστήμονες.

Έκτο σημείο, τροποποιείται η διαδικασία επιλογής του διοικητικού διευθυντή της Αρχής Προσφύγων, με αποτέλεσμα να περιορίζονται οι μέχρι σήμερα προβλεπόμενες εγγυήσεις ανεξαρτησίας και αμεροληψίας. Τι θέλω να πω; Συγκεκριμένο παράδειγμα. Άρθρο 28 παρ. 2. Αναφέρεται ότι «ο βοηθός Συνήγορος του Πολίτη αντικαθίσταται από το Γενικό Γραμματέα του Υπουργείο Μετανάστευσης», δηλαδή, έχουμε έναν εκπρόσωπο Ανεξάρτητης Αρχής, ανεξαρτήτου φορέα, να αντικαθίσταται από το Γενικό Γραμματέα του Υπουργείου Μετανάστευσης. Νομίζω, αξιότιμοι κύριοι Υπουργοί και κυρίες και κύριοι Βουλευτές, θα πρέπει να το δείτε με την ανάλογη σοβαρότητα. Νομίζω ότι η πρώτη πρόβλεψη είχε περισσότερες εγγυήσεις από αυτήν την οποία προσπαθείτε, μάλλον συζητείτε, για να εισαχθεί.

Έβδομο σημείο, εισάγεται ένα καινοφανές σύστημα ελέγχου του έργου των δικαστικών λειτουργών, που είναι μέλη των Επιτροπών Προσφύγων, καθότι προβλέπεται η δυνατότητα αντικατάστασής τους σε περίπτωση σημαντικών και αδικαιολόγητων καθυστερήσεων. Χαιρέτησε τη διάταξη η κυρία Πρόεδρος των διοικητικών δικαστών, εγώ όμως θα προσέθετα ότι θα πρέπει να μπει στο άρθρο 28 παρ. 3, «ότι πράγματι αυτό το ζήτημα, θα πρέπει να εκτιμηθεί υπό το πρίσμα της υποχρέωσης σεβασμού της προσωπικής και λειτουργικής ανεξαρτησίας των δικαστικών λειτουργών». Βέβαια, θα πρέπει να δούμε, ποιοι θα είναι εκείνοι, οι οποίοι θα κρίνουν, εάν κάποιος δικαστής αργεί ή δεν αργεί. Έχει να κάνει με την ποσότητα; Γιατί καμιά φορά είναι και η ποιότητα των υποθέσεων, τις οποίες καλούνται να εξετάσουν, η οποία απαιτεί περαιτέρω διερεύνηση και περαιτέρω γνώση.

Όγδοο σημείο, προβλέπεται η δυνατότητα πλασματικής επίδοσης της δευτεροβάθμιας απόφασης, με αποτέλεσμα, όχι μόνο να μην διασφαλίζεται ότι ο πρεσβεύων θα λάβει όντως γνώση της απόφασης αυτής της δευτεροβάθμιας επιτροπής και των συνεπειών της, αλλά παράλληλα, στην ουσία περιορίζεται ντε φάκτο και το δικαίωμα δικαστικής προστασίας. Θα πρέπει να το δείτε πιο σοβαρά με βάση τις απόψεις, οι οποίες ήδη έχουν εκφραστεί.

Ένατο, γενικεύεται η συμμετοχή του προσωπικού του EASO στη διαδικασία Sheldon στην Ελλάδα και εισάγει τη δυνατότητα του προσωπικού του EASO να διεξάγει την καταγραφή αιτήσεων διεθνούς προστασίας κ.τ.λ..

Τούτο, όμως, έρχεται, αξιότιμε κύριε Υπουργέ, σε ευθεία αντίθεση με τον ίδιο Ευρωπαϊκό Κανονισμό 439/2010, σύμφωνα με τον οποίο η υπηρεσία υποστήριξης δεν διαθέτει καμία εξουσία σε σχέση με τη λήψη αποφάσεων από μέρους των αρχών των κρατών μελών για το άσυλο, όσον αφορά στις ατομικές αιτήσεις διεθνούς προστασίας. Δηλαδή, αν εισάγεται αυτή τη ρύθμιση και να συμμετέχει το προσωπικό του EASO, έρχεστε ευθέως αντιμέτωποι με αυτό που προβλέπει ο Ευρωπαϊκός Κανονισμός 439 / 2010.

Και τέλος, δέκατο σημείο και περαίνω, δεν προβλέπεται αυτόματο ανασταλτικό αποτέλεσμα με την κατάθεση των ενδίκων μέσων κατά της απορριπτικής τελεσίδικης απόφασης αιτήματος ασύλου, όπως απαιτείται από την πάγια νομολογία του Ευρωπαϊκού Δικαστηρίου Δικαιωμάτων του Ανθρώπου.

Αυτές είναι σε γενικές γραμμές οι παρατηρήσεις μας. Θα σας τις καταθέσουμε, αξιότιμοι κύριε Πρόεδροι και κυρίες και κύριοι Βουλευτές, σε υπόμνημά μας, του Ελληνικού Συμβουλίου για τους Πρόσφυγες, καθώς θα σας καταθέσουμε και έτερον κείμενο, το οποίο επιγράφεται «Σχόλια επί του σχεδίου νόμου» και έχει καταρτιστεί -πέραν της Νομικής Υπηρεσίας του Ελληνικού Συμβουλίου για τους Πρόσφυγες-, από συνεργαζόμενες οργανώσεις όπως είναι η Action Aid, η HIAS Ελλάδος, η Jesuit Refugee Service (IRS), η International Rescue Committee, η Terre des Hommes (Tdh) και η Solidarity Now.

Σας ευχαριστώ θερμώς.

ΚΩΣΤΑΣ ΜΟΡΦΙΔΗΣ (Προεδρεύων της Επιτροπής): Τον λόγο έχει ο κ. Αρβανιτίδης.

ΑΛΕΞΑΝΔΡΟΣ ΑΡΒΑΝΙΤΙΔΗΣ (Μέλος του Πανελλήνιου Συλλόγου Υπηρεσίας Υποδοχής και Ταυτοποίησης Υπηκόων Τρίτων Χωρών): Ευχαριστώ, κύριε Πρόεδρε και για την πρόσκληση που μας απευθύνατε προκειμένου να εκφράσουμε οι εργαζόμενοι, με τη σειρά μας, τις απόψεις μας επί του νομοσχεδίου.

Αρχικά να σας πω ότι καλωσορίζουμε το νομοσχέδιο που κατατέθηκε, διότι –επιτέλους- μετά από τρία χρόνια καθυστέρησης, ενσωματώνουμε τις ευρωπαϊκές Οδηγίες.

Δεν θα σταθώ στα άρθρα, που αφορούν στην Ενσωμάτωση της Οδηγίας Υποδοχής, καθώς οι προλαλήσαντες με έχουν καλύψει.

Θα ήθελα να σταθώ μόνο σε δύο σημεία, προκειμένου να δώσω έμφαση. Προηγουμένως, η κυρία Καπετανάκη αναφέρθηκε σε δύο Αρχές Υποδοχής. Πολύ ορθά και εμείς διαφωνούμε με τη φιλοσοφία αυτή των δύο Αρχών Υποδοχής και για να απαντήσω ενδεχομένως και στο ρητορικό ερώτημα, που είχε θέσει και η κυρία Καπετανάκη, για το αν θα δουλέψει αυτό το σύστημα και ποια κριτήρια θα θεσπίζει κάθε Αρχή. Λοιπόν, επειδή το έχουμε δει στο παρελθόν και με το π.δ. 220 και με το ν.3907, όταν είχαμε δύο Αρχές Υποδοχής, κάθε μια Αρχή θέσπιζε τα δικά της κριτήρια.

Επιπλέον, όσον αφορά στην επίδοση από την Υπηρεσία Ασύλου στον διοικητή των Κέντρων Υποδοχής και Ταυτοποίησης, διαφωνούμε, διότι αυτό το μόνο που θα δημιουργήσει είναι επιπλέον γραφειοκρατία, δεν θα λύσει κάτι περισσότερο. Οι διοικητές, εφόσον γνωρίζουν που διαμένει εντός των κέντρων ο υπήκοος τρίτης χώρας, θα υποδείξουν στην υπηρεσία Ασύλου και μπορεί να του γίνει επίδοση απευθείας. Είναι μια περιττή ρύθμιση.

Για να πάμε στα ιδιαίτερα σημεία που απασχολούν τους υπαλλήλους της υπηρεσίας Υποδοχής και συγκεκριμένα στο άρθρο 30, την παράγραφο 3, έχουμε να παρατηρήσουμε ότι χωρίς να αλλάζει επί της ουσίας κάτι στη συγκεκριμένη αρίθμηση, αλλάζει μόνο η διατύπωση. Θεωρούμε ότι το Υπουργείο θα αντιμετωπίσει προβλήματα ερμηνείας αναφορικά με το μισθολογικό καθεστώς. Προτείνουμε η διατύπωση να είναι όμοια με την παράγραφο 2 του άρθρου 11 του νόμου 4375, που αφορά στους διοικητές των Κέντρων Υποδοχής και Ταυτοποίησης.

Και αυτό, διότι δεν έχετε λάβει υπόψη σας, κύριε Υπουργέ, το γεγονός ότι - τουλάχιστον για τα τρία κέντρα που διαχειρίζεται, αυτή τη στιγμή, η υπηρεσία Υποδοχής και Ταυτοποίησης για τις δομές φιλοξενίας - είναι με δυναμικότητα της τάξεως άνω των δυόμισι χιλιάδων ανθρώπων. Οπότε, το βάρος των ευθυνών που φέρουν, καθημερινά, οι προϊστάμενοι εκεί και οι οποίες πηγάζουν και από τη θέση ευθύνης τους, είναι τεράστια.

 Στην παράγραφο 4 του ίδιου άρθρου 30, παρατηρούμε, επίσης, ότι τροποποιείται η υφιστάμενη διατύπωση του ν. 4375 με τη διαφορά ότι ο Υπουργός από μόνος του, πλέον, θα μπορεί να λαμβάνει απόφαση για τους όρους και το καθεστώς εργασίας, αφαιρώντας από την αρχική διατύπωση την υποχρέωση συνυπογραφής από τον καθ’ ύλην αρμόδιο Υπουργό, κατά την άποψή μας, που είναι το Υπουργός της Διοικητικής Ανασυγκρότησης. Επιπλέον, αφαιρείτε την υποχρέωση όλα αυτά, τα οποία θα ρυθμίζει με μόνη απόφαση ο κ. Υπουργός, να ρυθμίζονται από τον Γενικό Κανονισμό Λειτουργίας των Κέντρων Υποδοχής και Ταυτοποίησης, τον οποίο έχετε ξεχασμένο στα συρτάρια του Υπουργείου από το 2016. Προτείνουμε, αντ’ αυτού, να προστεθεί η υποχρέωση συνυπογραφής, τουλάχιστον από τον αρμόδιο Υπουργό για την υπηρεσιακή κατάσταση των υπαλλήλων, τον Υπουργό Διοικητικής Ανασυγκρότησης και, δεύτερον, στο τέλος, να προστεθεί εδάφιο, το οποίο θα δίνει τη δυνατότητα επιπλέον αποζημίωσης, κάτι το οποίο έχετε ρυθμίσει ήδη για την Υπηρεσία Ασύλου, σε άλλο άρθρο του νόμου αυτού.

Στην παράγραφο 5 του άρθρου 30, επίσης, τροποποιείτε μια διατύπωση όπου, επίσης, ο κ. Υπουργός από μόνος του εκτιμάται ότι αρκεί να λάβει μια απόφαση για να καταργεί και να κάνει σύσταση οργανικών θέσεων μονίμων υπαλλήλων, αφαιρώντας από την αρχική διατύπωση του ν. 4375 την υποχρέωση συνυπογραφής και ελέγχου από τον καθ΄ ύλην αρμόδιο Υπουργό Διοικητικής Ανασυγκρότησης. Προτείνουμε, επίσης, να προστεθεί η συνυπογραφή του αρμόδιου Υπουργού.

 Στην παράγραφο 4 του άρθρου 34, στις καταργούμενες διατάξεις, παρατηρούμε μια ασάφεια στη διατύπωση. Συγκεκριμένα, ενώ καταργείτε την παράγραφο 1 του άρθρου 12 στον ν. 4375, διατηρείτε σε ισχύ την παράγραφο 7 του ίδιου άρθρου κι έτσι, ενώ καταργείτε τον ίδιο προϋπολογισμό της Υπηρεσίας Υποδοχής και Ταυτοποίησης, ως ειδικό φορέα του Υπουργείου, συνεχίζετε και στο άρθρο 7, το οποίο πλέον το αναριθμείτε σε 1 και αναφέρετε ότι η κάλυψη των δαπανών για τη λειτουργία των Κέντρων Υποδοχής και Ταυτοποίησης θα γίνεται από τον εγκεκριμένο τακτικό προϋπολογισμό του ειδικού φορέα. Αυτό θα σας δημιουργήσει σίγουρα προβλήματα στις δαπάνες των Κέντρων Υποδοχής και Ταυτοποίησης.

 Ένα τελευταίο, το οποίο θα θέλαμε να θίξουμε ως εργαζόμενοι είναι στην παράγραφο 5 του άρθρου 34, με την οποία καταργείτε τη Διεύθυνση Υποδοχής από τη Γενική Γραμματεία Υποδοχής και παραμένει κάτω από το Γενικό Γραμματέα αποκλειστικά και μόνο η Υπηρεσία Υποδοχής και Ταυτοποίησης. Η ερώτηση που θέτουμε προς τον κ. Υπουργό και τον καλούμε να το σκεφτεί σοβαρά, προκειμένου να τροποποιήσει τη συγκεκριμένη διάταξη, είναι σε τι εξυπηρετεί η θέση ενός μετακλητού Γενικού Γραμματέα βαθμού Α΄ ειδικών θέσεων, ενώ, παράλληλα, αφήσατε μια θέση άλλου μετακλητού υπαλλήλου με βαθμό Β΄ ειδικών θέσεων, όπως αυτή του Διευθυντή της Υπηρεσίας υποδοχής και Ταυτοποίησης που είναι με 3ετή θητεία.

Ευχαριστώ πολύ.

ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων της Επιτροπής): Τον λόγο έχει η κυρία Ζάνη.

 ΕΙΡΗΝΗ ΖΑΝΗ (μέλος του Δ.Σ. του Σωματείου Εργαζομένων Συμβασιούχων Υπηρεσίας Ασύλου του Υπουργείου Μεταναστευτικής Πολιτικής): Ευχαριστούμε, καταρχάς, για την πρόσκληση. Δυστυχώς, είχαμε πολύ σύντομο χρονικό διάστημα για την προετοιμασία, οπότε θα μείνω σε κάποια σύντομα σχόλια επί κάποιων επιμέρους διατάξεων.

Να σας πω σε κάποιες σταθερές γραμμές ότι το Σωματείο μας εκπροσωπεί το σύνολο των συμβασιούχων εργαζομένων της Υπηρεσίας Ασύλου πανελλαδικά. Στους συγκεκριμένους εργαζόμενους πέφτει ένα πολύ μεγάλο βάρος της διεκπεραίωσης των αιτημάτων ασύλου, κυρίως, όσον αφορά στους εργαζομένους που δουλεύουν στα νησιά, αλλά και την ηπειρωτική Ελλάδα. Δυστυχώς, ο όγκος εργασίας μας και όλα αυτά που βιώνουμε καθημερινά στη δουλειά μας δεν συνοδεύονται από την εξασφάλιση των εργασιακών μας δικαιωμάτων. Έχουμε αντιμετωπίσει πολλές φορές καθυστερήσεις στη μισθοδοσία μας, τις οποίες έχουμε αναδείξει πολλάκις, έχει φύγει ένα δυναμικό της υπηρεσίας, περίπου 100 ατόμων, τον Δεκέμβριο του 2017, ένα έμπειρο δυναμικό το οποίο διεκπεραίωνε τις αιτήσεις ασύλου για περίπου 2 χρόνια και, επίσης, έμεινε κι ένα κενό στην Υπηρεσία Ασύλου, περίπου 3 μήνες, λόγω της καθυστέρησης δημοσίευσης της προκήρυξης για συμβασιούχους ορισμένου χρόνου, βγήκαν τα αποτελέσματα καθυστερημένα και προσλήφθηκε το νέο προσωπικό στις αρχές Μαρτίου του 2018, το όποιο προσωπικό, βέβαια, δεν είχε εξειδικευμένη εμπειρία, όπως οι προηγούμενοι συνάδελφοί μας.

Πέραν αυτών, όμως, αντιμετωπίζουμε και περικοπές στα ημερομίσθιά μας όταν έχουμε λόγους απουσίας λόγω ανωτέρας βίας π.χ. ασθένειας και δεν υπάρχει αντιστοιχία των εργασιακών μας δικαιωμάτων, με την ποιότητα, την ποσότητα και τη δυσκολία του έργου που εκτελούμε καθημερινά.

Θα κάνω ένα σύντομο σχολιασμό σε σχέση με κάποιες επί μέρους διατάξεις που προτείνονται.

Σε σχέση με τη σύσταση ομάδων εργασίας, θα θέλαμε να σχολιάσουμε ό,τι κατά την άποψή του Δ.Σ., σημαίνουν μια περαιτέρω εξόντωση του υπάρχοντος προσωπικού της Υπηρεσίας Ασύλου, χωρίς να υπάρχει κάποια εγγύηση σε ό,τι αφορά την αποδοτικότητα σε τέτοιους ρυθμούς απασχόλησης, δηλαδή, πέραν του κανονικού τους ωραρίου και πέραν της υπερωριακής απασχόλησης.

Η σταθερή άποψη του Δ.Σ. από τη σύσταση του, ήταν, ότι η Υπηρεσία Ασύλου χρειάζεται σταθερό προσωπικό, το οποίο είναι εκπαιδευμένο και έχει μια συγκεκριμένη εξειδίκευση στον τομέα του ασύλου και στο Προσφυγικό Δίκαιο, ώστε να μπορέσει να ανταπεξέλθει σε όλες αυτές τις συνθήκες που αντιμετωπίζουμε.

Επίσης, θα ήθελα να σταθώ στη διάταξη που αφορά την ενίσχυση του προσωπικού της Υπηρεσίας Ασύλου, με άτομα που θα εργάζονται για λογαριασμό του EASO. Με αυτόν τον τρόπο θα δημιουργηθούν υπάλληλοι δύο ταχυτήτων, με μισθούς αντίστοιχους, δηλαδή, δεν υπάρχει ούτως ή άλλως μία εξίσωση του μισθολογικού καθεστώτος, δηλαδή, των ορισμένου χρόνου, του μόνιμου προσωπικού και των συγκεκριμένων υπαλλήλων.

Επίσης, είμαστε επιφυλακτικοί σε ό,τι αφορά την εμπειρία που θα διαθέτουν οι συγκεκριμένοι υπάλληλοι. Γιατί, από την προσωπική εμπειρία συναδέλφων που έχουν συνεργαστεί με άτομα του EASO, έχουν διαπιστώσει ότι έχουν λάβει ελλιπή εκπαίδευση.

Και αυτοί οι άνθρωποι είναι με προσωρινές συμβάσεις, όπως και οι συμβασιούχοι μέσω εταιριών ανθρώπινου δυναμικού, οπότε σίγουρα θα θέλουμε να θέσουμε ως μια προϋπόθεση τουλάχιστον, ως δικλίδα ασφαλείας, δηλαδή, να υπάρχουν συγκεκριμένα προσόντα σε ό,τι αφορά το προσωπικό και να υπάρχει εξειδίκευση στο Διεθνές Προσφυγικό Δίκαιο και στις αιτήσεις διεθνούς προστασίας.

Σε ό,τι αφορά την προτεινόμενη τροποποίηση για τις πράξεις διακοπής, θα θέλαμε να σχολιάσουμε ότι κατά την άποψή του Δ.Σ., με αυτόν τον τρόπο ανοίγει ο δρόμος για μαζικές απελάσεις, δηλαδή, αν για κάποιες καθυστερήσεις θα στερούνται οι αιτούντες του δελτίου τους και θα μπορούν να συλλαμβάνονται από την αστυνομία και να απελαύνονται. Οπότε, εμείς προτείνουμε να απαλειφθεί η συγκεκριμένη τροποποίηση.

Επίσης, σε ό,τι αφορά τις διατάξεις των άρθρων 51, 59, 61 και 62, ο 4385, προτείνονται τροποποιήσεις σε ό,τι αφορά τις προθεσμίες, κατά την άποψή του Δ.Σ., πρόκειται για προθεσμίες, οι οποίες είναι ασφυκτικές, είναι εξωπραγματικές, δεδομένου του όγκου των υποθέσεων, των διενεργούμενων συνεντεύξεων, τον αριθμό των χειριστών, που υπάρχουν ανά κλιμάκιο και ανά γραφείο σε όλη την Ελλάδα. Επίσης, κατά την άποψή μας, με αυτόν τον τρόπο, δεν δίνεται και η ευκαιρία στους αιτούντες να στοιχειοθετήσουν την υπόθεση τους, επαρκώς, προσκομίζοντας τα στοιχεία που θέλουν, τα οποία, πολλές φορές, λόγω της φύσης τους, είναι πολύ δύσκολο εάν όχι αδύνατον, να αποκτηθούν.

 Τέλος, θα ήθελα να σχολιάσω την απάλειψη της περίπτωσης των θυμάτων με τραυματικό στρες και των θυμάτων ναυαγίου από πιο ευαλωτότητα. Θα θέλαμε να ακούσουμε για ποιον λόγο δεν συμπεριλαμβάνονται οι συγκεκριμένες ομάδες.

 ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Συμπεριλαμβάνονται.

ΕΙΡΗΝΗ ΖΑΝΝΗ (μέλος του Δ.Σ. του Σωματείου Εργαζομένων Ασύλου του Υπουργείου Μεταναστευτικής Πολιτικής): Συγνώμη, λάθος μου.

Κλείνω, λέγοντας, ότι η συγκεκριμένη τροπολογία, σίγουρα δημιουργεί μια πιεστική κατάσταση, όσον αφορά την σύντμηση των προθεσμιών και την εντατικοποίηση της δουλειάς. Αλλά το σημαντικότερο, κατά την άποψή του Δ.Σ., είναι η ενίσχυση της υπηρεσίας ασύλου με μεγαλύτερο προσωπικό, με Συμβασιούχους Ορισμένου Χρόνου, που να έχουν εξειδικευμένη εμπειρία στις διαδικασίες ασύλου.

 Ευχαριστώ. Ελπίζουμε να καταθέσουμε Υπόμνημα εντός της προθεσμίας που μας δώσατε.

 ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων της Επιτροπής): Τον λόγο έχει ο κ. Ιωαννίδης.

 ΓΑΒΡΙΗΛ ΙΩΑΝΝΙΔΗΣ (Πρόεδρος του Δ.Σ. της Ομοσπονδίας Συλλόγων Εργαζομένων Αποκεντρωμένων Διοικήσεων Ελλάδας (ΟΣΕΑΔΕ) ): Ευχαριστώ, εκ μέρους του Προέδρου του Δ.Σ., για την πρόσκληση.

Κύριε Υπουργέ, κυρίες και κύριοι Βουλευτές, η ΟΣΕΑΔΕ είναι η Ομοσπονδία που εκφράζει όλους τους εργαζόμενους των Αποκεντρωμένων Διοικήσεων της Ελλάδας και κατά συνέπεια και τους εργαζόμενους στις υπηρεσίες των Διευθύνσεων Αλλοδαπών και Μετανάστευσης, σε όλη την Ελλάδα, που ασχολούνται με κρίσιμα θέματα και αρμοδιότητες, που άπτονται του νομοσχεδίου, κυρίως επί του άρθρου 31, το οποίο, μπορεί να είναι ένα άρθρο, αλλά επιφέρει σημαντικές αλλαγές σε όλη τη λειτουργία και τη δομή των αποκεντρωμένων διοικήσεων, δίνοντας καινούργιες αρμοδιότητες σε υπηρεσίες που είναι αρκετά υποστελεχωμένες και αντιμετωπίζουν τεράστια προβλήματα μόνιμου προσωπικού.

Πέραν δε των άλλων, αξίζει να ειπωθεί, ότι όλα τα προηγούμενα χρόνια η ομοσπονδία μας και οι εργαζόμενοι στις Αποκεντρωμένες Διοικήσεις, πρωταγωνιστούν και πρωτοστατούν σε δράσεις αλληλεγγύης και θα συνεχίσουν να το κάνουν, για τους πρόσφυγες και για τους μετανάστες, ενάντια στην ξενοφοβία, ενάντια στον ρατσισμό και ενάντια στις φασιστικές αντιλήψεις και πάντοτε, υπέρ της ειρήνης. Δεν μπορούμε όμως να μην πούμε, εισαγωγικά και για τα αίτια που γεννούν τα προσφυγικά κύματα, τα οποία, δεν τα άκουσα, ούτε σήμερα, ούτε στην προηγούμενη συζήτηση και έχω ένα μικρό παράπονο, το οποίο θέλω να καταθέσω. Δεν μπορεί δηλαδή, να αγνοούμε τις αιτίες και τους σχεδιασμούς των μεγάλων δυνάμεων στην περιοχή και τα σύννεφα του πολέμου, που οδηγούν τους ανθρώπους να φεύγουν από την πατρίδα τους. Κανένας δεν θέλει να φεύγει από την πατρίδα του. Γνωρίζουμε πολύ καλά, ότι όπου υπάρχει πόλεμος υπάρχει και προσφυγιά. Για εμάς τους εργαζόμενους, τουλάχιστον στα ψηφίσματα των τελευταίων γενικών συνελεύσεων μας, ήταν, η χώρα μας να μην συμμετέχει, με κανέναν τρόπο, σε κανένα σχεδιασμό, σε στρατιωτικές επιχειρήσεις και κανένας Έλληνας φαντάρος να μην βρίσκεται έξω από τη χώρα μας.

Μπαίνω τώρα στο ζήτημα της νόμιμης μετανάστευσης, που είναι κυρίως το ζήτημα, που αφορά τους εργαζόμενους στις Αποκεντρωμένες Διοικήσεις. Εκεί πάλι, θα καταθέσουμε ένα παράπονο και θέλουμε να καλέσουμε το νέο Υπουργό, να του ευχηθούμε καλή θητεία στα καθήκοντά του, να ενσκήψει περισσότερο πάνω στο ζήτημα της νόμιμης μετανάστευσης. Θεωρούμε, ότι είναι πολύ σημαντικό το θέμα των προσφύγων, αλλά εξίσου σημαντικό είναι και το θέμα που αφορά ένα εκατομμύριο περίπου αλλοδαπούς πολίτες, που βρίσκονται στη χώρα μας, που τα παιδιά τους πηγαίνουν μαζί με τα δικά μας στο σχολείο και κάπου είναι, ως αφανείς πολίτες, που δεν έχουν ίσα δικαιώματα, που δεν έχουν ισότιμη πρόσβαση σε πολλά πράγματα, ζουν πάνω από είκοσι χρόνια στη χώρα και αντιμετωπίζονται σαν πολίτες δεύτερης κατηγορίας. Άρα, νομίζω, ότι και με την καθυστέρηση του νομοσχεδίου, γιατί εμείς περιμέναμε ένα νομοσχέδιο, το οποίο θα ήταν πολύ πιο συγκεκριμένο, θα είχε πολύ περισσότερες διατάξεις. Θεωρούμε ότι ήταν ένα μικρό βήμα, ενώ αυτή τη στιγμή χρειαζόμαστε μεγάλα βήματα, που θα φέρουν μια νέα μεταναστευτική πολιτική, σε ένα νέο περιβάλλον, το οποίο, φαίνεται, ότι ήρθε για να μείνει. Όλοι οι διεθνείς οργανισμοί, μιλάνε για αύξηση των προσφυγικών ροών, που σημαίνει και ταυτόχρονα αύξηση και της οικονομικής μετανάστευσης. Γιατί, αυτά είναι δύο πράγματα που είναι αλληλένδετα, είναι εντός, εκτός και επί τα αυτά.

Πάμε τώρα στο νομοσχέδιο και να πούμε ότι η εναρμόνιση με την Ευρωπαϊκή Νομοθεσία για μας είναι κάτι ξεχωριστό, που από μόνο του δεν είναι πανάκεια, με την απλή επίκληση δηλαδή της εναρμόνισης, δεν μπορείς να πετύχεις κάτι, ειδικά όταν στην Ευρώπη υπάρχει διάσταση απόψεων για την μεταναστευτική πολιτική από κράτος σε κράτος, λόγω της ανισόμετρης οικονομικής ανάπτυξης και άλλων πολλών παραγόντων. Θα αναφερθούμε παρακάτω σε μερικά σημαντικά ζητήματα, όμως, που πρέπει να επιλυθούν και μπορούν να βελτιώσουν άμεσα τις υπηρεσίες μας, όπως είναι σήμερα, που είναι στην πρώτη γραμμή και εξυπηρετούν σε καθημερινή βάση σε όλη την Ελλάδα, σε όλους τους νομούς χιλιάδες αλλοδαπούς πολίτες.

Ζητήματα μέσα στα πλαίσια της συνεργασίας και της ειδικής σχέσης των Διευθύνσεων Αλλοδαπών και Μετανάστευσης με το νέο Υπουργείο. Θα πρέπει να πούμε ότι για να κάνουμε έναν νομοθετικό σχεδιασμό και να φτιάξουμε ένα μεταναστευτικό κώδικα που να πατάει πάνω στην πραγματικότητα, θα πρέπει να ξεκινήσουμε πρώτα από το άλφα, που είναι το προσωπικό. Εάν δεν ξέρουμε τι προσωπικό χρειαζόμαστε, νομίζω ότι οι νομοθετικές πρωτοβουλίες θα είναι αποσπασματικές και δεν θα επιλύουν προβλήματα και θα ερχόμαστε πάντα κατόπιν εορτής, να λύνουμε τα προβλήματα που ήδη τα ξέρουμε, όπως είναι υπό-στελέχωση και να πούμε ξανά σαν Ομοσπονδία δείχνουμε και την αλληλεγγύη μας απέναντι στην συμβασιούχους εργαζόμενους, που δεν μπορούν να πάρουν για παράδειγμα, έχουμε καταγγελίες από έγκυες, να μην μπορούν να πάρουν άδεια μητρότητας και να γίνεται περικοπή μισθού;

Το οποίο αυτό είναι απάνθρωπο, δηλαδή από τη μια συζητάμε για δικαιώματα και από την άλλη έχουμε αντιφάσεις, που δεν μπορούμε να λύσουμε. Εγώ να πω ότι στις υπηρεσίες μας, που είναι και αυτοί αφανείς ήρωες, τουλάχιστον τα τελευταία δεκαπέντε χρόνια και στην παλαιά κρατική Περιφέρεια και στις αποκεντρωμένες διοικήσεις ότι η εντατικοποίηση είναι σε καθημερινή βάση, ιδίως στις μεγάλες πόλεις, στην Αθήνα και στη Θεσσαλονίκη, εάν περάσετε από τα κτίρια των Διευθύνσεων Αλλοδαπών, που το έχετε κάνει φαντάζομαι, έχουμε συζητήσει στο παρελθόν, θα δείτε ότι η κατάσταση δεν βελτιώνεται.

Ότι χρειαζόμαστε καθημερινά την παρουσία Αστυνομίας, υπάρχει τεράστιος όγκος, από την άλλη το νέο Υπουργείο, το οποίο εμείς είμαστε θετικοί στο να προχωρήσει και να λειτουργήσει και αυτό αντιμετωπίζει αντίστοιχα τεράστια προβλήματα υπό-στελέχωσης, πολύ λίγο προσωπικό και να πω χαρακτηριστικά, το κρίσιμο κομμάτι πληροφοριακού συστήματος αποτελείται από τέσσερα με πέντε υπαλλήλους και έχουν περάσει δύο χρόνια και δεν έχει στελεχωθεί. Να πω ότι εξαιτίας αυτής της υπό-στελέχωσης τον Φεβρουάριο αναγκαστήκατε να προχωρήσετε σε εγκύκλιο, για να δώσετε παράταση της άδειας διαμονής, επιβαρύνοντας ακόμη περισσότερο τις υπηρεσίες.

Πρέπει να γίνει άμεσα στελέχωση με μόνιμο προσωπικό, επίσης, το rotation, αυτό των συμβασιούχων, καταλαβαίνετε κι εσείς ότι δεν οδηγεί πουθενά, δηλαδή, ξανά γυρνάμε πίσω όλη την εργασιακή εμπειρία την ξανά χάνουμε και είμαστε πάλι στο μηδέν. Ένας φαύλος κύκλος που στο τέλος δεν νομίζω ότι θα βελτιωθεί, εάν δεν πάρουμε δραστικές λύσεις. Αναφορικά τώρα με το ζήτημα της αναγνώρισης της ιδιότητας του μέλους της οικογενείας Έλληνα υπηκόου, με το σύμφωνο συμβίωσης θεωρούμε ότι είναι θετική διάταξη και κρίνουν απαραίτητο να επισημανθούν κάποιες παρατηρήσεις ως προς την εφαρμογή και στο βαθμό που αφορά και τις αρμοδιότητες των αποκεντρωμένων διοικήσεων.

Να τονίσουμε ότι υπάρχει ιδιαίτερη καθυστέρηση στην ηλεκτρονική ψηφιοποίηση των αρχείων, που θα βοηθούσε πάρα πολύ και θα κερδίζαμε παραγωγικό χρόνο και λειτουργικές δυσλειτουργίες, θα τις ξεπερνούσαμε. Επίσης, το τρομερό πρόβλημα στο κτιριακό, νομίζω ότι υπάρχουν υπηρεσίες, επειδή τώρα ως Πρόεδρος της Ομοσπονδίας έχω γυρίσει όλες τις υπηρεσίες στην Ελλάδα, υπάρχουν προβλήματα, υπάρχουν ζητήματα που έχουν να κάνουν και με ανθρώπινες συνθήκες υγιεινής πολλές φορές. Για παράδειγμα, θα σας πω και το έχω βιώσει, γιατί για μια τραγική σύμπτωση είμαι υπάλληλος της Διεύθυνσης Αλλοδαπών και Μετανάστευσης του Πειραιά, ταυτόχρονα είμαι μετανάστης, γιός μεταναστών, παιδί μεταναστών στη Γερμανία και οι παππούδες μου ήταν πρόσφυγες από τον Ποντιακό Ελληνισμό.

Μεγαλώσαμε με τα παραμύθια της γιαγιάς και του παππού για την προσφυγιά και αυτή λοιπόν, την ευάλωτη μερίδα συνανθρώπων μας, θα πρέπει να την προστατεύσουμε περισσότερο, υπάρχουν τρόποι. Χρειάζεται να ξαναδούμε από την αρχή, τον κώδικα του μεταναστευτικού, να φτιάξουμε μια νέα μεταναστευτική πολιτική, η οποία όμως δεν θα είναι αποσπασματική, θα πρέπει να έχει πολλές συνέργιες και συναρμοδιότητες με πολλά Υπουργεία, διότι η μετανάστευση δεν είναι κάτι μόνιμο, έχει να κάνει με την Αστυνομία, έχει να κάνει με τις Πρεσβείες και το Υπουργείο Εξωτερικών, έχει να κάνει με το Υπουργείο Δικαιοσύνης, το οποίο δεν έχει μηχανογράφηση για παράδειγμα και δεν έχουμε ηλεκτρονική διασύνδεση για να δούμε το τι γίνεται.

Είναι μια σειρά πραγμάτων τα οποία βέβαια δεν ερωτηθήκαμε το προηγούμενο διάστημα και αυτό μας θλίβει, παρότι είχαμε ζητήσει να συμμετέχουμε στην επιτροπή και συνδικαλιστικά, αλλά δεν έγινε αυτό, έγινε μόνο υπηρεσιακά. Να αναφέρω, δύο πράγματα, υπάρχει ο κίνδυνος το επόμενο διάστημα όλες οι άδειες δεκαετίας, που ο νομοθέτης από το 2014 ήλπιζε ότι θα μετατραπούν σε άδειες επί μακρόν, για διάφορους γραφειοκρατικούς λόγους, για διάφορους λόγους κρίσης, ορίων οικονομικών, δεν μπορούν να περάσουν σε καθεστώς πενταετίας επί μακρόν, που σημαίνει ότι θα γυρίσουν σε τριετία, δηλαδή, σε δυσμενέστερο καθεστώς. Εμείς, υποτίθεται ότι έπρεπε να παροτρύνουμε και να βοηθάμε κάποιους ανθρώπους που επιθυμούν να πάνε σε άλλες χώρες με το καθεστώς του επί μακρόν, να απλοποιήσουμε διαδικασίες, αλλά κάνουμε ακριβώς το αντίθετο, το οποίο, δεν έχει φανεί ακόμη, αλλά να ξέρετε ότι τους επόμενους μήνες και στις αρχές του 2019, θα προκύψει.

Επίσης, για το ζήτημα της μεταβίβασης της αρμοδιότητας των στερούμενων διαβατηρίων, να πω ότι δεν μπορούμε να το υποστηρίξουμε. Είναι ένα εξαιρετικά δύσκολο αντικείμενο και μπορούν να σας το πουν και οι συνάδελφοί μας στο Υπουργείο Μεταναστευτικής Πολιτικής, δηλαδή, οι διαδικασίες των ανιθαγενών και τα λοιπά, χρειάζονται μια εξειδίκευση, μια εμπειρία και νομικές γνώσεις, τις οποίες, δεν τις έχουμε απαραίτητα και δεν έχουμε και το χρόνο με τις επιτροπές που φτιάχνουμε, γιατί οι επιτροπές είναι καλώς να γίνονται, αλλά δεν λύνουν προβλήματα μόνο με την αύξηση του αριθμού τους.

Ακόμη, η διαδικασία της επταετίας είναι θετική διάταξη, για εμάς, αλλά θα περιμέναμε να υπάρχουν στοιχεία που θα καθορίζουν ακριβώς κάποια πράγματα, εκτός και αν έχετε πρόθεση να βγει άμεσα η Υπουργική Απόφαση, που θα καθορίζει τη διαδικασία για να ξεκαθαρίζει κάποια πράγματα, αλλά για εμάς, να μπει ένα τέρμα στους εξαιρετικούς λόγους, γιατί δεν μπορεί κάθε πέντε χρόνια να έχουμε εξαιρετικούς λόγους. Καθίστανται πλέον τακτικοί λόγοι. Να μπει ένα τέρμα και να σταματήσουν να υπάρχουν πλέον εξαιρετικοί λόγοι. Ευχαριστώ.

ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων της Επιτροπής): Τον λόγο έχει ο κ. Φάτος Μαλάι.

ΦΑΤΟΣ ΜΑΛΑΙ (Πρόεδρος της Οργάνωσης Μεταναστών «Αρωγή»): Ευχαριστούμε πολύ για την πρόσκληση, είναι πολύ τιμητική για την οργάνωση «Αρωγή». Αυτές οι διατάξεις που προτείνονται με το συζητούμενο νομοσχέδιο αφορούν και τις υπηρεσίες μεταναστών στον τεράστιο όγκο δουλειάς που έχουν μπροστά τους. Δυστυχώς, την ίδια ώρα πολλοί υπάλληλοι εγκαταλείπουν ή έχουν ήδη εγκαταλείψει τις αρμόδιες υπηρεσίες της αποκεντρωμένης διοίκησης και της κεντρικής υπηρεσίας του Υπουργείου Εσωτερικών.

Μετά από πολύ καιρό σημειώνονται καθυστερήσεις μικρότερες ή μεγαλύτερες στην κατάθεση αιτήσεων για αρχική χορήγηση και ανανέωση αδειών. Οι ίδιες καθυστερήσεις πλέον υπάρχουν και στην έκδοση των αποφάσεων. Είμαστε στο πλευρό των εργαζομένων, γιατί και αυτοί ζουν καθημερινά την ταλαιπωρία, όπως και εμείς.

Υπάρχουν αρκετά ανοιχτά θέματα που αφορούν τους μετανάστες, ειδικά όσον αφορά στην εφαρμογή της νομοθεσίας για την ίση μεταχείριση. Έχουμε θέματα με τα ασφαλιστικά, τα θέματα πρόνοιας, προφανώς, δεν είναι θέματα αυτού του σχεδίου νόμου, αλλά σχετίζονται με αυτό. Κύριε Πρόεδρε, πολλοί από εμάς είμαστε πάνω από είκοσι χρόνια στην Ελλάδα και θεωρούμε την Ελλάδα δεύτερη πατρίδα μας. Μεγαλώσαμε τα παιδιά μας εδώ, μοιραζόμαστε τις χαρές και τις λύπες της χώρας και αυτό που ζητάμε είναι η βοήθεια της ελληνικής κοινωνίας, για να μπορέσουμε να βοηθήσουμε και να προσφέρουμε περισσότερα. Ευχαριστώ.

ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων της Επιτροπής): Τον λόγο έχει η κυρία Ζαΐμη.

ΕΜΙΡΑ ΖΑΪΜΗ (Αντιπρόεδρος της Οργάνωσης Μεταναστών «Αρωγή»): Ευχαριστώ, κύριε Πρόεδρε. Θα ήθελα να προσθέσω κάποιες παρατηρήσεις και κάποια σχόλια επί του νομοσχεδίου. Κατά τη γνώμη της Οργάνωσης, θεωρούμε πολύ θετικό το γεγονός ότι το παράβολο για την κατάθεση της αίτησης παραμένει ίδιο και αυξάνεται η χρονική διάρκεια της άδειας παραμονής κατά ένα έτος. Θεωρούμε επίσης, πάρα πολύ θετικό το ότι εξισώνεται ο θεσμός του γάμου με αυτόν της αποδεδειγμένης συμβίωσης, που συνήθως είναι με καταχωρημένο σύμφωνο συμβίωσης. Θεωρώ ότι ήταν ο χρόνος να γίνει και αυτό.

Θεωρούμε επίσης πάρα πολύ θετικό το ότι εξισώνεται ο θεσμός του γάμου με αυτόν της αποδεδειγμένης συμβίωσης, που συνήθως είναι με καταχωρημένο σύμφωνο συμβίωσης. Θεωρώ ότι ήταν ο χρόνος να γίνει και αυτό. Επικροτούμε επίσης, την παροχή που θα δίνετε στους αλλοδαπούς γονείς, οι οποίοι στερούνται νομιμοποιητικών εγγράφων, να μπορούν να προβαίνουν στην ονοματοδοσία των παιδιών τους στο ληξιαρχείο. Μέχρι σήμερα, πολλές οικογένειες δεν μπορούσαν να το κάνουν αυτό. Έπρεπε μέσω δικηγόρου με πληρεξούσια, οπότε πλέον δεν είναι απαραίτητο και το επικροτούμε.

Μας βρίσκουν αντίθετους κάποια σημεία. Πρώτον, δεν συμφωνούμε στην κατάργηση των εξαιρετικών λόγων για όσους είχαν προηγούμενο τίτλο άδειας παραμονής την τελευταία 10ετία. Δεν συμφωνούμε επίσης, στην υποχρεωτική απόδειξη των δεσμών για όσους μένουν στην Ελλάδα για επτά έτη με δημόσια έγγραφα, γιατί η συντριπτική πλειοψηφία αυτών των ανθρώπων, με εξαίρεση ίσως τα παιδιά που παρακολουθούν σχολεία, δεν θα έχει έγγραφα από δημόσιους φορείς, γιατί το πρώτο που ζητούν από ένα αλλοδαπό που μεταβαίνει σε μια υπηρεσία είναι η άδεια παραμονής σε ισχύ. Οπότε προτείνουμε ή να αρκεί η απλή 7ετής παραμονή στην Ελλάδα ή να δέχονται τα ιδιωτικά έγγραφα, όπως γινόταν μέχρι και σήμερα.

Επίσης, δεν συντασσόμαστε με το να αποκλείονται όσοι έχουν κάνει αίτηση για άδεια παραμονής με 3ετή διαμονή στην Ελλάδα έχοντας θεώρηση εισόδου βίζα και σε καμία περίπτωση, δεν θεωρούμε ότι οι αιτήσεις που ήδη εκκρεμούν στις αποκεντρωμένες, θα πρέπει να εξεταστούν με το νέο νομοσχέδιο, γιατί θεωρώ και εγώ ως νομικός ότι αντιβαίνει στην αρχή της εμπιστοσύνης. Αυτές ήταν οι παρατηρήσεις μας επί του νομοσχεδίου.

Θεωρούμε ότι θα πρέπει οι αιτήσεις που εκκρεμούν να εξεταστούν εφόσον οι διατάξεις είναι ευνοϊκότερες κατ’ αναλογία δικαίου και από το ποινικό δίκαιο. Επίσης, θα θέλαμε δύο προσθήκες. Ήδη ανέφερε κάποιος και είναι και δική μας πρόταση για τα παιδιά που έχουν φοιτήσει και γεννηθεί στην Ελλάδα και έχουν απομακρυνθεί από τους γονείς τους να τους δίνεται η δυνατότητα να ζητούν άδεια παραμονής εφόσον έχουν κάνει πολλά έτη φοίτησης και μιλούν άπταιστα την ελληνική γλώσσα. Εγώ η ίδια είμαι παιδί δεύτερης γενιάς μεταναστών και πλέον Ελληνίδα πολίτης. Θεωρούμε ότι οι άδειες 10ετούς, όπως ανέφερε ο πρόεδρος των εργαζομένων στις αποκεντρωμένες, να μετατρέπονται σε μακρόχρονες 5ετής ίσως εθνικές χωρίς φυσικά τα δικαιώματα που παρέχει επί μακρόν.

Ευχαριστούμε πολύ.

ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων της Επιτροπής): Ολοκληρώθηκαν οι τοποθετήσεις. Πάμε στις ερωτήσεις των συναδέλφων.

Τον λόγο έχει ο κ. Πάλλης.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Θα είμαι πολύ σύντομος. Ως προς τους εκπροσώπους την κυρία Καλογήρου και τον κ. Αγγελόπουλο, ως εκπροσώπους της ΕΛΚΕ και της ΚΕΔΕ, θέλω την άποψη με σαφήνεια των Ενώσεων σε σχέση με το άρθρο για τον γεωγραφικό περιορισμό. Αν είναι καθολική απόφαση της Ένωσης η υποστήριξη ή όχι του συγκεκριμένου άρθρου;

ΚΩΝΣΤΑΝΤΙΝΟΣ ΜΟΡΦΙΔΗΣ (Προεδρεύων της Επιτροπής): Τον λόγο έχει ο κ. Βαρβιτσιώτης.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Νέας Δημοκρατίας): Κύριε Πρόεδρε, κατ΄ αρχάς θα ήθελα να δηλώσω τη δυσαρέσκειά μου, για τη μη παρουσία του καινούργιου διευθυντή της υπηρεσίας ασύλου. Πραγματικά, δεν αντιλαμβάνομαι, όταν συζητάμε ένα νομοσχέδιο στη Βουλή των Ελλήνων για το άσυλο, τι σημαντικότερη υποχρέωση μπορεί να είχε σήμερα.

Πραγματικά, δεν τον γνωρίζω τον άνθρωπο, αλλά μου προκαλεί αλγεινή εντύπωση η απουσία του. Δεν νομίζω ότι το νομοθετικό έργο, γύρω από το αντικείμενό του, δεν είναι κυρίαρχη, αν θέλετε, υποχρέωσή του σε σχέση με οποιοδήποτε άλλο ραντεβού, που μπορεί να είχε.

Θα ήθελα να ρωτήσω, αλλά δεν ξέρω, επειδή απουσιάζει η πρόεδρος της ένωσης διοικητικών δικαστών, θα μπορούσα, όμως, να ρωτήσω τους υπολοίπους, εάν γνωρίζουν, τι ποσοστό αποφάσεων δευτεροβάθμιων επιτροπών ανατρέπουν τις αποφάσεις των πρωτοβάθμιων. Εγώ ξέρω ότι είναι κάτω από 2%. Ήθελα να μου το επιβεβαιώσει, διότι συζητήσαμε πολύ το θέμα της λειτουργίας αυτών των δευτεροβάθμιων επιτροπών.

Το δεύτερο ερώτημα που θέλω να θέσω, επειδή ετέθη από διαφόρους, είναι το θέμα της επιδόσεως, και κατά πόσο η επίδοση, απλά, στο διοικητή αρκεί. Σύμφωνα με το άρθρο, έτσι όπως περιγράφεται, αν καταλαβαίνω καλά, κύριε Υπουργέ, είναι επιπλέον της προσπάθειας για ατομική επίδοση με το συνήθη τρόπο, η επίδοση και στον διοικητή και εάν δεν κάνω λάθος η επίδοση γίνεται από συγκεκριμένο όργανο της πολιτείας, το οποίο δεν βρίσκεται 24ώρες το 24ωρο στο camp και μπορεί ο αλλοδαπός μετανάστης ή ο πρόσφυγας, στον οποίο πρέπει να επιδοθεί, να λείπει την συγκεκριμένη ώρα. Θέλω να μου εξηγήσετε γιατί υπάρχει πρόβλημα σε αυτό;

Ετέθη το θέμα της πιστοποίησης των θυμάτων βασανιστηρίων από την Ύπατη Αρμοστεία. Η ερώτησή μου είναι, ποια είναι η εμπειρία που υπάρχει στις άλλες χώρες; Πως πιστοποιούνται τα βασανιστήρια; Αρνούνται τον έλεγχο από τα δημόσια νοσοκομεία. Πως γίνεται στις άλλες χώρες σε σχέση με αυτό, που προτείνετε εδώ πέρα;

Θέλω να θέσω μια ερώτηση και στον κ. Απέργη, ο οποίος έθεσε το θέμα της αποκλειστικής απασχόλησης των μελών των δευτεροβάθμιων επιτροπών. Αυτό θεωρεί ότι πρέπει να γίνει βάσει του προηγούμενου νόμου ή θα μπορούσε απλά οι δικαστές να αποκτήσουν αποκλειστική απασχόληση στις δευτεροβάθμιες επιτροπές;

Όσον αφορά στη Διεθνή Αμνηστία, που ετέθη μια αμφισβήτηση στα προσόντα του προσωπικού της EASO για τη συμμετοχή του στην εξέταση αιτήσεων ασύλου, θέλω να ρωτήσω, υπάρχει ειδικό προσοντολόγιο πέραν από αυτό που ορίζει η Ευρωπαϊκή Επιτροπή στην πρόσληψη του προσωπικού της; Και εάν υπάρχει αυτό, ποιο είναι σύμφωνα με τη Διεθνή Αμνηστία και ποια είναι η εμπειρία στις άλλες χώρες;

Θέλω να ρωτήσω την κυρία Καλογήρου, η οποία έθεσε ένα σημαντικό θέμα. Πρώτον, είπε ότι χρειάζονται 35 μήνες για να εξεταστούν όσες αιτήσεις εκκρεμούν στο νησί της Λέσβου. Πιστεύει ότι πέρα από την πρόσληψη του προσωπικού, υπάρχουν άλλοι τρόποι για την γρήγορη εξέταση; Το δεύτερο ερώτημα είναι σε ποιο βαθμό αυτές οι αιτήσεις είναι στις δευτεροβάθμιες επιτροπές και μένουν εγκλωβισμένοι στο νησί;

Επίσης, θα ήθελα από τον κ. Αγγελόπουλο, να μας εξηγήσει λιγάκι τα θέματα των οικονομικών χρηματοδοτήσεων, γιατί ανέλυσε πολύ καλά τα θέματα των έκτακτων χρηματοδοτήσεων, τα οποία και δημοσιεύει η Ευρωπαϊκή Επιτροπή. Μας είπε, όμως, ότι μόνο 5,5 εκατομμύρια έχουν πάει στους δήμους από τις έκτακτες επιχορηγήσεις της Ε.Ε., οι οποίες είναι περίπου 420 εκατομμύρια ευρώ. Θα μπορούσε να μας εξηγήσει και λίγο περισσότερο τα θέματα των τακτικών χρηματοδοτήσεων της χώρας, διότι είπε ότι 147 εκατομμύρια μέχρι τώρα έχουν δεσμευτεί προς τη χώρα. Να μας εξηγήσει λίγο περισσότερο το πλαίσιο.

Προς τον δήμαρχο της Ορεστιάδας, ο οποίος βλέπω ότι δεν είναι εδώ, αλλά νομίζω ότι αφορά και τον κ. Αγγελόπουλο και θα μπορούσε να μας πει και να μας εξηγήσει πόσο επιπλέον επιβαρύνεται ένας δήμος, που φιλοξενεί hot spot στα λειτουργικά του έξοδα, μόνο και μόνο από αυτήν την φιλοξενία; Και τελικά ποιος πληρώνει, ο πολίτης ή ο κρατικός προϋπολογισμός;

Επίσης, οι υπάλληλοι της υπηρεσίας πρώτης υποδοχής, θα ήθελα να μου πουν εάν υπάρχει κάποιο κέντρο υποδοχής και ταυτοποίησης, που να λειτουργεί με κανονισμό λειτουργίας; Αν έχει εκδοθεί σε κάποια από αυτά κανονισμός λειτουργίας; Κάτι αναφέρατε στην τοποθέτησή σας. Εγώ δεν γνωρίζω σε κανένα hot spot να έχει εκδοθεί κανονισμός λειτουργίας.

Τέλος, στους συμβασιούχους της υπηρεσίας ασύλου, οι οποίοι θεωρούν ότι είναι πάρα πολύ αυστηρές, ασφυκτικές, οι προθεσμίες, θα ήθελα να μας πούνε σήμερα, με τις πιο χαλαρές προθεσμίες που ισχύουν για τη διαδικασία, πόσο τηρούνται αυτές, σε ποιο βαθμό τηρούνται αυτές και σε ποιο βαθμό δεν τηρούνται. Δηλαδή, τι ποσοστό των ανθρώπων που έχουν προσφύγει προς την υπηρεσία ασύλου έχουνε δει την υπόθεσή τους να διεκπεραιώνεται μέσα στις υπάρχουσες χαλαρές προθεσμίες.

Και σε ό,τι αφορά τον Αντιπεριφερειάρχη Αχαΐας αν πιστεύει - νομίζω ότι τέθηκε από κάποιους άλλους - ότι από μόνο του το μέτρο του γεωγραφικού αποκλεισμού της περιοχής του Λιμανιού της Πάτρας θα ήταν ικανό, για να προστατεύσει και τις ανθρώπινες ζωές αυτών που διακινδυνεύουν, αλλά και την ασφάλεια στην περιοχή ή θα χρειαζόντουσαν και άλλα μέτρα όπως τελικά, η εκκένωση των εργοστασίων και των χώρων που μας περιέγραψε, οι οποίοι φαίνεται ότι είναι άθλιοι και στους οποίους σήμερα μένουν εκατοντάδες μετανάστες, οι οποίοι θέλουνε να γίνουν λαθρεπιβάτες και λαθρομετανάστες προς την πλευρά της Ιταλίας.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Δεν θα επαναλάβω ερωτήσεις, ειδικά για τα οικονομικά, αλλά θα πάω σε τρεις-τέσσερις, οι οποίες έχουν να κάνουν με θέματα που εθίγησαν εδώ.

Πρώτον, στην Ελληνική Επιτροπή για τα Δικαιώματα του Ανθρώπου, μια ερώτηση. Είπατε ότι είναι αλυσιτελής η διαδικασία η σημερινή, η διαδικασία η οποία προτείνεται μάλλον από το νομοσχέδιο, ιδιαίτερα για το χρόνο σύντμησης στον δεύτερο βαθμό. Η ερώτηση είναι απλή. Ποια, κατά τη γνώμη σας, θα ήταν η απλούστερη διαδικασία στο δεύτερο βαθμό έτσι ώστε από τη μία να έχουμε την διασφάλιση των δικαιωμάτων και την δικαστική προστασία, από την άλλη, όμως, σύντομες προθεσμίες εκδίκασης στο δεύτερο βαθμό;

Για τους εργαζόμενους στην υπηρεσία ασύλου μία απλή ερώτηση. Πόσους μήνες τα τελευταία δύο χρόνια οι εργαζόμενοι συμβασιούχοι της συγκεκριμένης υπηρεσίας έμειναν απλήρωτοι ή είχαν καθυστέρηση στην πληρωμή τους;

Τρίτη ερώτηση, η οποία έχει να κάνει με το χρόνο που χρειάζεται - και αυτό στην κυρία Καλογήρου, την Περιφερειάρχη - που έχει να κάνει με το χρόνο εξέτασης της αίτησης ασύλου. Εάν οι αριθμοί είναι τέτοιοι, όπως πιστεύω ότι ανταποκρίνονται στην πραγματικότητα και τους αναφέρατε εδώ, τότε δεν έχει να κάνει μόνο με την μεγάλη ροή το τελευταίο διάστημα των προσφύγων από την Τουρκία, αλλά, κυρία Περιφερειάρχη, θέλω να μας πείτε ποιος είναι ο χρόνος που εσείς θεωρείτε αναγκαίος αυτή τη στιγμή, έτσι ώστε να υπάρχει - αυτό το οποίο έχει προτείνει Δημοκρατική Συμπαράταξη πολλές φορές - αποσυμφόρηση με μετεγκατάσταση των αιτούντων ασύλου, τουλάχιστον αυτών οι οποίοι ανταποκρίνονται σε ευάλωτες ομάδες, στην ενδοχώρα; Διαφορετικά με τους 35 μήνες που αναφέρατε, νομίζω ότι εκεί η κατάσταση μπορεί να περιγραφεί μόνο με τη λέξη «αδιέξοδο». Είναι μια αδιέξοδη κατάσταση. Άρα, η ερώτηση είναι σε πόσο διάστημα πιστεύετε ότι μπορεί να γίνει μία αποσυμφόρηση, εάν η Κυβέρνηση το επιλέξει.

Το δεύτερο, το οποίο έχει σημασία είναι το εξής. Στη Λέσβο είπατε ότι αυτή τη στιγμή είναι 18 άτομα. Εσείς ποιος πιστεύετε ότι θα ήταν ο ικανός αριθμός των στελεχών της υπηρεσίας ασύλου, που θα μπορούσε σήμερα να ανταποκριθεί στις ανάγκες που υπάρχουν στη Λέσβο, έτσι ώστε, σε έναν χρόνο εύλογο, να είχαμε διεκπεραίωση των αιτήσεων ασύλου;

Προτελευταία ερώτηση στο Δήμαρχο τον κύριο Αγγελόπουλο. Κύριε Δήμαρχε, επειδή έχω επισκεφτεί αρκετές φορές την Μυτιλήνη, έχω πάει και στις υπόλοιπες περιοχές και στα υπόλοιπα νησιά, έχετε εικόνα αυτή τη στιγμή για την επιβάρυνση - γιατί νομίζω ότι είχατε κάνει μία σχετική μελέτη - στις οικονομίες των νησιών από την ανάληψη αυτής της ευθύνης που έχετε για την υποδοχή των προσφύγων, επιβάρυνση η οποία έχει να κάνει συνολικά και όχι μόνο με τα στοιχεία τα οποία δώσατε προηγουμένως, στα πέντε νησιά αυτή τη στιγμή που είναι νησιά πρώτης υποδοχής. Υπάρχει κάποια οικονομική μελέτη - νομίζω ότι, αν δεν απατώμαι, μαζί με το επιμελητήριο το είχατε κάνει - που να δείχνει τα δύο τελευταία χρόνια ποια είναι η οικονομική επιβάρυνση, έτσι ώστε να μπορέσει η Πολιτεία να έχει μία εικόνα, όχι πλέον για την αντισταθμιστική της υποχρέωση, αλλά για την υποχρέωσή της να έρθει ως αρωγός σε αυτά τα νησιά, έτσι ώστε να καλυφθούν οι δαπάνες οι οποίες έχουν γίνει.

Και στον κύριο Αλεξόπουλο, τον Περιφερειάρχη Αχαΐας, μία τελευταία ερώτηση. Επειδή μας είπατε ότι έγινε χτες μία σύσκεψη με όλους τους φορείς, η ερώτηση είναι ποια ήταν η τοποθέτηση τόσο από την πλευρά του Λιμενικού Σώματος όσο και από την πλευρά των κατοίκων και των συλλόγων κατοίκων, όπως επίσης και του ΟΛΠΑ, του Οργανισμού Λιμένος Πατρών, για τα ενδεικνυόμενα μέτρα αυτή τη στιγμή - άμεσα μέτρα - ώστε να υπάρχει μεγαλύτερη ασφάλεια στο χώρο όχι μόνο του λιμανιού, αλλά του Νότιου Τομέα της Πάτρας;

Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Μανωλάκου.

ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.): Θα ήθελα να σας ευχαριστήσω, διότι μας βοηθάνε αναμφίβολα οι παρατηρήσεις σας και ειδικά για τα επίμαχα άρθρα, το άρθρο 7 και το άρθρο 28.

Θα ήθελα να κάνω μία γενική ερώτηση σε όλους σας. Εάν η σύντμηση προθεσμιών στις προσφυγές μειώνει δικαιώματα στους πρόσφυγες και τους μετανάστες. Βεβαίως η εκπρόσωπος των εργαζομένων στις υπηρεσίες ασύλου κυρία Ζάννη, έδωσε μία απάντηση ακριβή.

Στην κυρία Καλογήρου. Τα στοιχεία που μας έδωσε πραγματικά δείχνουν την όξυνση, αλλά και την τραγικότητα του προβλήματος. Θα ήθελα να ρωτήσω αν οι οικονομικοί πόροι που έχουν αρκούν, φτάνουν και το λέω δεδομένου ότι αυξάνεται και η ιμπεριαλιστική επιθετικότητα στη Συρία και την ευρύτερη περιοχή, δηλαδή, είναι μία κατάσταση που αποτελεί ένα εύφορο έδαφος για σοβαρή αύξηση των λεγόμενων προσφυγικών ροών.

Επίσης, το άρθρο 7 δημιουργεί περισσότερα προβλήματα ή δεν καταπατάει και δικαιώματα των προσφύγων για άσυλο να πάνε εκεί που επιθυμούν;

Τελικά, το ΝΑΤΟ ήρθε με την άδεια της Κυβέρνησης, με αφορμή το προσφυγικό -βεβαίως παίρνει και 4 δισεκατομμύρια το χρόνο από τον ελληνικό προϋπολογισμό - τελικά δεδομένων και των αυξημένων ροών των τελευταίων ημερών, που ανέφερε, ποιος είναι ο ρόλος του στο Αιγαίο;

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων): Κυρία Πρόεδρε, μετά από τις πολλές και εύστοχες ερωτήσεις των συναδέλφων, σε εμένα παραμένει μόνο μια να υποβάλω στον Πρόεδρο του Ελληνικού Φόρουμ Προσφύγων, τον κ. Γιόνους Μουχαμαντί, ο οποίος αναφέρθηκε σε ένα προσωπικό του περιστατικό, όταν έδωσε 8.000 ευρώ σε διακινητή, να φέρει τη σύζυγό του στην Ελλάδα.

Ήθελα να τον ρωτήσω, τι τον ανάγκασε να το κάνει, γνωρίζοντας ότι προέβη σε μια παράνομη πράξη και εάν είχε άλλους τρόπους επίλυσης του προσωπικού του θέματος.

Το δεύτερο που ήθελα να τον ρωτήσω είναι, εάν χρησιμοποιώντας τη σημερινή του ιδιότητα καθ΄ όμοιο τρόπο βοηθά και άλλους αλλοδαπούς μέσω διακινητών να έρχονται στη χώρα μας.

Η τρίτη ερώτηση που θα ήθελα να του απευθύνω είναι εάν έχει λάβει γνώση εισαγγελική αρχή και αν όχι – κάνω και μια δευτερολέπτων τοποθέτηση - κυρία Πρόεδρε, η αποκάλυψη αυτή, να καταστεί ως τέτοια που να λάβει γνώση εισαγγελική αρχή και να κάνει την παρέμβασή της.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κυρία Πρόεδρε, αν έχετε την καλοσύνη, θα ήθελα να μου δώσετε το λόγο.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Αν και δεν προβλέπεται από τη διαδικασία σας δίνω το λόγο.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Θέλω να παρέμβω στο εξής: Έχουμε προσκαλέσει εκπροσώπους για να καταθέσουν τη γνώμη των φορέων τους, ακόμη και προσωπικές τους εμπειρίες. Στην αίθουσα αυτή και στη συζήτηση αυτή δεν μπορεί να υπάρχουν υπονοούμενα για εγκληματική δραστηριότητα.

Εάν θέλει ο κύριος συνάδελφος, τον οποίο εκτιμώ, να ζητήσει τέτοια στοιχεία για εγκληματικές δραστηριότητες όχι από τον προσκεκλημένο, αλλά από τον Υπουργό, ο οποίος προηγουμένως έκανε αναφορά για κυκλώματα διακινητών.

Εάν, λοιπόν, νομίζει κάποιος ότι προσκεκλημένοι εδώ θα εγκαλούνται για μαρτυρίες οι οποίες δόθηκαν, είναι η απλή προστασία και των δικαιωμάτων αυτών που ήρθαν, αλλά και της πρόσκλησης της Βουλής να μην υπάρξει απάντηση. Παρακαλώ θερμά διά του προεδρείου να δώσετε εσείς τη λύση. Ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Πάλλης.

ΓΕΩΡΓΙΟΣ ΠΑΛΛΗΣ: Απλά θα συμφωνήσω και θα συνηγορήσω στο να μην δοθεί απάντηση.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Θα έλεγα ότι σκόπιμο είναι, επειδή ο Πρόεδρος του φόρουμ προσφύγων εκπροσωπεί φορέα και όχι τον εαυτό του καλό είναι να αποφύγουμε προσωπικές ερωτήσεις και να κάνουμε ερωτήσεις που αφορούν το σύνολο του νομοσχεδίου, τις διαδικασίες κ.λπ.. Γι' αυτό θα έλεγα, κ. Κατσίκη, να διευκολύνουμε αυτή την κατάσταση, να μην θέσετε αυτή την ερώτηση.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Την έθεσα και δεν την παίρνω πίσω, κυρία Πρόεδρε. Εάν το προεδρείο πιστεύει….

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Πολύ ωραία. Άρα, λοιπόν, δικαιούται να μην απαντήσει ο εκπρόσωπος των προσφύγων.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Δικαιούται να μην απαντήσει, λέτε εσείς. Εντάξει, απλά να καταγραφεί ότι δικαιούται να μην απαντήσει, να αφήσουμε στην κρίση του αν θέλει να απαντήσει και έτσι, λοιπόν, δεν του απαγορεύετε ωστόσο, απ' ό,τι κατάλαβα, να απαντήσει, αλλά του δίνετε το δικαίωμα να μην απαντήσει.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Δεν του απαγορεύω να απαντήσει, αλλά του δίνω το δικαίωμα να μην απαντήσει, ακριβώς.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξαρτήτων Ελλήνων): Συνεπώς, δίνετε και σε μένα την υποχρέωση να συναινέσω μαζί σας στο ότι δεν πρέπει να λάβω απάντηση αν εκείνος δεν θέλει να τη δώσει. Αυτό μου λέτε;

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Νομίζω ότι εκφράστηκε μια αντίρρηση. Θα ήθελα να ρωτήσω, λοιπόν, τα κόμματα αν υπάρχει αντίρρηση να μην απαντήσει ο εκπρόσωπος.

Ο κ. Υπουργός έχει τον λόγο.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Δεν είναι θέμα να πουν τα κόμματα αν ο εκπρόσωπος θα απαντήσει ή όχι. Είμαστε στη διαδικασία των ερωτήσεων, ο οποιοσδήποτε εκπρόσωπος έχει δικαίωμα από τον Κανονισμό να απαντήσει ή να μην απαντήσει. Άρα, δεν θα το κουβεντιάσουμε αυτό, μην τρελαθούμε κιόλας. Αν θεωρεί ότι πρέπει να απαντήσει και με τον τρόπο που θεωρεί ότι πρέπει να απαντήσει, να το κάνει. Κανένας δεν μπορεί να επιβάλει σε κάποιον απάντηση.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Είναι σαφές. Είναι στη διακριτική του ευχέρεια να απαντήσει ή όχι.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Πρότασή μου δεν ήταν πάντως, κυρία Πρόεδρε, να μην απαντήσει. Πρότασή μου ήταν να ελεγχθεί από το προεδρείο.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Ναι, εγώ το κατάλαβα. Εν πολλοίς έχω μια άποψη πολύ κοντινή με τη δική σας.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Εγώ γι' αυτό είπα ότι είναι στη διακριτική του ευχέρεια να απαντήσει, άρα θα μπορεί και να μην απαντήσει. Αυτό ισχύει για όλους φυσικά.

Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Θα ήθελα να πω το εξής σε σχέση με την αναφορά που έγινε για την απουσία του Διευθυντή της Υπηρεσίας Ασύλου. Δεν έχει κάποια ραντεβού. Είναι στη διαδικασία της διαπραγμάτευσης της αναθεώρησης του σχεδίου και του οικονομικού σχεδίου, για το δεύτερο εξάμηνο του 2018. Μαζί το εκτιμήσαμε. Αν θέλετε μπορεί να παρευρεθεί στη συνεδρίαση επί των άρθρων και ίσως και κατά παρέκκλιση να δοθεί η δυνατότητα να αναφερθούμε σ' αυτό.

Είναι σ’ αυτό που λέγεται steering commitee, φαντάζομαι το ξέρει ο κ. Βαρβιτσιώτης, που συζητάει αυτό το πράγμα σήμερα, γι’ αυτό τον λόγο και δεν είναι εδώ.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Αν μου επιτρέπετε, κ. Υπουργέ, αν τότε ήταν με τη δική σας συναίνεση, με συγχωρείτε, αλλά θα έπρεπε να είχατε εκφράσει τις αντιρρήσεις προχθές ότι δεν θέλετε να ακουστεί.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Κύριε Βαρβιτσιώτη, για να διευκολύνω τη συζήτηση επιτρέψτε μου, νομίζω ότι διαβάστηκε η επιστολή που έστειλε και ακριβώς εξήγησε ότι είναι την Ευρωπαϊκή Επιτροπή για την διαπραγμάτευση του προϋπολογισμού του 2018.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.): Και εγώ είπα ορισμένα πράγματα, τα οποία θεωρούσα ότι έπρεπε να τα πω, διότι όταν προχθές κάναμε μια ολόκληρη κουβέντα για το ποιες υπηρεσίες του Υπουργείου θα κληθούν να τοποθετηθούν και υπήρχε μια πανσπερμία προτάσεων, καταλήξαμε από κοινού νομίζω, ομοφωνώντας σ' αυτή την αίθουσα, ότι η Υπηρεσία Ασύλου - και την οποία αφορά το νομοσχέδιο - που έχει μια αυτοτέλεια θα ήταν καλό να ακουστεί. Εδώ καταλήξαμε στο να ακουστούν όλοι γύρω γύρω και όχι αυτός που διευθύνει πραγματικά το πρόβλημα. Αυτό το θεωρώ ως έλλειμμα στη συζήτηση που έγινε.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Κύριε Βαρβιτσιώτη, η Υπηρεσία Ασύλου είναι υπό ή εντός, όπως θέλετε, του Υπουργείου, δεν είναι ανεξάρτητη αρχή, να το συνεννοηθούμε αυτό το πράγμα. Αν για τα ζητήματα μου χρεώνετε κάτι εμένα, εγώ να το δεχτώ, δεν έχω τέτοιο πρόβλημα. Εγώ αναφέρθηκα ιδιαίτερα και σε εκείνη την έκφρασή σας «τα ραντεβού». Δεν έχει ραντεβού. Σας είπα και μια εναλλακτική. Έχουμε την επόμενη Παρασκευή συζήτηση επί των άρθρων, να είναι εδώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Καταρχάς για να συνεχιστεί η διαδικασία νομίζω ότι οι προτεραιότητες μιας υπηρεσίας και ενός Υπουργείου κρίνονται από το ίδιο το Υπουργείο και αντιλαμβανόμαστε όλοι ότι είναι πολύ σημαντικές αυτές οι προτεραιότητες, ιδιαίτερα όταν πρόκειται για έναν προϋπολογισμό που χρηματοδοτεί δράσεις μεταναστευτικής πολιτικής. Δεν νομίζω ότι χρειάζονται περαιτέρω διευκρινίσεις.

Από κει και πέρα, εάν θέλει να παρευρεθεί, σύμφωνα με τον Κανονισμό θα πρέπει να υπάρξει ένα υπόμνημα εκ μέρους σας που να επιτρέπει ώστε να παρευρεθεί στην επόμενη συνεδρίαση. Αυτό είναι το διαδικαστικό.

ΧΑΡΑΛΑΜΠΟΣ ΑΘΑΝΑΣΙΟΥ: Η Επιτροπή αποφασίζει, κυρία Πρόεδρε, όχι ο Υπουργός.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Να στείλει ένα υπόμνημα στην Επιτροπή να αναγνωστεί στην επόμενη συνεδρίαση.

Τον λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ: Καταρχάς, θα κάνω μία διευκρίνιση για τις προθεσμίες που είπατε. Οι προθεσμίες είναι σωστή διάταξη και καλώς μπήκε, γιατί είχε δημιουργήσει προβλήματα, μόνο να κάνω μία διευκρίνιση, άλλες είναι οι προθεσμίες που χρειάζονται για να γίνει μια αίτηση για παροχή ασύλου από κάποιον ενδιαφερόμενο, αυτές λέγονται προθεσμίες ενέργειας και αν δεν γίνει εντός αυτής της προθεσμίας χάνεται, έχουν ποινή ακυρότητος και άλλες είναι οι προθεσμίες που πρέπει να εκδοθεί η απόφαση, αυτές είναι ενδεικτικές και δεν υπάρχει κανένα πρόβλημα.

Θα ήθελα να ρωτήσω τους εκπροσώπους των Περιφερειών την κυρία Καλογήρου, τον κ. Αγγελόπουλο και τον Αντιπεριφερειάρχη Πατρών, πως σας φαίνονται αυτά τα 4 στάδια τα οποία έχουμε για να τελειώσει η διαδικασία ασύλου, δηλαδή 2 διοικητικά πρωτοβάθμιο, δευτεροβάθμιο και 2 δικαστικά, προσφυγής στο Εφετείο και εν συνεχεία πάλι στο ΣτΕ; Επίσης αν αναγνωρίζετε αν υπάρχει σε άλλη ευρωπαϊκή χώρα αυτή η πολυτέλεια.

Το δεύτερο, νομίζω το έθιξε η κυρία Καλογήρου, αλλά θα ήθελα να το επαναλάβει. Είναι σωστή η διάταξη που έβαλε το Υπουργείο για τις αποζημιώσεις όσων έχουν πληγεί από τις καταστροφές, οι οποίες επήλθαν λόγω της δράσης των μεταναστών σε κατοικίες, στο ζωικό βασίλειο, στο φυτικό βασίλειο. Υπάρχει όμως η διάταξη, η οποία είναι μέχρι τις καταγραφείσες, οι οποίες έχουν γίνει το 2016 και 2017. Δεν νομίζετε ότι θα έπρεπε να είναι στο διηνεκές και ανεξαρτήτως περιοχής;

Το τρίτο είναι, μια και έγινε συζήτηση και προχθές και γίνονται φασαρίες και σήμερα γράφει πολλά και ο Τύπος της Μυτιλήνης και δύο Αθηναϊκές εφημερίδες για τα γεγονότα που έγιναν προχθές στην Μυτιλήνη, θα ήθελα την άποψη της κυρίας Καλογήρου. Να αναφερθώ και στην επιστολή την οποία έστειλε ο Δήμαρχος Μυτιλήνης, ο κ. Γαληνός, στον Πρωθυπουργό και στους αρχηγούς των κομμάτων, που είπε ότι είναι λάθος - εγώ προσωπικά είμαι υπέρ της επιστολής και θεωρώ ότι σωστά το είπε ο Δήμαρχος - να βλέπουμε πίσω από αυτή τη γενικότερη διαμαρτυρία για την κατάσταση που επικρατεί στην Λέσβο, να τα αποδίδουμε μόνο σε ακραία στοιχεία, ενώ είναι ένα πανλεσβιακό αίτημα. Θα ήθελα να μου πείτε πως το βλέπετε αυτό. Προσέξτε, όχι την αφορμή που το οδήγησε σε αυτά, αλλά τα αίτια. Σας ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Στεφανάκη.

ΚΑΛΛΙΟΠΗ ΣΤΕΦΑΝΑΚΗ (Υπεύθυνη Τομέα Προστασίας του Γραφείου της Ύπατης Αρμοστείας του ΟΗΕ για τους πρόσφυγες στην Ελλάδα): Σε ό,τι αφορά τα θύματα βασανιστηρίων και το τι συμβαίνει σε άλλες χώρες μπορούμε να βρούμε τα στοιχεία αυτά, αλλά δεν νομίζουμε ότι είναι κρίσιμο για τη συγκεκριμένη συζήτηση αυτής της διάταξης με την έννοια ότι από τη στιγμή που δεν υπάρχουν εξειδικευμένοι γιατροί στα δημόσια νοσοκομεία, δεν υπάρχει ειδική εξειδίκευση και πιστοποιημένη καθίσταται άνευ δυνατότητας εφαρμογής η διάταξη. Αυτό είναι το σχόλιο που κάνουμε. Άρα πρέπει να βρεθεί ένας τρόπος να καταστεί εφαρμόσιμη είτε εξειδικεύοντας κάποιους γιατρούς, δεν ξέρουμε πως, είτε συνεργαζόμενοι με κάποια κέντρα εξειδικευμένα κ.λπ.. Αυτό λέμε και δεν έχει σημασία τι συμβαίνει σε άλλες χώρες στη συγκεκριμένη συζήτηση.

Το δεύτερο σημείο σε ό,τι αφορά την επίδοση στο Διοικητή του Κέντρου Υποδοχής και Ταυτοποίησης χαιρόμαστε να ακούσουμε ότι θα είναι ο τελικός τρόπος επίδοσης, αφού θα έχουν εξαντληθεί όλοι οι υπόλοιποι. Πάντως αυτό δεν προκύπτει από την διάταξη, οπότε αν αυτή είναι η βούληση πολύ δεκτή, αλλά θα πρέπει να αποτυπωθεί στην διάταξη, γιατί αυτό δεν προκύπτει. Προκύπτει ότι οι αποφάσεις δεύτερου βαθμού επιδίδονται με αυτούς τους 3 τρόπους, εναλλακτικά κιόλας ή ο ένας ή ο άλλος.

Μια τελευταία παρατήρηση επειδή πραγματικά η συζήτηση εστιάστηκε πάρα πολύ στους χρόνους της εξέτασης των αιτημάτων ασύλου. Από την πλευρά μας θα ήθελα να τονίσω ότι επειδή επιχειρησιακά συνεργαζόμαστε με την ελληνική Κυβέρνηση και το Υπουργείο Μεταναστευτικής Πολιτικής για την βοήθεια στην διαχείριση των μεταναστών και προσφύγων στα νησιά, οι διαδικασίες ασύλου είναι ένα πάρα πολύ σημαντικό κομμάτι και οι χρόνοι τους είναι κομβικοί, ωστόσο δεν είναι το μόνο στάδιο το οποίο μετράει για τον συνωστισμό και την υπερφόρτωση των νησιών. Ο γεωγραφικός περιορισμός με την διαδικασία ασύλου τελειώνει από το άσυλο για το μεγαλύτερο ποσοστό των αιτούντων άσυλο στα νησιά και μετά μπαίνει το ζήτημα της αναζήτησης θέσεων στην ενδοχώρα, της μεταφοράς κ.λπ.. Αυτό είναι το δεύτερο μέρος, δηλαδή υπάρχουν άτομα πολλά, για τα οποία έχει περαιωθεί η διαδικασία και αναμένουν την μεταφορά τους.

Το τρίτο μέρος είναι αυτοί που είναι προς επιστροφή. Άρα και για αυτούς έχει τελειώσει η διαδικασία του ασύλου και οδεύουν προς την επιστροφή.

Συνεπώς, αν θέλει κανείς να αντιμετωπίσει τον συνωστισμό στα νησιά θα πρέπει να προσεγγίσει και τα τρία αυτά στάδια.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Απέργης.

ΣΠΥΡΟΣ ΑΠΕΡΓΗΣ (Μέλος της Εθνικής Επιτροπής για τα Δικαιώματα του Ανθρώπου (ΕΕΔΑ) και Προεδρεύων του Τμήματος Εφαρμογής των Δικαιωμάτων του Ανθρώπου στους Αλλοδαπούς): Σχετικά με την ερώτηση για τη σύνθεση των δευτεροβάθμιων επιτροπών προσφυγών, δεν μπορώ να απαντήσω εκ μέρους των διοικητικών δικαστών, οι οποίοι απουσιάζουν, αυτό που έχω να πω είναι το εξής, ότι πήραμε υπόψιν μας κάποια στοιχεία για να καταλήξουμε σε αυτή την πρόταση.

Με τα δημοσιευμένα στοιχεία από την υπηρεσία ασύλου στον πρώτο βαθμό εκκρεμούν 40.000 αιτήσεις ασύλου για να εκδοθούν αποφάσεις. Τα στοιχεία είναι μέχρι 31/3. Με τα στοιχεία της αρχής προσφυγών των ανεξάρτητων επιτροπών, αυτών που δημιουργήθηκαν δηλαδή από τον Ιούλιο του 2016 και μετά με τους δικαστές, εκκρεμούν 9.000 προσφυγές. Φανταστείτε ότι ο αριθμός ξεκίνησε από πολύ χαμηλά και βαίνει αυξανόμενος όλο αυτό το διάστημα. Εάν δεν υπάρξουν άτομα αποκλειστικής απασχόλησης στις Επιτροπές να βγάλουν τις αποφάσεις πιο γρήγορα, λαμβάνοντας υπόψιν και το δίκαιο της διαδικασίας, αυτές οι καθυστερήσεις θα αυξάνονται και οι προσφυγές και οι αιτήσεις ασύλου θα παραμένουν σε εκκρεμότητα. Για αυτό λοιπόν, καταλήξαμε ότι είναι προτιμότερο να είναι τα άτομα αποκλειστικής απασχόλησης, με βάση τη διάταξη που είχε εισαχθεί και είχε ψηφισθεί από τη Βουλή τον Απρίλιο του 2016, αλλά απλώς δεν εφαρμόστηκε ποτέ στην πράξη.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Σπαθαρίδου.

ΔΗΜΗΤΡΑ ΣΠΑΘΑΡΙΔΟΥ (Συντονίστρια Δράσης του Ελληνικού Τμήματος Διεθνούς Αμνηστίας): Σας ευχαριστώ για την ερώτηση σε σχέση με το προσωπικό και την ευρωπαϊκή υπηρεσία υποστήριξης για το άσυλο. Θέλω απλά να πω ότι στο νομοσχέδιο αυτή τη στιγμή λέγεται ότι η υπηρεσία ασύλου επικουρείται από το ελληνόγλωσσο προσωπικό για την διενέργεια καταγραφών των αιτήσεων διεθνούς προστασίας και για κάθε άλλη διοικητική πράξη. Εδώ θέλουμε να σταθούμε και να πούμε ότι σε περίπτωση που συμμετάσχει το προσωπικό σε συνεντεύξεις, πρέπει να είναι καταρτισμένο. Δηλαδή, είναι μία διαδικασία η οποία χρειάζεται κατάρτιση ώστε να εμπίπτει στην ίδια δικαιοδοσία, στις ίδιες ικανότητες που έχουν και τα μέλη της υπηρεσίας ασύλου. Δεν λέμε κάτι το οποίο είναι περίεργο, λέμε απλά να εμπίπτουν στην ίδια κατάρτιση στην οποία συμβαίνει.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Μουχαμαντί.

ΓΙΟΝΟΥΣ ΜΟΥΧΑΜΑΝΤΙ (Πρόεδρος του Ελληνικού Φόρουμ Προσφύγων): Ήθελα να απαντήσω, όχι επειδή υπάρχει ζήτημα, αλλά γιατί η ενημέρωση των κυρίων Βουλευτών με το σεβασμό που έχω στην Ελληνική Βουλή, σε αυτό το ναό, το έχω αναφέρει όχι μόνο εδώ, αλλά και σαν μέλος του Διοικητικού Συμβουλίου στο Ευρωπαϊκό Φόρουμ Μετανάστευσης, στην Οικονομική Επιτροπή της Ε.Ε. στις Βρυξέλλες. Το έχω αναφέρει και είχα αντίδραση από έναν βουλευτή της Μαρί Λεπέν και από βουλευτή της Ουγγαρίας. Θα απαντήσω ακριβώς με την δική μου περίπτωση.

Το 2001 ήμουν στη φυλακή των Ταλιμπάν και δραπέτευσα και ήρθα προς τα εδώ. Η γυναίκα μου ήταν 6 μηνών έγκυος. Το 2004 αναγνωρίστηκα μεταξύ 6.000 αιτήσεων ασύλου, όπου 11 άτομα αναγνωρίστηκαν στην Ελλάδα και ο ένας ήμουν εγώ. Από τότε κατέθεσα αίτημα οικογενειακής επανένωσης, ενώ η γυναίκα μου ήταν σε κίνδυνο πραγματικά και αναγκάστηκε να φύγει από τη χώρα μας δραπετεύοντας σε μια άλλη χώρα. Μέχρι το 2009 εγώ περίμενα να έρθει η γυναίκα μου. Κάποια στιγμή η γυναίκα μου με παίρνει τηλέφωνο, ενώ αναγκάστηκε από τη δεύτερη χώρα που είχε καταφύγει να πάει σε μια άλλη χώρα, που ήταν το Ιράν και είπε ότι έχει ξεκινήσει και έρχεται προς την Ελλάδα, γιατί δεν άντεχε άλλο. Δεν έχουν κανένα δικαίωμα στο Ιράν οι πρόσφυγες, όπως ξέρουμε. Μου είπε ότι χρειάζεται χρήματα και αναγκάστηκα να της στείλω. Αυτή είναι η δικιά μου περίπτωση.

Αυτή είναι η δική μου περίπτωση. Όμως, για την ενημέρωση, πάλι πρέπει να πω ότι μακάρι να παρέμβει ο εισαγγελέας και να έρθει αυτό το θέμα στην επιφάνεια. Πραγματικά, κατά εκατοντάδες, αυτή τη στιγμή, οι μετανάστες και οι πρόσφυγες περιμένουν. Έρχονται περιπτώσεις το γραφείο μας. Αυτή τη στιγμή, ο άνθρωπος έχει κάνει αίτηση, δεν είχε παιδιά όταν ήρθε, μετά η γυναίκα του έκανε δύο παιδιά που μεγαλώνουν και πρέπει να κάνει από την αρχή τα χαρτιά των παιδιών του, ενώ ζει εδώ και είναι Έλληνας πολίτης και σέβεται πραγματικά αυτή τη χώρα.

Μακάρι να γίνει αφορμή για αυτό το ζήτημα.

Ευχαριστώ πάρα πολύ.

ΜΑΡΙΑ ΘΕΛΕΡΙΤΗ (Αντιπρόεδρος και Προεδρεύουσα της Επιτροπής): Τον λόγο έχει ο κ. Αρβανιτίδης.

ΑΛΕΞΑΝΔΡΟΣ ΑΡΒΑΝΙΤΙΔΗΣ (Μέλος του Πανελλήνιου Συλλόγου Υπηρεσίας Υποδοχής και Ταυτοποίησης Υπηκόων Τρίτων Χωρών): Θα απαντήσω στον κ. Βαρβιτσιώτη για το Γενικό Κανονισμό Λειτουργίας. Όχι δεν υπάρχει. Μονολεκτικά. Να επαναλάβω ότι υπάρχει ως σχέδιο, είναι στο γραφείο του κυρίου Υπουργού, από το 2016.

Σας ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος και Προεδρεύουσα της Επιτροπής): Τον λόγο έχει η κυρία Ζάννη.

ΕΙΡΗΝΗ ΖΑΝΝΗ (Μέλος του Δ.Σ. του Σωματείου Εργαζομένων Συμβασιούχων Υπηρεσίας Ασύλου του Υπουργείου Μεταναστευτικής Πολιτικής): Λοιπόν, να απαντήσω στο δεύτερο ερώτημα που μου τέθηκε. Όσον αφορά στο ζήτημα της καθυστέρησης καταβολής δεδουλευμένων των συμβασιούχων της Υπηρεσίας Ασύλου τα τελευταία δύο χρόνια. Από το 2016 έως και σήμερα, έχουμε βιώσει περίπου τέσσερις καθυστερήσεις, συνολικά σχεδόν όλοι οι εργαζόμενοι που εργάζονταν το επίμαχο διάστημα. Μάλιστα, τη χρονική στιγμή, οι τελευταίοι συμβασιούχοι που προσλήφθηκαν στις αρχές Μαρτίου του 2018, δεν έχουν πληρωθεί ακόμα το μισθό του Μαρτίου και εκκρεμεί.

Έχουμε κάνει, πολλές φορές, κινητοποιήσεις για το συγκεκριμένο θέμα και ειδικά μέσα στο 2017, ενώ το 2018 κάναμε επίσχεση εργασίας. Θέλουμε να μπει μια οριστική λύση, το έχουμε θέσει και στον κ. Υπουργό και μας έχει υποσχεθεί ότι δεν θα υπάρξει άλλη καθυστέρηση στη μισθοδοσία μας.

Σίγουρα, πάντως, έχει δημιουργήσει μεγάλη ανασφάλεια σε εργαζόμενους συμβασιούχους στην Υπηρεσία Ασύλου. Υπήρχαν πολλοί συνάδελφοί που παραιτήθηκαν λόγω της καθυστέρησης στη μισθοδοσία μας. Ήταν εργαζόμενοι που δούλευαν σε νησιά, εκτός δηλαδή της μόνιμης κατοικίας τους. Δυστυχώς, όλη αυτή η ανασφάλεια που βιώνουμε - σε επίπεδο εργασιακών δικαιωμάτων, δηλαδή - δεν μας εξασφαλίζει και είμαστε σε μια διαρκή επισφάλεια.

Τώρα, μάλιστα, η κυρία Περιφερειάρχης έθιξε το ζήτημα των ανανεώσεων των συμβάσεων και αναμένουμε να λυθεί το ζήτημα άμεσα. Είναι 55 εργαζόμενοι σε όλη την Ελλάδα, που περιμένουν να ανανεωθούν οι συμβάσεις τους. Είναι έμπειρο προσωπικό που δουλεύει πάνω από δύο χρόνια στην Υπηρεσία Ασύλου. Πολλοί εξ αυτών είναι εκπαιδευτές, δηλαδή έχουν εκπαιδεύσει και το νέο προσωπικό στην Υπηρεσία Ασύλου, είναι συντονιστές και άτομα που εργάζονται σε διάφορες θέσεις που συνδράμουν στη διαδικασία ασύλου.

Όσον αφορά στο άλλο ερώτημα, που μού τέθηκε από τον κ. Βαρβιτσιώτη, δηλαδή στο αν τηρούνται και σε ποιο βαθμό οι προθεσμίες, αυτό που θα θέλω να διευκρινίσω είναι αν αναφέρεται στις προθεσμίες των προσφυγών ή αν αναφέρεται στις προθεσμίες έκδοσης των αποφάσεων.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.) : *(εκτός μικροφώνου)* Και στις δύο, αλλά βασικά στις προθεσμίες έκδοσης των αποφάσεων.

ΕΙΡΗΝΗ ΖΑΝΝΗ (Μέλος του Δ.Σ. του Σωματείου Εργαζομένων Συμβασιούχων Υπηρεσίας Ασύλου του Υπουργείου Μεταναστευτικής Πολιτικής): Όσον αφορά στο θέμα της έκδοσης των αποφάσεων, σε πρώτο βαθμό, για τους εργαζόμενους της Υπηρεσίας Ασύλου, που είναι και μόνιμο προσωπικό και συμβασιούχοι, με τις δεδομένες συνθήκες που υπάρχουν, υπάρχει πολύ μεγάλη πίεση, πολύ μεγάλος φόρτος εργασίας σε όλα τα επίπεδα.

Σίγουρα, δεν βοηθά το γεγονός ότι έχουν εγκλωβιστεί πάρα πολλοί άνθρωποι στα νησιά, με υπηρεσίες που είναι πολύ υπό στελεχωμένες, σε σχέση με την ενδοχώρα και σίγουρα δεν βοηθά το ότι οι αιτούντες άσυλο δεν έχουν άμεση νομική συνδρομή στα στάδια της διαδικασίας και στο στάδιο υποβολής μεταγενέστερης αίτησης.

Σας ευχαριστώ.

ΜΙΛΤΙΑΔΗΣ ΒΑΡΒΙΤΣΙΩΤΗΣ (Εισηγητής της Ν.Δ.) : *(εκτός μικροφώνου)* Δηλαδή, ποιος είναι ο μέσος όρος απόκλισης;

ΜΑΡΙΑ ΘΕΛΕΡΙΤΗ (Αντιπρόεδρος και Προεδρεύουσα της Επιτροπής): Σας παρακαλώ, μη ρωτάτε περαιτέρω, κύριε Βαρβιτσιώτη. Ρωτήσατε και προηγουμένως. Μην επανέρχεστε, παρακαλώ. Ευχαριστούμε την κυρία Ζάννη. Παρακαλώ τον κύριο Αλεξόπουλο να δώσει απαντήσεις.

ΓΡΗΓΟΡΙΟΣ ΑΛΕΞΟΠΟΥΛΟΣ (Αντιπεριφερειάρχης Αχαΐας): Θα απαντήσω πρώτα στον κ. Βαρβιτσιώτη σε σχέση με το αν αρκεί η προσθήκη για το γεωγραφικό περιοσμό. Κατά την άποψή μου, όταν νομοθετείτε, εκτός από μια αποτύπωση της πολιτικής βούλησης, έχουμε και ένα σαφέστατο πολιτικό μήνυμα. Για μένα αυτό το πολιτικό μήνυμα είναι απαραίτητο και προαπαιτούμενο, για να μπορέσουμε να κάνουμε πράξη την αποκατάσταση της εικόνας της πόλης και της λειτουργίας της πόλης, σε επίπεδο παραλιακής ζώνης του λιμένα της Πάτρας.

Φυσικά και δεν αρκεί μόνον αυτό. Φυσικά και χρειάζεται να κάνουμε ένα ασφαλές περαιτέρω λιμάνι. Και αυτό περνάει ως μήνυμα σε όλους αυτούς που θέλουν να κάνουν τη διακίνηση και φυσικά, - όπως είπε και ο κ. Υπουργός - να εκκενωθούν οι χώροι αυτοί και να μεταφερθούν οι άνθρωποι αυτοί, προκειμένου να ζήσουν μια καλύτερη ζωή, σε νόμιμους χώρους φιλοξενίας, όπου θα ζουν με αξιοπρέπεια.

Σε σχέση με αυτό που ρώτησε ο κ. Παπαθεόδωρου για τη χθεσινή σύσκεψη με τους παραγωγικούς φορείς, τους λιμενικούς και τους αστυνομικούς. Αυτό που τέθηκε, για παράδειγμα από την Ένωση Αστυνομικών Υπαλλήλων είναι ότι όταν 50 αστυνομικοί απασχολούνται καθημερινά για τη φύλαξη του χώρου, αυτοί λείπουν από την πόλη. Εξάλλου δεν είναι και τόσοι πολλοί στην αστυνομική δύναμη, στην περιοχή της Πάτρας. Το αίτημα για αστυνομική ενίσχυση υπήρχε έτσι κι αλλιώς. Άρα, και επί του συγκεκριμένου χρειάζεται περαιτέρω ενίσχυση.

Οι Σύλλογοι έχουν κάνει ήδη δύο συσκέψεις, μια συγκέντρωση και μια αντι-συγκέντρωση παράλληλα, για αυτό και είπα και πριν να μην αφήσουμε κάποιους να δημιουργήσουν συγκεκριμένες λογικές σε μια δημοκρατική περιοχή.

Πρέπει να προλάβουμε, κύριε Υπουργέ, σε σχέση καταρχήν με το γεωγραφικό περιορισμό, αλλά και στη συνέχεια, με άλλες πολιτικές που θα εκφραστούν στο νομοθέτημα.

Η Αυτοδιοίκηση οφείλει να συνεργαστεί με εσάς σε ό,τι της ζητήσετε και θα φέρει αποτελέσματα.

Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος και Προεδρεύουσα της Επιτροπής): Παρακαλώ τον Δήμαρχο Σάμου, τον κ. Αγγελόπουλο, να απαντήσει.

ΜΙΧΑΛΗΣ ΑΓΓΕΛΟΠΟΥΛΟΣ (Δήμαρχος Σάμου και εκπρόσωπος της Κεντρικής Ένωσης Δήμων Ελλάδας): Καταρχάς, να πω ότι τα θετικά βήματα του νομοσχεδίου υπάρχουν. Δεν το είπα στην αρχή γιατί έπρεπε να σεβαστώ το χρόνο.

Επίσης, πιστεύω ότι με τη νέα πολιτική ηγεσία του Υπουργείου υπάρχει σαφέστατα καλύτερη διαχείριση του μείζονος αυτού περιφερειακού, εθνικού, ευρωπαϊκού και οικουμενικού προβλήματος.

Όσον αφορά στην ερώτηση του κ. Πάλλη, η θέση της ΚΕΔΕ είναι «κατά» των διατάξεων για την επιβολή του νέου γεωγραφικού περιορισμού. Θεωρούμε ότι ο γεωγραφικός περιορισμός εμποδίζει κατά πολύ τις ουσιαστικές δημοκρατικές κινήσεις που πρέπει να γίνουν και βέβαια, πρέπει να είναι σε αρμονία με όλα τα άλλα βήματα που πρέπει να κάνει το κράτος μέλος, ούτως ώστε να ανταποκρίνεται στο καθήκον του.

Η μεγάλη καθυστέρηση που υπάρχει στις αποφάσεις επί των αιτημάτων ασύλου φέρνει ακριβώς αυτήν την ανισορροπία. Διότι είναι εγκλωβισμός, όπως αναφέρθηκε προηγουμένως. Δεν είναι μόνο το θέμα του χρόνου κάλυψης και της έκδοσης των αποφάσεων, υπάρχει και το «μετά», το οποίο «μετά» είναι εντελώς δραματικό. Γι' αυτό και στην εισήγησή μου έθεσα το ερώτημα «πότε».

Όσον αφορά τις ερωτήσεις που ετέθησαν στη συνέχεια, καταρχάς, για τον κ. Αθανασίου, είναι μακρύς ο χρόνος αυτός και τα τέσσερα στάδια αυτά είναι, κατά τη γνώμη μου, υπερβολικά, υπό την έννοια ότι μπορεί να έχουμε επί της ουσίας εξετάσεις των αιτημάτων επί του ασύλου με συγκεκριμένο τρόπο που περνά και μέσα από την αξιοποίηση των εμπειριών των υπαλλήλων στελεχών που πρέπει να έχουν μονιμότητα, ανακύκλωση της εμπειρίας, μεταφοράς της τους επόμενους που θα έρθουν. Στην Ευρώπη, υπάρχουν δύο στάδια και σε κάποιες χώρες υπάρχει ένα. Το θέμα δεν είναι να ακολουθούμε αυτό, αλλά το ότι τα τέσσερα στάδια, κατά τη γνώμη μου, καταλαμβάνουν υπερβολικό χρόνο, χωρίς να παραβιάζουμε τη δυνατότητα, πράγματι, με την επίκληση νέων στοιχείων, να επανεξετάζεται ένα θέμα.

Στο θέμα της προέλευσης των υπηκόων από χώρες που δεν δικαιούνται επί του ασύλου, ας πούμε ένα κομμάτι του Μαρόκου ή ένα κομμάτι της Τυνησίας. Είναι προφανές ότι δεν έχουν δικαίωμα επί του ασύλου. Αυτό δεν σημαίνει ότι θα στερήσουμε τη δυνατότητα εξέτασης, αλλά σίγουρα εκεί διευκολύνεται η εξέταση όσον αφορά την έκδοση της τελικής απόφασης, σε συνδυασμό, βέβαια, και με τις επιστροφές. Να μην παραγνωρίσουμε το γεγονός ότι η Τουρκία, που εκφράζεται αναθεωρητικά τον τελευταίο καιρό, έχει και 3,5 εκατ. Τούρκους που διακινούνται με τη βίζα από τις ευρωπαϊκές χώρες προς την Τουρκία και το τελευταίο πράγμα που θέλει είναι να διακινδυνεύσει αυτή τη δήλωση - συμφωνία, κατά τη δική μας εκτίμηση.

Όσον αφορά στην ερώτηση του κ. Παπαθεοδώρου. Βεβαίως και υπάρχει αποτίμηση των ζημιών που είναι πραγματικές και είναι και άυλες, είναι προφανές αυτό. Τα επιμελητήρια έχουν καταθέσει μελέτες, τα είχαμε καταθέσει τα πορίσματα και τα αποτελέσματα της έρευνας που έγινε. Αντ’ αυτού, βέβαια, αντιλαμβάνεσθε ότι λάβαμε αύξηση του Φ.Π.Α. Το λέω, γιατί ακριβώς η μέριμνα της πολιτείας πρέπει να φροντίζει, επικαλούμενη το προσφυγικό, εμείς δεν έχουμε αντίρρηση, πάντοτε διαφωνούμε ριζικά με τη σύνδεση του προσφυγικού με την οποιαδήποτε αύξηση ή μείωση των Φ.Π.Α., σας παραπέμπω στη δήλωση του Ιανουαρίου του Επιτρόπου Μοσκοβισί που είπε «τι σημαίνει Φ.Π.Α και για ποιο λόγο τα κράτη - μέλη μπορούν να το αυξάνουν ή να το μειώνουν κατά το δοκούν, μέσα στα υπάρχοντα πλαίσια;».

Όσον αφορά τώρα στις αποζημιώσεις που έχουν δοθεί. Οι αποζημιώσεις που έχουν δοθεί πρέπει να περιλαμβάνουν και τα υπόλοιπα νησιά. Δεν αναφέρθηκα σ' αυτό, γιατί είδα τις κατανομές, δεν είναι θέμα να λέμε εμείς αυτό κι εσείς, η Μυτιλήνη ή η Χίος το άλλο. Οπωσδήποτε πρέπει να ληφθεί υπ' όψη ότι και στη Σάμο, αλλά και στα άλλα νησιά, πάνω από μία πόλη, πρωτεύουσα, χωρίς αστικό βάθος, με 6.500 κόσμου, υπερίπταται μια άλλη πόλη με δικαιωμένους άσυλο, κατά το πλείστον, αριθμού 3.000 ανθρώπων.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Ολοκληρώστε σας παρακαλώ. Έχετε δεχθεί τις περισσότερες ερωτήσεις, το κατανοώ.

 ΜΙΧΑΛΗΣ ΑΓΓΕΛΟΠΟΥΛΟΣ (Δήμαρχος Σάμου και εκπρόσωπος της Κεντρικής Ένωσης Δήμων Ελλάδος): Κυρία Πρόεδρε, ως νομικός, δέχτηκα ερωτήσεις, ως Δήμαρχος δέχθηκα, επίσης, ερωτήσεις και εν τη απουσία του Δημάρχου Ορεστιάδας οφείλω να απαντήσω και σ' αυτό ή να προσπαθήσω να απαντήσω, δεν διεκδικώ κανένα ιδιαίτερο τεκμήριο γνώσης.

 Όσον αφορά στις χρηματοδοτήσεις. Ανέφερα τις χρηματοδοτήσεις αυτές γιατί προκύπτουν από όλες τις μελέτες που έχουν γίνει και είναι στοιχεία τέλους του χρόνου. Προφανώς έχουν μεταβληθεί κάποια στοιχεία. Επανέρχομαι λέγοντας ότι η χώρα έχει πιστοποιήσει από τη συγκεκριμένη διαδικασία χρηματοδότησης, που δεν είναι η έκτακτη και κοιτάξτε το αυτό, πολύ λιγότερα από τα προσδοκώμενα. Από τα προβλεπόμενα 540 εκατ. €, μόλις τώρα έχει υπερβεί τα 105 - 110 εκατ. € σύμφωνα, με τον υπολογισμό. Αντίθετα, στις έκτακτες χρηματοδοτήσεις η χώρα πάει πολύ καλά και κάνει και πάει καλά, υπό την έννοια της πιστοποίησης 414 εκατ. €, τα οποία διακρίνονται ως εξής: 182 εκατ. € στις υπηρεσίες, τις ελληνικές αρχές και σωστά γιατί όλες οι υπηρεσίες θέλουν εξοπλισμό, επάνδρωση, στελέχωση, συν 174 εκατ. € που έχουν πάει σε διεθνείς οργανισμούς και οργανισμούς της Ένωσης που βρίσκονται στην Ελλάδα.

Πάμε, λοιπόν, παρακάτω. Οι δήμοι όλης της χώρας, μη δικαιούμενοι απευθείας χρηματοδότησης, έχουν λάβει, κατά το δοκούν του Υπουργείου, κάποια χρήματα. Αυτά τα χρήματα δεν ξεπερνούν τα 5,5 εκατ. €. Αυτό δεν είναι ορθολογικό! Ξεχάστε ότι ενδιαφερόμαστε να καλύψουμε τις δαπάνες μας! Είναι γεγονός ότι δεν μπορεί όλοι οι δήμοι της χώρας με το σταγονόμετρο να δέχονται 5,5 εκατ. € ή 6 εκατ. €, κατά τους δικούς μας υπολογισμούς είναι 4,9 εκατ. €, αλλά, εν πάση περιπτώσει, να υποθέσω ότι το διάστημα αυτό δόθηκαν και κάποια άλλα και καλώς δόθηκαν, αλλά αυτό δεν είναι σύστημα ορθολογικό. Η επιλεξιμότητα των δαπανών δεν αφορά χρηματοδοτήσεις στο επίπεδο που αφορά τις τακτικές χρηματοδοτήσεις κι' αυτό είναι γνωστό σε όλους, το legibility έχει κανόνες, πώς να το κάνουμε!

 Στην ερώτηση του κ. Βαρβιτσιώτη, προσπάθησα να τις συμμαζέψω όσο μπορούσα καλύτερα, το γεγονός της χρηματοδότησης των δήμων είναι μια έλλειψη η οποία έχει σχέση και με την τροποποίηση του ευρωπαϊκού κανονισμού, για το οποίο η ελληνική Κυβέρνηση δεν έχει κάνει τίποτα. Η τροποποίηση του κανονισμού 369 έχει μια διαδικασία. Πρέπει να κινητοποιηθεί. Εάν έχει κάνει κάτι, μακάρι να το μάθουμε, καλώς να το έχουμε. Το λέω ειλικρινά με διάθεση συνεργασίας και όχι με διάθεση κριτικής. Εάν, λοιπόν, δεν μπορούμε να εντάξουμε τους δήμους και παρακαλάμε τους δήμους της χώρας – γιατί η ΚΕΔΕ έχει ανταποκριθεί σ' αυτό - τώρα πλέον να μπουν στα προγράμματα στέγασης, αφού οργανώσεις έχουν εκπληρώσει την αποστολή τους, έχουν κάνει και καλό αποτέλεσμα - βλ. οργάνωση PRAKSIS με εισπραχθέντα 62,5 εκατ. € - καλούνται τώρα οι δήμοι που ανταποκρίθηκαν, πολλοί δήμοι της χώρας, αλλά το κύριο αίτημα είναι ακριβώς μια ορθολογική αντιμετώπιση αυτού του ζητήματος. Τόσο απλό είναι και τόσο καταθλιπτικό, κατά μια έννοια.

Όταν, λοιπόν, υπάρχει το αίτημα από το βορά επαναλαμβάνω, και από το Δήμο Συκεών και όχι μόνο, να συγκεντρωθούν 2.000 οικογένειες και να μεταφερθούν στη Β. Ελλάδα, πρέπει να γίνει διαπραγμάτευση της εξειδίκευσης της δήλωσης. Διακρίνω έναν πανικό! Πανικό μη γεωπολιτικοί στρατηγικοί λόγοι μας αναγκάζουν να παίξουμε ένα διάστημα 5 - 10 ημερών τι θα κάνουμε για να μη γεμίσουμε, λέω το απλό, μέχρι την εξειδίκευση της δήλωσης που, ως δήλωση, είναι ένα σταθερό μεν, ευμετάβλητο και προσαρμοζόμενο «αγαθό», ούτως ώστε να επιτρέπει τον απεγκλωβισμό των νησιών.

 Η κατάσταση στα νησιά, κυρία Πρόεδρε και τελειώνω εδώ, δεν είναι εύκολη και ενόψει της τουριστικής περιόδου, που πάει πάρα πολύ καλά σε κάποια νησιά κι έχουν ανακάμψει – σε αλλά νησιά πέρυσι είχε μόνο ένα charter και αλήθεια καταστράφηκαν - επιβάλλονται κάποια μέτρα υποστήριξης. Βλέπω το νομοσχέδιο του μεταφορικού ισοδύναμου και σε υπολογισμό που έκαναν τα Επιμελητήρια και όχι οι δήμοι, είδαν ότι για να εισπράξει κανείς 120 € επιστροφή θέλει λογιστική δουλειά μίας εβδομάδος, εάν είναι εταιρεία ή επιχείρηση. Αλίμονο εάν το αντιληφθούν αυτό οι ευρωπαϊκές αρχές στη δυνατότητα διαπραγμάτευσης για την παραμονή μειωμένων συντελεστών Φ.Π.Α. Αυτό δεν είναι ένα παράλογο αίτημα, προνόμιο ή δικαίωμα των ακριτών, εάν το πάρουμε έτσι, αλλά είναι προϊόν μιας συνολικής απόφασης, ομοφωνίας στο Συμβούλιο Υπουργών, που μόνο με ομόφωνη απόφαση μειώνονται ή αυξάνονται οι συντελεστές και αυτό παρακάμφθηκε, διότι εκπρόσωπος της Ευρωπαϊκής Επιτροπής στην Τρόικα δεν γνώριζε τίποτα γι' αυτό, εάν θέλετε την πραγματική ιστορία όπως είναι.

 Όταν, λοιπόν, ο Επίτροπος Μοσκοβισί, ο οποίος συνεργάζεται με την ελληνική κυβέρνηση και σωστά γίνεται αυτό, λέει ότι πρέπει τα κράτη - μέλη να έχουν ένα μηδενικό Φ.Π.Α, δύο Φ.Π.Α μεταξύ 5 και 15 κι ένα Φ.Π.Α υψηλό και δεν υπάρχει καμία παρέμβαση από την ελληνική πλευρά ή υπάρχει κάτι που δεν το ξέρουμε και μακάρι να συμβαίνει αυτό ενόψει και της λήξης της περιόδου, και γνωρίζει πολύ καλά το αρμόδιο Υπουργείο, δεν είναι το Υπουργείο Εσωτερικών αυτό, ότι υπάρχει έγγραφο της Ευρωπαϊκής Επιτροπής που λέει ενιαίοι συντελεστές Φ.Π.Α, τηρούντες την ορεινότητα και τη νησιωτικότητα για το 2021, αντί να ζητήσει την παράταση των υφιστάμενων συντελεστών μέχρι το 2021, «παραδίδεται», πιεζόμενη ή μη πιεζόμενη, δυστυχώς, η Κυβέρνηση έχει αυτή τη στιγμή τη δυνατότητα να το κάνει και ανταποκρίνεται σε κάποια πράγματα, ουδείς αμφιβάλλει γι' αυτό, δεν ανταποκρίνεται σε άλλα, δεν γίνεται τίποτα και αφήνει τους νησιώτες σ’ αυτή την κατάσταση, μ’ αυτούς τους πληθυσμούς, μ’ αυτά τα προβλήματα, με τα ασυνόδευτα παιδιά και δεν μπορούμε να έχουμε μια στήριξη την οποία χρειαζόμαστε.

Υπάρχει καλή πρόθεση, εγώ δεν αμφιβάλλω ούτε κατηγορώ κανέναν, ούτε έχω κάποιο λόγο να μακρηγορήσω. Αντίθετα, επιβαρυνόμαστε συνεχώς, με πρόσφατη απόπειρα αύξησης των συντελεστών των αντικειμενικών αξιών των ακινήτων κατά 60%. Για ελάτε, λοιπόν, στη Σάμο να αγοράσετε αυτή τη στιγμή ή στη Χίο; Θα πω και το άλλο το καλό, ότι η βίζα που εξασφαλίστηκε για την είσοδο Τούρκων τουριστών, πέρα από το οικονομικό αποτέλεσμα που είναι πολύ θετικό, 52.000 Τούρκοι επισκέπτες ήρθαν στη Σάμο και πάρα πολλοί στη Μυτιλήνη και τη Χίο, πολλώ δε μάλλον στο Ν. Αιγαίο, όχι μόνο λειτουργούν στην τοπική οικονομία ως πρόπλασμα επιτυχίας και απόδοσης, αλλά δημιουργούν και μια προϋπόθεση μείωσης των δογματισμών που αναπτύσσονται σε πολιτικό επίπεδο. Οι δήμοι Σεφερί Χισάρ, Κουσάντασι και Σάμου συνεργάζονται άψογα σ' αυτό.

Ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει η κυρία Καλογήρου.

ΧΡΙΣΤΙΑΝΑ ΚΑΛΟΓΗΡΟΥ (Περιφερειάρχης Βορείου Αιγαίου και εκπρόσωπος της Ένωσης Περιφερειών Ελλάδας (ΕΝΠΕ)): Κυρία Πρόεδρε θα προσπαθήσω να είμαι όσο γίνεται ποιο σύντομη, γιατί υπάρχουν πολλές ερωτήσεις που μου έχουν απευθύνει οι βουλευτές, όπως ο κ. Βαρβιτσιώτης, κ. Παπαθεοδώρου, η κυρία Μανωλάκου, ο κ. Αθανασίου και άλλοι.

Σε σχέση με την ερώτηση του κ. Παπαθεοδώρου, για το πόσος κόσμος χρειάζεται. Ξέρετε, δεν θα κουραστούμε ποτέ να επαναλαμβάνουμε, ότι το προσφυγικό και μεταναστευτικό, είναι ένα ζήτημα ακραίας συνθετότητας και ένα ζήτημα που δεν έχει σταθερές. Είναι μεταβαλλόμενο ανά πάσα στιγμή, δηλαδή, εμείς οι νησιώτες, που είμαστε ο χώρος της πρώτης υποδοχής, δεν ξέρουμε ποτέ την επόμενη ημέρα πόσοι θα έρθουν. Δεν είναι κάτι που είναι γνωστό, οπότε να μπορεί κανείς να απαντήσει στην ερώτηση: Πόσος χρόνος χρειάζεται; Ή να απαντήσει στην ερώτηση: Πόσος κόσμος χρειάζεται τις Υπηρεσίες Ασύλου, για να μπορέσει να ανταποκριθεί, στην κατάσταση που έχει διαμορφωθεί και στη δυσκολία της κατάστασης.

Εγώ, αυτό που μπορώ να σας απαντήσω, είναι σε σχέση με τα σημερινά δεδομένα. Σε σχέση με τα σημερινά δεδομένα, χρειάζονται δεκαπλάσιοι εργαζόμενοι στις Υπηρεσίες Ασύλου που αφορούν τα νησιά μας. Εδώ θα πρέπει να διευκρινίσουμε, ότι στα νησιά μας γίνεται η εξέταση ασύλου μόνον σε πρώτο βαθμό.

Άρα, από μόνα τους τα στοιχεία μιλάνε για την ανάγκη δεκαπλάσιου αριθμού εξειδικευμένων ανθρώπων.

Σε σχέση με το χρόνο της παραμονής και πόσο χρόνο χρειάζεται για να μπορέσουν οι δομές που υπάρχουν για την προσωρινή φιλοξενία στα νησιά, να ανταποκριθούν, στο να παρέχουν την προσωρινή φιλοξενία και την πρώτη υποδοχή σε αυτούς τους ανθρώπους. Νομίζω ό,τι και πάλι οι αριθμοί μιλάνε από μόνοι τους. Το γεγονός, ότι μέσα σε ένα μήνα ήρθαν 2.500 και οι δομές φιλοξενίας των νησιών είναι δομές δυναμικότητας 5.500, σημαίνει, ότι θα πρέπει, ιδανικά, να εξεταστούν μέσα σε μία ημέρα όλες οι αιτήσεις, οι οποίες έχουν συσσωρευτεί στα νησιά και ιδανικά, θα πρέπει μέσα σε δύο μήνες, να ολοκληρώνεται η διαδικασία. Δηλαδή, να μηδενίσουμε το χρόνο και να πούμε ό,τι δεν υπάρχει καμία εκκρεμούσα αίτηση ασύλου και θα πρέπει από δω και πέρα το μέγιστο του χρόνου, με τα σημερινά δεδομένα, να μην είναι και για τους 4 βαθμούς, πάνω από έξι μήνες. Αυτές είναι οι απαντήσεις που δίνουν οι αριθμοί.

Σε σχέση με την ερώτηση που αφορά τους χρηματοοικονομικούς πόρους. Εδώ, θα ήθελα να μου επιτρέψετε κυρίες και κύριοι βουλευτές, να πω το εξής: Ότι όπως δεν μπορεί το Βόρειο Αιγαίο μόνο του να σηκώσει όλο αυτό το βάρος, όπως τα νησιά του Ανατολικού Αιγαίου στο σύνολό τους δεν μπορούν να σηκώσουν αυτό το βάρος, έτσι δεν μπορεί και η χώρα μας μόνη της να σηκώσει αυτό το βάρος.

Είναι πάρα πολύ γραφειοκρατικές και οι διαδικασίες των Βρυξελλών, για την απορρόφηση των πόρων. Αυτό το είπαμε και προχθές σε μία εκδήλωση, την οποία είχε διοργανώσει η Περιφέρεια Αττικής και παρευρεθήκαμε εκεί και εμείς και μάλιστα ήταν και ο κ. Υφυπουργός, ο κ. Μπαλάφας. Εκεί, του επισημάναμε την ανάγκη, οι διαδικασίες για την απορρόφηση των ευρωπαϊκών πόρων που σχετίζονται με το προσφυγικό – μεταναστευτικό, να είναι διαφορετικές από τις συνήθεις διαδικασίες. Όπως και να το κάνουμε, δεν είναι το ίδιο να απορροφάς πόρους ενός προγράμματος, το οποίο είναι σχεδιασμένο για την επόμενη πενταετία, ενός προγράμματος, το οποίο είναι σχεδιασμένο κάτω από συνθήκες κανονικότητας και το ίδιο να απορροφά μια χώρα πόρους, κάτω από τις συνθήκες τις οποίες βιώνει η χώρα μας για το μεταναστευτικό και προσφυγικό.

Άρα, εδώ θα πρέπει οι διαδικασίες της Ε.Ε., να διευκολύνουν τη χώρα για την απορρόφηση των πόρων. Είναι πάρα πολύ προφανές αυτό, και απορώ, πως δεν έχει γίνει.

Τώρα θα ήθελα να πάω σε ένα άλλο ερώτημα του κ. Αθανασίου, σε σχέση με τα πρόσφατα γεγονότα της Λέσβου. Το είπα δημόσια και θα το επαναλάβω και εδώ μέσα στην αίθουσα του Ελληνικού Κοινοβουλίου. Υπάρχει συσσωρευμένη κόπωση δομών και ανθρώπων, μετά από τα τρία αυτά χρόνια του δυσανάλογα μεγάλου βάρους. Η κόπωση και η υπερσυγκέντρωση μεταναστών και προσφύγων σε συγκεκριμένους χώρους, φέρνει καταστάσεις έντασης. Οι καταστάσεις έντασης, φέρνουν καταστάσεις βίας.

Από κει και πέρα, βεβαίως και τίθεται ζήτημα ασφάλειας, υπό την ευρύτερη έννοια. Η κατάσταση είναι δύσκολη. Κανένας δεν έχει πει ό,τι τα πράγματα είναι εύκολα. Χρειάζεται να ληφθούν μέτρα και βεβαίως, αυτό το νομοσχέδιο, που είναι νομοθετικά βήματα για την εγρήγορση των διαδικασιών, είναι στη σωστή κατεύθυνση. Επαναλαμβάνω για άλλη μια φορά, δεν αρκεί όμως το νομοσχέδιο μόνο του και θα πρέπει να συμπληρωθεί με τον καθοριστικό παράγοντα για να προχωρήσει η κάθε διαδικασία και να γίνει το καθετί σε έναν τόπο, όπου είναι ο παράγοντας άνθρωπος, που είναι ο παράγοντας στελέχωση με ανθρώπινο δυναμικό, με εξειδικευμένο δυναμικό.

Δόξα τω Θεώ η χώρα μας έχει πολλά εξειδικευμένα στελέχη, έχει άξιους επιστήμονες. Έχουμε και ανεργία, η οποία μπορεί να αντιμετωπιστεί με την στελέχωση των Υπηρεσιών Ασύλου. Υπάρχουν τόσοι άνεργοι νέοι δικηγόροι. Ας μπορέσει να προχωρήσει αυτή η διαδικασία της στελέχωσης, όσο γίνεται γρηγορότερα.

Πιστεύω, κυρία Πρόεδρε, ότι δεν έχω αφήσει κάποιο αναπάντητο ερώτημα, αλλά παρόλα αυτά αν έχει μείνει κάποιο ερώτημα αναπάντητο, δεν έχει γίνει επίτηδες.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο κ. Πάλλης.

ΓΕΩΡΓΙΟΣ ΠΑΛΛΗΣ (Εισηγητής του ΣΥΡΙΖΑ): Θέλω να απευθύνω μια ερώτηση προς τον κ. Αγγελόπουλο και θα ήθελα και τη θέση της Ένωσης Περιφερειών, σε σχέση με το άρθρο του γεωγραφικού προσδιορισμού και θα ήθελα να μάθω, εάν είναι υπέρ ή κατά αυτού του άρθρου η Ένωση Περιφερειών και όχι η Περιφερειάρχης.

Αυτή η ερώτηση μου ήταν κοινή και για την ΚΕΔΕ και για την Ένωση Περιφερειών, ήταν μία κοινή ερώτηση.

ΧΡΙΣΤΙΑΝΑ ΚΑΛΟΓΗΡΟΥ (Περιφερειάρχης Βορείου Αιγαίου και εκπρόσωπος της Ένωσης Περιφερειών Ελλάδας (ΕΝΠΕ)): Είχατε απευθύνει αυτό το ερώτημα στην ΚΕΔΕ και γι' αυτό δεν σας απάντησα.

Επάνω σε αυτό το ερώτημα, θα ήθελα να απαντήσω και σε ένα άλλο ερώτημα που μόλις θυμήθηκα ό,τι υπήρχε ως ερώτηση, σε σχέση με το άρθρο 37.

Το άρθρο 37, το ανέφερα και στην πρωτολογία μου, είναι στη σωστή κατεύθυνση, όμως, θα πρέπει να έχει μία ευρύτητα αντιμετώπισης και σε σχέση με την γεωγραφική κάλυψη, δηλαδή, όχι μόνο το νησί της Χίου και το νησί της Λέσβου, αλλά και σε σχέση με το χρόνο. Δηλαδή, να υπάρχει μία προσέγγιση για το διηνεκές του χρόνου.

Τώρα σε ό,τι αφορά το θέμα του γεωγραφικού περιορισμού. Αυτό το οποίο έχω να σας πω, είναι, ότι η υπερσυγκέντρωση μεταναστών και προσφύγων όπου και εάν γίνεται στη χώρα, είναι ζήτημα και θέμα σοβαρό.

Άρα, αυτό το οποίο πρέπει να αντιμετωπίσουμε, είναι στο σύνολό του το θέμα της υπέρ συγκέντρωσης των ανθρώπων που δημιουργεί πλείστα όσα προβλήματα.

Το ζήτημα, βεβαίως, δεν είναι συγκεκριμένου γεωγραφικού προσδιορισμού, αλλά αφορά ολόκληρη τη χώρα.

Σας ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Σας παρακαλώ, κύριε Πάλλη, σας παρακαλώ, δεν πειράζει και δεν απαντάμε στις προκλήσεις.

Τον λόγο έχει ο κ. Απέργης.

ΣΠΥΡΙΔΩΝ ΑΠΕΡΓΗΣ (μέλος της Εθνικής Επιτροπής για τα Δικαιώματα του Ανθρώπου (ΕΕΔΑ) και Προεδρεύων του Τμήματος εφαρμογής των δικαιωμάτων του ανθρώπου στους αλλοδαπούς): Θα ήθελα απλά να συμπληρώσω το εξής. Έγινε μια τοποθέτηση - ερώτηση του κ. Βαρβιτσιώτη, για τα ποσοστά των δευτεροβάθμιων επιτροπών προσφυγών κ.τ.λ. κ.τ.λ. και εμμέσως και της αναγκαιότητας - αν κατάλαβα καλά - αυτών των επιτροπών.

Με βάση πρόσφατα στοιχεία που δημοσίευσε η Ευρωπαϊκή μη Κυβερνητική Οργάνωση - είναι διαθέσιμα και στο διαδίκτυο - σε συνεργασία με την Αρχή Προσφύγων, τα ποσοστά των Ανεξάρτητων Επιτροπών Προσφύγων για την διεθνή προστασία είναι 2,83% επί των εξετασθεισών προσφυγών και ένα άλλο 3,7% που απορρίπτουν την διεθνή προστασία, αλλά παραπέμπουν στο Υπουργείο Εσωτερικών, για εξέταση για ανθρωπιστικούς λόγους, δηλαδή, σύνολο 6,5 %.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Σας παρακαλώ πολύ, συγγνώμη που σας διακόπτω, αλλά θα ήθελα να ενημερώσω το Σώμα ότι θα κάνει κάποιες επισημάνσεις και ο κ. Υπουργός.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Σε συζήτηση των φορέων, θα κάνει κάποιες επισημάνσεις ο κ. Υπουργός;

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Θα ήθελε να κάνει κάποιες επισημάνσεις εάν του επιτρέψουμε.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Δεν προβλέπεται αυτό. Αυτό, καινούργιο είναι; Δεν προβλέπεται. Όλο καινοτομίες είμαστε.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Δεν προβλέπεται, αλλά θα ήθελε να κάνει 2 με 3 επισημάνσεις εάν του το επιτρέψουμε. Εξάλλου, είμαστε των καινοτομιών, κύριε Βορίδη.

Ολοκληρώνει ο κ. Απέργης και στη συνέχεια να πάρει τον λόγο ο κ. Υπουργός.

Επαναλαμβάνω ότι έχει ένα λεπτό για να ολοκληρώσει τις απαντήσεις του ο κ. Απέργης και επειδή είμαστε των καινοτομιών, να επιτρέψουμε στον κ. Υπουργό να κάνει 2 με 3 επισημάνσεις και να κλείσουμε.

Σας ευχαριστώ πολύ.

ΣΠΥΡΙΔΩΝ ΑΠΕΡΓΗΣ (μέλος της Εθνικής Επιτροπής για τα Δικαιώματα του Ανθρώπου (ΕΕΔΑ) και Προεδρεύων του Τμήματος εφαρμογής των δικαιωμάτων του ανθρώπου στους αλλοδαπούς): Θα ήθελα να επαναλάβω τα ποσοστά: Είναι 2,83% για διεθνή προστασία επί των εξετασθεισών προσφυγών και ένα άλλο 3,7% που απορρίπτουν τη διεθνή προστασία, αλλά παραπέμπουν στο Υπουργείο Εσωτερικών για να τις εξετάσεις για ανθρωπιστικούς λόγους, δηλαδή, το σύνολο είναι 6,5%. Ωστόσο από όσο γνωρίζετε, στην Κοινοτική Οδηγία, προβλέπεται το δικαίωμα των αιτούντων για δίκαιη και αποτελεσματική προσφυγή στη Οδηγία για τις διαδικασίες ασύλου που έχει ενσωματωθεί, βέβαια, στο νόμο, από ανεξάρτητο όργανο από το κράτος, που έχει κάποια εχέγγυα ανεξαρτησίας και κάποια άλλα εχέγγυα, που προβλέπει η Κοινοτική Οδηγία και έχουν ερμηνευθεί από το Ευρωπαϊκό Δικαστήριο και με βάση αυτό το στοιχείο εμείς, επανήλθαμε στην πρόταση για την σύνθεση των ανεξάρτητων επιτροπών, με βάση προισχύσασα διάταξη.

Σας ευχαριστώ πολύ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Τον λόγο έχει ο Υπουργός Μεταναστευτικής Πολιτικής, κ. Βίτσας.

ΔΗΜΗΤΡΙΟΣ ΒΙΤΣΑΣ (Υπουργός Μεταναστευτικής Πολιτικής): Θέλω να πω ότι όλες οι επισημάνσεις, όλες οι επιμέρους διορθώσεις, θα εξεταστούν πάρα πολύ προσεκτικά. Τις έχουμε σημειώσει κατά φορέα και εγγράφως θα τους απαντήσουμε και για πράγματα που σκοπεύουμε να κάνουμε και για πράγματα που δεν σκοπεύουμε να κάνουμε. Αυτό είναι το πρώτο.

Δεύτερο. Υπάρχει το εξής και νομίζω ότι θα μπορέσετε να βοηθήσετε όλοι, γιατί, σίγουρα ο νόμος δεν λύνει τα προβλήματα από μόνος του. Υπάρχει μια αλυσίδα δράσεων και γεγονότων, για παράδειγμα, εάν έρθουν στη Μυτιλήνη 150 ή 350, είναι γεγονός και δεν είναι θέμα δράσης. Δεν θα προχωρήσω στα αναλυτικά. Θα τα πούμε την Τετάρτη στη Μυτιλήνη. Άλλα χρειάζονται βελτίωση, άλλα χρειάζονται απαλοιφή, άλλα χρειάζονται εκ βάθρων. Λέω ένα παράδειγμα, μηχανισμός. Μπορεί να κάνει σήμερα μια βελτίωση. Ο κ. Βαρβιτσιώτης είχε προτείνει στη συζήτηση, το πλοίο. Εγώ συναινώ, γενικώς. Μπορεί να μην είναι σε αυτό, αλλά πρέπει να το δούμε για να μη χάσουμε το momentum. Νομίζω ότι στη συζήτηση κατά άρθρο θα το λύσουμε αυτό.

Το τρίτο ζήτημα αφορά τα στοιχεία. Το να αποσυμφορήσεις τα νησιά είναι ένα πολύ σύνθετο θέμα και δεν υπάρχουν μαγικές λύσεις. Αλλά, σας λέω ότι εάν καταφέρουμε κάποια στιγμή, και εδώ χρειάζεται να ισχύει η συμφωνία και να κάνουμε συγχρόνως μεταφορά και εξέταση στην ενδοχώρα, πράγμα που δεν δέχεται επ’ ουδενί η Τουρκία, αυτή τη στιγμή, θα είναι μια απευθείας. Αυτό, όμως, δεν σημαίνει ότι πρέπει να δημιουργήσουμε ένα pool factor, που είναι το γενικότερο.

Ευχαριστώ.

ΜΑΡΙΑ ΘΕΛΕΡΙΤΗ (Αντιπρόεδρος της Επιτροπής): Ευχαριστούμε.

Στο σημείο αυτό η Αντιπρόεδρος της Επιτροπής κάνει τη γ΄ ανάγνωση του καταλόγου των μελών της. Παρόντες είναι οι Βουλευτές κ.κ. Θελερίτη Μαρία, Μορφίδης Κωνσταντίνος, Πάλλης Γεώργιος, Βαρβιτσιώτης Μιλτιάδης, Βορίδης Μαυρουδής (Μάκης), Αθανασίου Χαράλαμπος, Παπαθεοδώρου Θεόδωρος και Κατσίκης Κωνσταντίνος.

Τέλος και περί ώρα 15.55΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**  **Ο ΓΡΑΜΜΑΤΕΑΣ**

**ΜΑΡΙΑ ΘΕΛΕΡΙΤΗ**  **ΚΩΝΣΤΑΝΤΙΝΟΣ ΜΟΡΦΙΔΗΣ**